
SCOŢIA RĂMÂNE SUB STINDARDUL UNION JACK.
REVERBERAŢII EUROPENE
Scoţia -  un referendum esenţial

În 18 septembrie 2014 scoţienii au respins independenţa faţă de Marea Britanie, într-un referendum istoric - 55,3% împotriva separării faţă de doar 44,7% în favoarea secesiunii.  Miza referendumului a stârnit o dezbatere politică aprinsă. Liderul separatiştilor scoţieni, Alex Salmond, şi-a recunoscut înfrângerea. La rândul său, vicepremierul Scoţiei şi numărul doi al Partidului Naţional Scoţian, Nicola Sturgeon a declarat: "Nu vom realiza ceea ce am sperat şi nu vom obţine independenţa"
. 
 
Referendumul a înregistrat o prezenţă extraordinară, de 84,5% din populaţia activă, în condiţiile în care peste 97% dintre scoţienii cu drept de vot s-au înregistrat pe listele electorale. În baza unei legi adoptate anul trecut, cetăţenii care au împlinit 16 ani pot vota. Pe cale de consecinţă, cetăţenii din Scoţia cu varsta de peste 16 ani au putut participa la referendum. Englezii şi galezii cu rezidenţă în Scotia au putut merge la urne. În schimb, scoţienii care trăiesc în afara Regatului Unit nu au avut dreptul să voteze - lucru valabil şi pentru englezi, galezi sau cei din Irlanda de Nord aflaţi în aceeaşi situaţie. 
  
David Cameron a salutat rezultatele referendumului. “Poporul scoţian s-a exprimat şi este un rezultat clar. Au păstrat ţara noastră de patru naţiuni împreună şi, la fel ca milioane de alţi oameni, sunt încântat. Este timpul ca Marea Britanie să fie unită şi să meargă înainte”
.

Tensiunea s-a menţinut până la capăt în această foarte emoţională chestiune privind independenţa Scoţiei ori prezervarea Marii Britanii în componenţa ei actuală. În final a învins raţiunea politică în lupta cu pasiunile naţionaliste, iar victoria s-a dovedit mai clară decât au afirmat sondajele de opinie. Orice altă decizie ar fi avut urmări grave atât pentru Marea Britanie cât şi pentru restul Europei. Ca stat independent, Scoţia ar fi rămas fără protecţia Regatului Unit şi fără solidaritatea Uniunii Europene. La rândul ei, Marea Britanie ar fi fost nevoită să-şi redefinească rolul european şi s-ar fi putut chiar dizolva ca stat. Europa nu are nevoie de recăderea în fărâmiţarea statală a veacurilor trecute. Dimpotrivă: are nevoie de cooperare şi integrare la nivel european. 
O atitudine pro-europeană

Scoţienii sunt caracterizaţi printr-o atitudine mai degrabă pro-europeană. Tabăra "Better Together" ar fi vrut să rămână în UE. Ar fi o ironie a istoriei dacă Scoţia ar trebui să iasă peste câţiva ani din UE în urma unui referendum britanic organizat pe această temă. În acest sens, este de aşteptat scrutinul britanic din primăvara viitoare, care va fi dominat de ideea: UE - da, sau nu. 

Scoţienii nu sunt oprimaţi în Marea Britanie, cum a susţinut în campania electorală tabăra separatiştilor. Guvernele conservatoare - în special, Executivul condus de Margaret Thatcher - au luat decizii dureroase pentru Scoţia, cu puternicele ei tradiţii social-democrate. În momentul actual, venitul mediu al scoţienilor îl depăşeşte pe cel al britanicilor din alte părţi ale Regatului Unit, iar şomajul este mai redus. Scoţia are un guvern regional puternic şi un Parlament propriu. În plus, va obţine şi noi drepturi, promise de premierul David Cameron, la sfârşitul campaniei.. 

Referendumul scoţian a reprezentat, în sine, un triumf al democraţiei.  Au fost prezenţi la urme 86% dintre alegători, ceea ce reprezintă un record absolut. Scoţienii s-au angajat în favoarea cauzei lor, indiferent dacă au militat pro sau contra independenţei. Premierul scoţian, Alex Salmond şi-a recunoscut înfrângerea. Dar amândouă taberele vor să construiască o "echipă Scoţia" - ceea ce înseamnă o atitudine democratică exemplară, de natură a demonstra că sentimentele naţionale nu trebuie, în mod necesar, să se transforme în naţionalism distructiv. 
Uniunea Europeană a fost în pericol de a se micşora
După evitarea separatismului în Regatul Unit, Bruxelles-ul ar trebui să devină vigilent. Scoţienii au arătat cum se pot obţine multe lucruri. Manifestări de „independenţă separatistă” au apărut chiar şi la Bruxelles în timpul referendumului din Scoţia. Naţionalişti flamanzi şi-au exprimat solidaritatea cu separatiştii scoţieni fluturându-şi şi luminându-şi drapelul. Câteva zile mai târziu, aceste imagini aveau să le reamintească europenilor că, pentru prima oară de la crearea ei, Uniunea Europeană era foarte aproape de a se micşora.

Pe de altă parte, însă, se impune a fi subliniat că secesioniştii scoţieni au obţinut foarte multe drepturi suplimentare. Premierul David Cameron a promis că, în Scoţia, vor fi extinse drepturile de colectare a taxelor, precum şi atribuţiile care ţin de cheltuirea banilor publici. Mai exact, Scoţia va avea mai multă putere în Regatul Unit. Dintr-o altă perspectivă, în cazul unui "da" scoţian, după  referendum ar fi început greutăţile - construirea funcţională a  noilor instituţii, adoptarea unei noi monede. 
Trebuie relevat un alt aspect, esenţial. În cazul desprinderii Scoţiei de Regatul Unit s-ar fi modificat structurile de putere din Uniunea Europeană. S-ar fi generat dezbaterea intensă a subiectelor privind Scoţia - printre care, de o importanţă deosebită, erau staţionarea flotei nucleare britanice, aderarea Scoţiei la UE şi NATO. Pe scurt, mai ales acum, după plebiscitul scoţian, Bruxelles-ul trebuie să ia în serios tendinţele separatiste din Europa. Şansele de reuşită ale catalanilor, bascilor sau flamanzilor sunt şi rămân la fel de mari. Pe cale de consecinţă, nu doar guvernele naţionale, dar şi Bruxelles-ul trebuie să aibă grijă ca imensul său aparat birocratic să nu ignore nevoile acestor regiuni. În caz contrar, dezmembrarea UE ar putea deveni realitate.
Drumul Scoţiei către referendum

Pot fi identificate 12 momente care au marcat drumul parcurs de Scoţia către referendumul din septembrie 2014. 

- 2 noiembrie 1967: Ascensiunea spectaculoasă a formaţiunii separatiste Scottish National Party (SNP), până atunci marginală, într-un scrutin parţial la Hamilton, propulsează problema independenţei scoţiene pe scena naţională.

- 1 martie 1979: Eşecul unui referendum cu privire la transferul unor puteri şi crearea unei adunări regionale scoţiene - 51,6% dintre scoţieni a votat "pentru", dar această tabără reprezenta doar 32,9% din alegătorii înscrişi, sub pragul prevăzut de 40%.

- 1 mai 1997: După 18 ani de guvernare conservatoare la Westminster - extrem de nepopulară în Scoţia - Partidul Laburist a revenit la conducere. Premierul Tony Blair promite un nou referendum asupra descentralizării, cu speranţa de a obţine un parteneriat regional majoritar laburist.
- 11 septembrie 1997: A avut loc al doilea referendum cu privire la transferul unor puteri. Tabăra "da" obţine victoria cu 74,3% din voturi. A doua întrebare - care a obţinut o majoritate de voturi favorabile (63,5%) - viza transferul unor prerogative fiscale către Parlamentul regional.

- 12 mai 1999: Regina Elisabeta II deschide în mod oficial Parlamentul regional, alcătuit din 129 de membri, în Sala Adunării Generale a Bisericii Scoţiei, la Edinburgh. Transferul puterilor către Parlamentul regional, dominat de o coaliţie a laburiştilor şi liberal-democraţilor, a intrat în vigoare la 1 iulie.

- 3 mai 2007: După a doua coaliţie între laburişti şi "Lib-Dem" în 2003, SNP preia majoritatea parlamentară cu 47 de mandate, faţă de cele 46 ale Partidului Laburist. Alex Salmond este desemnat premier. SNP, care nu avea o majoritate confortabilă, s-a abţinut de la a exercita presiuni în vederea organizării unui referendum asupra independenţei Scoţiei.

- 5 mai 2011: SNP a obţinut 69 de mandate în alegeri şi şi-a asigurat majoritatea absolută în Parlamentul din Holyrood. Alex Salmonda a început o campanie ferventă pentru organizarea unui referendum privind independenţa Scoţiei. Într-un final, David Cameron acceptă să fie roganizat referendumul.

- 15 octombrie 2012: Guvernele britanic şi scoţian au semnat Acordul de la Edinburgh asupra termenilor referendumului de independenţă.

- 24 ianuarie 2013: Comisia electorală independentă s-a pronunţat în favoarea întrebării "Scoţia trebuie să fie o ţară independentă?".
- 26 noiembrie 2013: Guvernul scoţian a prezentat Cartea Albă a Independenţei. Intitulat "Viitorul Scoţiei: ghidul dumneavoastră pentru o Scoţie independentă", acest document de 649 de pagini a expus poziţia separatistă asupra tuturor punctelor de impact - de la monedă la monarhie, inclusiv domeniul nuclear sau petrolul de la Marea Nordului.

-7 septembrie 2014: Tabăra care susţinea independenţa s-a clasat, pentru prima oară, pe primul loc într-un sondaj YouGov, cu 47% opinii favorabile. Susţinătorii menţinerii Scoţiei în cadrul Marii Britanii au obţinut 45%.

- 18 septembrie 2014: Peste patru milioane de alegători în vârstă de peste 16 ani au fost aşteptaţi la urne. Zeci de mii de rezidenţi scoţieni au votat prin corespondenţă.

Gordon Brown, artizanul victoriei „Better Together” - „renaşterea unui om politic”

Gordon Brown a părăsit Downing Street în 2010 cu un record de nepopularitate. După victoria celor care au susţinut conservarea Scoţiei în cadrul regatului Unit, Gordon Brown este considerat un „salvator al naţiunii”.  „Considerat decisiv în ultimele ore ale campaniei împotriva independenţei Scotiei, fostul premier laburist a apărut, acum, ca un salvator al naţiunii. Scena a avut loc în cadrul unui miting politic la Glasgow, cu o zi înainte de referendumul istoric care a decis viitorul Scoţiei. În costum negru şi cămaşă albă, Gordon Brown, care s-a născut în acest oraş, a urcat la tribună şi a luat cuvântul, într-un discurs liber. În faţa a mii de oameni care agitau pancarte pe care scria "Votaţi nu, de dragul Scoţiei", fostul premier, uneori cu vocea în lacrimi, a susţinut un discurs încărcat de emoţie pentru a apăra integritatea Marii Britanii”
.
Reputat pentru asprimea sa, Gordon Brown s-a adresat "nehotărâţilor, celor care ezită, celor care nu sunt siguri"
, subliniind că unirea naţiunilor care formează Marea Britanie este de prefarat unui ansamblu de politici eteroclite. 

"Permiteţi-mi să vă amintesc ce am realizat împreună. Împreună am luptat în două războaie mondiale. Nu există niciun cimitir în Europa unde să nu se odihnească, unii lângă alţii, scoţieni, englezi, galezi şi irlandezi". Discursul său a fost preluat masiv de mass media. "Cel mai bun discurs al campaniei" a afirmat. The Daily Mail. Pe de altă parte, The Financial Times a evocat "renaşterea unui om politic".

Gordon Brown locuieşte în Scoţia. Duce o existenţă discretă, ocupându-se de proiecte caritabile şi exercitându-şi mandatul de deputat. The Conversation a precizat că Gordon Brown a devenit "figura centrală a taberei „Nu””. El a reuşit „să inducă pasiune, energie şi argumente noi într-o campanie care, înainte de intervenţia sa, ducea lipsă de aceste lucruri"
.
 
Partizanii independenţei Scoţiei s-au temut de Gordon Brown. "David Cameron, Ed Milband, şeful opoziţiei, şi Nick Clegg, liderul partidului liberal-democrat pot să vină în Scoţia, nu ne deranjează. Sunt atât de nepopulari încât vor întări şansele unui ”Da”. Venirea lui Gordon Brown ne deranjează cel mai mult. Oamenii îl respectă aici" sublinia Gary Cocker, membru al Partidului Naţional Scotian. "Gordon Brown are, brusc, alura unui om politic de viitor, în condiţiile în care cariera sa părea lăsată în urmă" a afirmat The Financial Times. "Un viitor prim-ministru al Scoţiei?"
. 

Mizele şi implicaţiile separării Scoţiei de Regatul Unit

Dacă susţinătorii independenţei Scoţiei s-ar fi impus la referendumul din 18 septembrie, s-ar fi pus capăt uniunii de peste trei secole a Scoţiei cu Anglia şi Ţara Galilor, în cadrul Marii Britanii. Scoţia ar fi devenit o ţară independentă cu 5,3 milioane de locuitori. O analiză realizată de CNN a evidenţiat mizele, ce ar fi însemnat o Scoţie independentă pentru restul lumii şi care au fost problemele principale ale referendumului.

Pentru ce şi de ce au votat scoţienii

La referendum, alegătorii au avut de ales între "da" sau "nu" la întrebarea "Ar trebui Scoţia să fie o ţară independentă?" Guvernul scoţian şi Partidul Naţional Scoţian catalogaseră acest referendum drept  "o oportunitate care apare o dată la o generatie" şi care ar permite cetăţenilor să preia controlul deciziilor. Un vot "da" ar însemna că "viitorul Scoţiei va fi în mâinile Scoţiei", iar "viaţa va fi mai bună şi mai corectă pentru cetăţenii săi"
 a susţinut Partidul Naţional Scoţian. Premierul britanic, David Cameron, a fost susţinătorul ideii că Scotia trebuie să rămână parte a Regatului Unit al Marii Britanii şi Irlandei de Nord, nedivizat. 

Importanţa naţională şi internaţională a referendumului scoţian

Incertitudinea viitorului Scoţiei a avut un impact puternic asupra afacerilor interne şi internaţionale. Au existat temeri că destramarea Regatului Unit ar putea submina poziţia Londrei de capitală financiară internaţională. În luna august, 130 de lideri ai mediului de afaceri au publicat o scrisoare deschisă prin care au avertizat cu privire la impactul pe care această incertitudine l-ar putea avea asupra monedei, politicilor de reglementare, taxelor, pensiilor şi a statutului de membru al Uniunii Europene. Ulterior, peste 200 de oameni de afaceri au semnat o scrisoare deschisă pentru susţinerea independenţei Scotiei. 

Lira sterlină a scăzut după primul sondaj care a arătat că votul pozitiv primează, acest lucru reflectând incertitudinea cu privire la rezultatul referendumului.  Capacitatea de apărare a Regatului Unit ar fi putut fi afectată. Guvernul scoţian a afirmat că doreşte să îndeparteze armele nucleare din Scoţia - flota de submarine nucleare de la baza din Faslane - cât mai curând posibil. "Este poziţia noastră fermă că o Scoţie independentă nu ar trebui să găzduiască arme nucleare şi am dori să intrăm în NATO doar din acest motiv"
. 

Dacă rezultatul referendumului ar fi fost în favoarea independenţei, Scoţia ar fi trebuit să negocieze intrarea în Alianţa Nord-Atlantică şi în Uniunea Europeană. Liderii europeni au semnalat că vor proceda, în cazul Scoţiei, ca în cazul oricărui alt stat. Pe de altă parte, campania "DA" a susţinut că acest lucru ar fi uşor realizabil exclusiv prin amendamente la tratatele existente. 

Desprinderea Scoţiei de Regatul Unit ar fi putut "da idei"
 şi altor naţiuni. Dezbaterea referitoare la independenţa Scoţiei a fost urmarită îndeaproape de membrii mişcărilor separatiste din provincia spaniolă Catalonia, din provincia canadiană Quebec şi din insula Corsica, aparţinând Franţei. 

Istoria din spatele votului

Actul de Uniunie din 1707 a unit Scoţia cu Anglia şi Ţara Galilor, dar mulţi scotieni au fost nemulţumiţi. Scoţia are propriul Parlament şi propriile legi începând cu 1999. Deciziile nu sunt luate, însă, în totalitate, în Parlamentul scoţian. În mai 2011, Partidul Naţional Scoţian, care şi-a realizat campania susţinând ideea referendumului pentru independenţă, a surprins prin câştigarea majorităţii in Parlamentul Scoţiei. 

În octombrie 2012, guvernul britanic şi guvernul scoţian au convenit asupra organizării unui referendum, iar în 2013 s-a stabilit că electorii vor fi chemaţi la urne. Mulţi scoţieni s-au opus ferm încercărilor guvernului de la Londra de a face reforme, afirmând că nu îi reprezintă. Pentru a-şi ilustra ideea  - în Scoţia există un singur deputat conservator - umoriştii scoţieni au afirmat că până şi urşii panda gigant sunt mai bine reprezentaţi, având în vedere că în Grădina Zoologică din Edinburgh există doi. 

Principalii jucători

Premierul scoţian, Alex Salmond, a fost liderul campaniei pro-independenţă. Laburistul Alistair Darling, care reprezintă circumscriptia Edinburgh, a condus campania pro-uniune "Better Together". Cei doi au participat la dezbateri televizate. Alistair Darling a obţinut un avans în prima dezbatere, în timp ce Alex Salmond a impresionat în cea de a doua. David Cameron s-a poziţionat ferm în favoarea Scoţiei parte a Regatului Unit.  
În dezbaterile referitoare la referendum s-au implicat diverse personalităţi publice - nu doar oameni politici. Astfel, cântăreţul britanic David Bowie a pledat cauza "Scoţia, rămâi cu noi". La rândul său, sir Alex Ferguson, fostul antrenor al echipei Manchester United, s-a poziţionat împotriva independenţei Scoţiei şi a susţinut campania "Better Together".  "800.000 de scoţieni, la fel ca mine, lucrează şi trăiesc în alte părţi ale Regatului Unit. Nu vrem să trăim într-o ţară străină. Suntem doar într-o altă parte a familiei Regatului Unit" a declarat sir Alex Ferguson.  Autoarea seriei Harry Potter, J.K. Rowling, care locuieste în Scoţia, a făcut o donaţie consistentă pentru campania "Better Together". Celebrul star al trupei Beatles, Paul McCartney, a transmis o scrisoare publică prin care a îndemnaat alegătorii să rămână alături de Marea Britanie. 
Preşedintele american Barack Obama a afirmat că decizia aparţine scoţienilor. A adăugat, însă, că "În mod evident, avem un interes profund în a ne asigura că unul dintre cei mai apropiaţi aliaţi ai noştri rămâne un partener puternic, robust, unit şi eficient".

Campania "Da" a avut, de asemenea, susţinatori celebri - printre care Sean Connery, actorul Brian Cox şi comediantul Frankie Boyle. Actorul Alan Cumming a lansat o campanie pe Twitter intitulata "Go for it, Scotland". "Ce se întâmplă acum în Scoţia este cel mai interesant discurs politic şi social, care ne va schimba pentru totdeauna destinul". 

Aspecte-cheie ale dezbaterilor

Dezbaterea a fost dominată de implicaţiile asupra economiei. Guvernul Scoţei a susţininut că ţara va prospera dacă devine independentă - principalul argument fiind controlul asupra veniturilor din petrol din Marea Nordului şi  gazelor naturale din apele Scotiei. Guvernul afirma că, astfel, industria energetică va putea fi gestionată mai eficient, că vor exista investiţii pentru  stimularea producţiei şi că va fi creat un fond pentru petrol, asemănător cu cel al Norvegiei, care va fi profitabil şi viitoarelor generaţii. 

Evaluarea pozitivă a guvernului scoţian nu a fost unanim împărtăşită. Potrivit unui raport realizat în luna martie de Institutul pentru Studii Fiscale,  deficitul bugetar al Scoţiei s-a adâncit, prin comparaţie cu restul Regatului Unit. Raportul avertiza şi asupra pericolelor dependenţei de o sursă de venit volatilă şi finită. Guvernul scoţian susţinea că economia este diversificată, având şi alte elemente esenţiale - precum turism, indistrie alimentară, producţia de băuturi specifice, industrii creative, servicii financiare şi de producţie. 

O problemă de importanţă capitală era moneda Scoţiei independente. Premierul scoţian, Alex Salmond, dorea ca Scoţia să folosească, în continuare, lira sterlină, afirmând că ţara are acest drept. Dar, cele trei parti majore de la Westminster - conservatorii lui David Cameron, liberal-democraţii şi laburiştii - au susţinut că o astfel de opţiune nu poate fi validă. Guvernul scoţian a replicat că astfel de afirmaţii sunt o "agresiune" din partea Westminster-ului. Nu era clar ce s-ar fi întâmplat cu cota Scoţiei la datoria Marii Britanii, dacă nu era parte a uniunii monetare. Alte probleme vizau relocarea flotei Trident şi controlul frontierelor. 

Atmosfera din Scoţia

Sondajele de opinie realizate în ultimele luni înaintea referendumului  relevau un procentaj superior al taberei unioniste. Un sondaj realizat de The Sunday Times, lansat pe 7 septembrie, a creat valuri când a arătat că opţiunea pro-independenţă a onţinut, pentru prima oară, un avans. Erau excluşi din concluzii şi analiză votanţii indecişi. Preşedintele YouGov, Peter Kellner, a declarat că, potrivit sondajului, susţinerea pentru campania "Better Together" a scazut "intr-un ritm uimitor". Tendinţa „de a spune da creşte, însă rezultatul s-ar putea schimba în ultima clipă. A fost o greşeală să nu introducem în referendum şi opţiunea extinderii autonomiei Scoţiei. Fiindcă majoritatea alegătorilor asta şi-a dorit: mai multă autonomie. A fost o greşeală şi să nu explicăm ce ar câştiga Scoţia dacă nu se va desprinde de Marea Britanie”
. Apoi, un sondaj realizat de ScotCen - un centru de cercetare independent - arăta că susţinătorii apartenenţei Scoţiei la Regatul Unit aveau un avans faţă de adepţii independenţei. Cei din tabăra "Better Together" erau convinşi că reprezintă majoritatea tăcută, care va decide. 
Alex Salmond - demisie din postul de premier şi din fruntea SNP

Liderul mişcării secesioniste din Scoţia, Alex Salmond, a anunţat, la câteva ore după aflarea rezultatelor referendumului, că demisionează din postul de premier şi din fruntea Partidului Naţional Scoţian. "L-am anunţat pe secretarul naţional al SNP că nu mă voi prezenta pentru conducerea partidului la conferinţa anuală" din 13-15 noiembrie "şi voi demisiona din postul de prim ministru" a declarat Alex Salmond. "Până la această dată, voi continua să-mi îndeplinesc mandatul" a adăugat Alex Salmond, care va reveni pe băncile parlamentului scoţian în calitate de deputat de Aberdeenshire East. "A fost privilegiul vieţii mele să servesc Scoţia ca premier. Dar, asa cum am spus pe durata întregii campanii pentru referendum, nu este vorba despre mine sau  SNP. Este mult mai mult"
. Demisia lui Alex Salmond, care intră în vigoare în două luni, a surprins întrucât a reuşit să sporească procentajul partizanilor pentru independenţă la 44,7% şi să obţină, în urma negocierilor, o autonomie sporită pentru Scoţia. "Timpul meu, ca lider, este pe cale de a se sfârşi. Dar, pentru Scotia, campania pentru independenţă continuă şi visul nu va muri niciodată"
 a declarat Alex Salmond. 
În dimineaţa anuţării rezultatelor, Alex Salmond, liderul independentilor scotieni, a recunoscut la Edinburgh înfrângerea taberei separatiştilor în referendumul istoric pentru independenţă. “Scoţia a decis, în majoritate, să nu devină o ţară independentă. Am acceptat acest verdict al urnelor şi fac apel la toţi scoţienii să facă la fel şi să accepte decizia poporului”
.
Mesajul Reginei Elisabeta a II-a după referendumul din Scoţia

Regina Marii Britanii a făcut apel la unitate după ce scoţienii au respins prin referendum iniţiativa privind independenţa Scoţiei. Într-un comunicat, Elisabeta a II-a s-a arătat convinsă că diferenţele de opinie pot fi depăşite pentru binele ţării.
De la domeniul său din Scoţia, Elisabeta II-a a anunţat că familia regală este gata să susţină poporul scoţian şi să muncească împreună pentru viitorul întregului Regat. "Acum, în timp ce mergem înainte, ar trebui să ne amintim că, în pofida diferenţelor de opinie care au fost exprimate, noi avem în comun o dragoste solidă pentru Scoţia, care este unul dintre lucrurile ce ajută la unirea noastră, a tuturor"
. Citând surse apropiate Casei Regale britanice, publicaţia  The Times a precizat că regina Elisabeta a II-a s-a temut de iminenţa unei crize constituţionale şi ar fi cerut să fie ţinută la curent zilnic cu situaţia legată de referendumul scoţian.
Reflexe europene - precauţii catalone 

În ziua în care s-au anunţat rezultatele referendumului din Scoţia, Parlamentul catalan a votat o lege ce autorizează o "consultare" cu privire la independenţa regiunii faţă de Spania. Astfel, s-a vizat ocolirea opoziţiei Madridului faţă de referendumul pe care Artur Mas vrea să-l organizeze îm 9 noiembrie 2014. Proiectul lui Artur Mas vizează să le adreseze două întrebări alegătorilor, şi anume “Vreţi să devină stat Catalonia? Vreţi ca acest stat să fie independent?”. Legea, aprobată cu 106 voturi pentru şi 28 împotrivă, autorizează guvernul regional să organizeze "consultări populare" cu caracter neconstrângător - decizia fiind contestabilă la Curtea Constitutionala de  guvernul de la Madrid. 
Preşedintele catalan, Artur Mas, a afirmat că referendumul pentru independenţă din Scoţia a "arătat calea" pentru Catalonia, care îşi va continua demersul pentru propria independenţă. Artur Mas a precizat că rezultatul referendumului din Scoţia nu l-a descurajat. El a anunţat ca pregăteşte propriul referendum în luna noiembrie, Parlamentul catalan urmând să decidă  asupra unei legi care să deschidă calea pentru votul popular. Preşedintele catalan a promis că va organiza referendumul în data de 9 noiembrie 2014 - pe care.autorităţile spaniole îl consideră ilegal - precizând că Madridul nu poate să folosească anumite încadrări legale pentru a împiedica "voinţa poporului catalan"
. “Dacă populaţia catalană vrea să-şi voteze viitorul, este practic imposibil ca acest lucru să fie oprit pentru totdeauna (…). Cred că este absurd să se pretindă aşa ceva şi cred că Guvernul spaniol ar trebui să-şi dea seama de acest lucru”
 a declarat Artur Mas. Mişcarea pro-independenţă din Catalonia a considerat că, odată cu promulgarea noii legi, se poate organiza referendumul. Premierul Cataloniei a subliniat că referendumul are  ca scop relevarea opiniei a 7,5 milioane de oameni “dintre care jumătate nu au rădăcini catalane”. Nici un sondaj credibil nu a cuantificat ponderea votului separatist, însă partidele care cer organizarea  referendumului sunt majoritare în Parlamentul catalan. “Vom vedea unde este majoritatea ţării”
 a afirmat Artur Mas. 
Prin decizia de organizare a unui referendum neconstituţional - conform legii fundamentale actuale - Artur Mas expune Catalonia unor provocări greu de evaluat. Teoretic, în Scoţia, nimic nu se va schimba în urma referendumului privind independenţa. În pofida pierderii luptei la urne, susţinătorii autonomiei au primit importante drepturi din partea Londrei, similare celor de care se bucură  Catalonia - care are propria poliţie, decide în chestiuni privind educaţia şi sănătatea în regiune şi primeşte importante fonduri publice, în baza unui model de finanţare negociat în 2009. Cu toate acestea, pentru adepţii separatismului catalan, astfel de avantaje sunt insuficiente. Potrivit acestora, Catalonia nu face parte din Spania şi nici n-ar fi făcut parte vreodată. În sprijinul acestei idei, promotorii autonomiei invocă diferenţele lingvistice şi culturale, precum şi o îndelungată istorie a discriminărilor la care regiunea ar fi fost supusă de Spania. 

Diferenţele între Scoţia şi Catalonia sunt notabile. În timp ce plebiscitul scoţian a fost organizat pe baza unui acord între Edinburgh şi Londra, legea fundamentală a Spaniei nu prevede posibilitatea organizării unei consultări populare privind independenţa Cataloniei. Dacă legea este declarată neconstituţională, ar însemna ca Artur Mas ia decizii fără precedent în istoria recentă a Spaniei - mai exact, să să organizeze referendumul în ilegalitate. De asemenea, guvernul catalan ar putea decide "protejarea" scrutinului prin apelarea la serviciile propriei poliţii, în defavoarea forţelor de ordine spaniole.
Memento
Cu doi ani în urmă, premierul spaniol ar fi putut pune capăt intenţiei separatiste a Cataloniei dacă ar fi acceptat propunerea autorităţilor din regiune - mai exact, în contextul crizei financiare, negocierea unui pact fiscal care să ofere catalanilor suveranitate în privinţa administrării taxelor şi impozitelor. Refuzul lui Mariano Rajoy a fost categoric. 
Există, în continuare, posibilitatea de a negocia un pact fiscal care să permită Cataloniei să-şi administreze taxele şi impozitele fără a fi nevoie de revizuirea Constituţiei. Este, de altfel, ceea ce solicită companiile catalane care se tem de urmările pe care le-ar putea avea ruperea regiunii de Spania şi ieşirea din Uniunea Europeană.

UE-RUSIA-UCRAINA: REAŞEZARE A CENTRILOR DE PUTERE
Kremlinul cere modificări ale Acordului de asociere UE-Ucraina

Preşedintele Rusiei, Vladimir Putin, cere ca în cele 15 luni de amânare a punerii în aplicare a părții comerciale, de liber schimb, a Acordului de asociere dintre Uniunea Europeană și Ucraina să fie folosite pentru iniţierea de modificări substanţiale la textul documentului. 

"Continuăm să credem că doar nişte modificări substanţiale în Acordul de asociere, modificări care să ţină cont de întregul spectru de riscuri pentru relaţile economice ruso-ucrainene şi pentru toată economia rusă, riscuri ce ar putea apărea ca urmare a punerii în aplicare a acestui document, ne vor permite să menţinem relaţiile comercial-economice existente între Federaţia Rusă şi Ucraina"
 a precizat Vladimir Putin într-o scrisoare adresată președintelui în exercițiu al Comisiei Europene, Jose Manuel Durrao Barroso. Vladimir Putin a atenționat, de asemenea, că orice pas pentru modificarea legilor ucrainene în vederea adaptării lor la legislația UE va fi considerată o încălcare a acordurilor și va determina măsuri de răspuns din partea Rusiei. Anterior, Vladimir Putin i-a adresat o scrisoare omologului său ucrainean, Petro Poroșenko, în care „liderul rus atenţiona în legătură cu implementarea Acordului de asociere în forma sa actuală”

Înalţi funcţionari europeni au insistat asupra imposibilităţii de a iniţia modificări în Acordul de asociere. "Am decis un fel de time out" a afirmat comisarul european pentru comerţ, Karel De Gucht. Potrivit comisarului european, acordul nu conţine prevederi ce împiedică Ucraina să-și reglementeze standardele interne în perioada amânării părţii comerciale a Acordului de asociere. "Desigur, ruşii văd în această amânare nu o perioadă de clarificare, ci posibilitatea de a introduce o parte terţă şi, în acest fel, de a lipsi acordul de conţinut"
 a subliniat Karel De Gucht.  

Președintele ucrainean Petro Poroșenko a solicitat Cabinetului de la Kiev să elaboreze un proiect de lege privind renunțarea la statutul actual de țară nealiniată. Totodată, printr-un decret, a făcut să intre în vigoare decizia Consiliului pentru Securitatea Națională și Apărare din 28 august „cu privire la măsurile de urgenţă pentru securitatea Ucrainei şi creşterea capacităţii sale de apărare”
. Petro Poroșenko a transmis guvernului să pregătească eventuala închidere temporară a graniței Ucrainei cu Rusia, care se întinde pe o lungime pe 2.300 de km.

În replică, Iuri Ușakov, consilierul preşedintelui rus, a subliniat că Rusia susţine şi militează pentru menţinerea, de către Ucraina, a statutului de ţară nealiniată. „Susţinem statutul de ţară nealiniată al Ucrainei”
 a precizat Iuri Ușakov, comentând declaraţiile preşedintelui ucrainean Petro Poroșenko privind modificarea unui asemenea statut. Totodată, consilierul lui Vladimir Putin a precizat că, în viziunea Kremlinului, este „ciudat” şi „fără precedent” discursul rostit de președintele SUA, Barack Obama, de la tribuna Adunării Generale a Organizației Națiunilor Unite, în care Rusia a fost aşezată pe același plan cu unele „ameninţări mondiale” la adresa securităţii. „Atunci când preşedintele SUA plasează aşa-zisa agresiune rusă în Europa printre alte provocări la adresa securităţii internaţionale, undeva între virusul Ebola şi acţiunile teroriştilor, pot să afirm că nu-mi amintesc ca predecesorii săi să fi caracterizat în acest fel locul şi rolul Rusiei în probleme internaţionale”
 a precizat Iuri Ușakov. 

Avertisment privind revânzarea gazelor ruseşti către Ucraina

Ministrul rus al energiei, Aleksandr Novak, a avertizat Europa în legătură cu orice revânzare de gaze naturale ruse către Ucraina, în contextul negocierilor  între Moscova, Kiev și Uniunea Europeană, desfăşurate la Berlin pe subiectul gazului. „Contractele în vigoare nu prevăd re-exportarea. Sperăm că partenerii noştri vor ţine cont de acordurile pe care noi le-am încheiat. 'Numai astfel pot fi garantate livrările fără întrerupere către consumatorii europeni”
. Discuțiile din capitala Germaniei au avut ca scop rezolvarea diferendului dintre Kiev și Moscova în problema gazului și garantarea, astfel, a livrărilor către UE, care depinde în procent de 30% de Rusia pentru aprovizionarea sa cu gaze naturale, din care jumătate tranzitează Ucraina. Precedentele „războaie ale gazului” între Moscova și Kiev, din 2006 și 2009, au afectat aprovizionarea cu gaze naturale a UE. Gazprom, cel mai mare producător mondial de gaze naturale, asigură o treime din necesarul de gaze naturale al Europei și jumătate din aceste livrări trec prin Ucraina. Anul trecut, grupul rus a livrat Europei o cantitate de 162,7 miliarde de metri cubi via Ucraina, Belarus și Turcia. 
Rusia a întrerupt, la mijlocul lunii iunie, livrările de gaz către Ucraina, după ce Kievul a refuzat prețul impus de Gazprom. Ucraina a acumulat, potrivit Moscovei, o datorie de 5,3 miliarde de dolari. Guvernul de la Kiev a încearcat să compenseze lipsa gazului rus prin importuri de la partenerii europeni cu ajutorul unui sistem de inversare a fluxurilor prin conductele folosite pentru transportul gazelor dinspre Rusia și Ucraina către UE.  „Suntem gata să nu cerem imediat plata acestei datorii. Grupul ucrainean Naftogaz trebuie să verse imediat două miliarde de dolari şi ulterior noi am putea restructura restul datoriei”
 a precizat Aleksandr Novak. 
Rusia-Ucraina: acord prealabil în disputa privind gazele naturale 
Comisarul european pentru energie, Gunther Oettinger, precizat că Ucraina şi Rusia au ajuns la un acord prealabil pentru restabilirea livrărilor de gaze naturale ruseşti spre Ucraina, punând capăt unei crize care ameninţa aprovizionarea cu gaze a Europei în pragul iernii, transmit Reuters și AFP. Potrivit termenilor acestui acord, Gazprom este gata să livreze Ucrainei o cantitate de cel puţin cinci miliarde de metri cubi de gaze naturale în lunile următoare, contra plății anticipate. În schimb, Ucraina a fost de acord să plătească Rusiei suma de 3,1 miliarde de dolari până la sfârşitul anului, dintre care cel puțin două miliarde de dolari până la sfârşitul lunii octombrie. 

Uniunea Europeană, Ucraina și Rusia au avut, la Berlin, o reuniune trilaterală pe tema securității energetice. Cele trei părți au fost reprezentate de comisarul european pentru energie, Gunther Oettinger, ministrul rus al Energiei, Alexander Novak, și omologul său ucrainean, Iuri Prodan. 
Moscova: nu este exclusă o întâlnire Putin-Poroşenko în Europa

O întâlnire în Europa între președintele rus Vladimir Putin și omologul său ucrainean Petro Poroșenko nu este exclusă, a declarat Iuri Ușakov, consilier al șefului statului rus, după ce posibilitatea unei astfel de întrevederi a fost evocată  de liderul de la Kiev în prima sa mare conferinţă de presă de la alegerea în mai la conducerera ţării. "O astfel de întâlnire nu este exclusă. Această problemă este în prezent examinată, dar fără să se cunoască o dată anume. În cadrul convorbirilor telefonice, Vladimir Putin şi Petro Poroşenko iau în discuţie posibilitatea unei întâlniri, fie în cadru bilateral, fie în cadru internaţional, în aşa-numitul format Normandia, cu participarea cancelarului german şi al preşedintelui francez"
. 
"Formatul Normandia" face referire la prima întâlnire ce a avut loc între Vladimir Putin și Petro Poroșenko, organizată sub egida președintelui François Hollande, în prezența cancelarului Angela Merkel, la 6 iunie în Franța, cu ocazia marcării a 70 de ani de la Debarcarea aliaților în Normandia. 
Interdicţie de a intra în Rusia pentru Rebecca Harms, eurodeputat
Uniunea Europeană a "condamnat" decizia Rusiei de a interzice intrarea pe teritoriul său a eurodeputatei germane Rebecca Harms, criticând "lipsa de transparenţă" a Moscovei în ceea ce privește o eventuală listă neagră de personalități europene. Rebecca Harms, copreședinte al grupului Verzilor, a plecat spre Moscova pentru a asista, ca observator, la procesul pilotului ucrainean Nadejda Savcenko, acuzată de spionaj. În pofida pașaportului său diplomatic, i s-a interzis pătrunderea pe teritoriul rus. 

"Este un recul îngrijorător pentru relaţiile Moscovei cu Parlamentul European" a precizat Martin Schulz. El a precizat că are în vedere trimiterea unei scrisori de protest către Ambasada Rusiei pentru ca guvernul „să revină asupra deciziei sale”
. 
"Condamnăm refuzul, pe un aeroport din Moscova, de a autoriza intrarea pe teritoriul rus pentru eurodeputata Rebecca Harms. Lipsa transparenţei din partea autorităţilor ruse privind persoanele înscrise pe o listă neagră este regretabilă şi contrară spiritului acordului privind vizele între UE şi Rusia" a declarat un purtător de cuvânt al serviciului diplomatic al UE, subliniat că detenţia Nadejdei Savcenko este „un subiect de preocupare pentru Uniunea Europeană”. Ministerul german de Externe a catalogat drept "inacceptabilă"
 decizia Moscovei de a interzice intrarea în Rusiei a eurodeputatei Rebecca Harms. 
Moscova a acuzat-o pe Nadejda Savcenko de complicitate la uciderea a doi jurnaliști ruși, în timp ce lupta alături de un batalion de voluntari în estul Ucrainei. Nadejda Savcenko a fost capturată de separatiști în iunie şi s-a aflat într-un centru de detenție din sudul Rusiei începând cu luna iulie. Ucraina a acuzat Moscova de răpirea ei. Ulterior, potrivit avocatul ei, a fost transferată la Moscova pentru un examen psihiatric,. 
Şeful Departamentului pentru cooperare europeană din cadrul Ministerului rus de Externe, Ivan Soltanovski, afirmase - anterior momentului în care eurodeputatei Rebecca Harms i s-a interzis intrarea în Rusia - că Moscova ar putea interzice intrarea pe teritoriul rusesc a unor lideri politici europeni, ca replică la sancţiunile impuse de Bruxelles. "Nu excludem nici o ripostă"
. A adăugat că Uniunea Europeană nu trebuie să spere că Rusia nu va reavţiona la sancţiunile europene. 
Preşedinta Lituaniei: Rusia practică „acelaşi terorism internaţional”
 cu Statul Islamic

Președinta Lituaniei, Dalia Grybauskaite, a comparat politica practicată de Rusia lui Vladimir Putin cu metodele "teroriste" ale grupării Statul Islamic. „Absenţa unui leadership occidental le-a permis unor grupuri teroriste, precum Statul Islamic, să se dezvolte, iar în ceea ce priveşte Ucraina, i-a permis Rusiei să devină un stat cu elemente teroriste” a apreciat fostul comisar european pentru buget. „Aceasta înseamnă că Europa şi lumea îi permit Rusiei să fie o ţară care nu numai că îşi ameninţă vecinii, dar care şi organizează un război împotriva vecinilor săi. Este vorba de acelaşi terorism internaţional pe care îl avem în Irak şi în Siria”
. 
Potrivit peşedintei lituaniene, „pericolul pe care îl presupune comportamentul Rusiei nu este cu nimic mai prejos decât cel pe care îl ridică Statul Islamic în Irak și în Siria”. „Cred că Rusia îşi terorizează vecinii şi recurge la metode teroriste”. „De ce încercăm atâta să nu-l ofensăm pe Putin care îşi trimite în prezent trupele să omoare oameni şi să ocupe teritoriul ucrainean? De ce nu ne sensibilizează trăirile ucrainenilor?”
 s-a întrebat, retoric, Dalia Grybauskaite. 
SUA au cerut crearea unei zone-tampon între Rusia şi Ucraina

Statele Unite ar putea anula o parte a sancţiunilor impuse Rusiei, dacă între aceasta şi Ucraina ar fi creată o zonă-tampon, a precizat ziarul rusesc Kommersant. Potrivit unei surse de rang înalt din cadrul administraţiei americane, acest punct este considerat "crucial" de către Washington. Kremlinul i-a răspuns că Moscova nu va accepta nicio condiţie, iar Consiliul Federaţiei Ruse - Camera superioară a Parlamentului rus - a adăugat că nici nu intenţionează să examineze propunerile americane. 

Sursa americană a dezvăluit care ar fi condiţiile Washingtonului în vederea unei anulări parţiale a sancţiunilor pe care le-a impus Moscovei. "Aşteptăm să-şi retragă toţi militarii şi materialul de pe teritoriul ucrainean. Este necesar ca Moscova să înceteze să mai susţină grupări armate şi mercenari în Ucraina, să elibereze toţi ostaticii, în special pe femeia-pilot Nadejda Savşcenko şi pe realizatorul Oleg Senţov. Cerem, de asemenea, crearea unui control la frontiera ruso-ucaineană şi restabilirea suveranităţii Ucrainei asupra frontierelor sale, cu o supraveghere permanentă din partea OSCE. În fine, insistăm asupra creării unei zone-tampon de securitate de ambele părţi ale frontierei"
. 


Purtătorul de cuvânt al Kremlinului, Dmitri Peskov, a declarat că preşedinţia rusă "nu este la curent cu aceste exigenţe". În opinia sa, atâta timp cât Casa Albă nu face o declaraţie oficială, autorităţile de la Moscova nu vor face nici un comentariu asupra acestui subiect. "Nu vom accepta nici o condiţie din partea Statelor Unite" a precizat Dmitri Peskov. "Nu avansăm către nimeni şi aşteptăm să fim trataţi la fel. Rusia face tot posibilul să contribuie la procesul de pace din Ucraina. Şi regretăm că mulţi dintre partenerii noştri străini nu procedează la fel şi întreprind, din contră, demersuri care conduc la destabilizare"
 a adăugat .

O sursă din Ministerul rus de Externe a declarat că Moscova nu intenţionează să negocieze cu Washingtonul o relaxare a "restricţiilor ilegale" impuse Rusiei. Preşedintele Comisiei pentru Afaceri Externe din cadrul Consiliului Federaţiei, Mihail Marghelov, a menţionat, de asemenea, că Rusia nu are intenţia să discute condiţii de anulare a sancţiunilor americane. "Noi considerăm aceste sancţiuni, care nu au fost adoptate via ONU, ci prin decizie unilaterală, ilegitime şi contrare dreptului internaţional. Nu avem ce să discutăm"
 a subliniat senatorul rus. 
Crearea unei "zone-tampon de zece kilometri între Rusia şi Ucraina" făcea parte dintr-un plan de pace al preşedintelui Petro Poroşenko, anunţat în 20 iunie. Potrivit serviciului de presă prezidenţial ucrainean, ideea a fost susţinută de către secretarul general al ONU, Ban Ki-moon. Adjunctul şefului administraţiei preşedintelui Poroşenko a afirmat că această iniţiativă viza combaterea eficientă a trecerii ilegale a frontierei de către mercenari şi material militar.

Unii experţi ucraineni cred că ideea are şi alt obiectiv. "Înfiinţarea unei zone-tampon ar simplifica sarcina armatei ucrainene în cadrul “operaţiunii antiteroriste”. Kievul voia, astfel, să respingă forţele “republicilor” de la Lugansk şi Doneţk de la frontiera ruso-ucraineană, privându-le astfel de o susţinere cu foc şi încercuindu-le"
 este de părere experul ucrainean Igor Levşcenko.

În opinia generalului în rezervă Evgheni Bujinski, vicepreşedintele Centrului PIR, cererile americane sunt foarte neclare. "Nu ştim unde va fi creată această zonă-tampon - de-a lungul întregii frontiere sau numai a unei părţi? Cine va fi însărcinat cu controlul ei? Ce adâncime trebuie să aibă? Cum cred americanii că pot implementa acest regim pe un teritoriu frontalier dens populat?"sunt întrebări formulate de expert. "Oricum, aceste cerinţe sunt inacceptabile pentru Moscova, în opinia mea. În fond este vorba despre o atingere la adresa suveranităţii. Chiar dacă Rusia ar ceda exigenţelor Statelor Unite, acestea ar avansa sigur altele. Este mai bine să nu se intre în acest joc"
 a conchis generalul în rezervă Evgheni Bujinski.

G7 a anunţat noi posibile sancţiuni împotriva Rusiei

Grupul celor mai puternice șapte economii din lume - G7 - a ameninţat  Rusia cu noi sancţiuni în caz de nerespectare a acordurilor de încetare a focului în Ucraina negociate la Minsk. Într-un comunicat difuzat pe marginea Adunării Generale a ONU la New York, membrii G7 au salutat protocolul de încetare a focului semnat la Minsk între Ucraina și separatiștii proruși, precum și memorandumul parafat în capitala belarusă, care prevede o zonă cu statut special în estul Ucrainei. 

Reuniți la New York, miniștrii de Externe ai Germaniei, Canadei, Statelor Unite, Franţei, Italiei, Japoniei, Marii Britanii și șefa diplomaţiei europene, Catherine Ashton, au cerut Rusiei "să-şi respecte angajamentele faţă de încetarea focului, acordurile de la Minsk şi suveranitatea Ucrainei". În caz contrar, vor impune o nouă rundă de sancţiuni împotriva Moscovei. "Sancţiunile nu sunt un scop în sine. Ele ar putea fi ridicate dacă Rusia îşi respectă angajamentele". Dar "în caz contrar, vom fi gata să creştem costurile împotriva Rusiei"
. Membrii G7 i-au cerut, de asemenea, Moscovei să-şi retragă toate forţele armate, armele şi echipamentele din estul Ucrainei și să respecte frontierele internaţionale între cele două ţări vecine. 
Pe de altă parte, ambasadorul SUA la Kiev, Geoffrey Pyatt, a apreciat că nu există motive pentru ca Uniunea Europeană și Statele Unite ale Americii să anuleze sancţiunile împotriva Rusiei. Dimpotrivă, în opinia diplomatului american, ar fi necesar ca presiunile asupra Rusiei să fie amplificate. Ambasadorul american a subliniat că "Din punctul de vedere al SUA, nu există nici o îndoială că intervenţia rusă continuă, după cum continuă şi prezenţa  combatanţilor ruşi, iar frontiera nu este repusă sub controlul Ucraina. (...) Suntem fermi în declaraţiile noastre, trebuie să rămânem fermi şi în sancţiunile introduse de noi". Referitor la sancțiunile pe care SUA le-au inițiat ca replică la intervenția rusă anterioară în Crimeea "acestea constituie un subiect separat” şi "trebuie să fie menţinute pe întreaga perioadă cât se menţin intervenţia, ocupaţia şi anexarea Crimeei"
 a subliniat ambasadorul Geoffrey Pyatt.  
La rândul său, premierul ucrainean, Arseni Iațeniuk, a cerut Occidentului să nu ridice sancţiunile contra Rusiei până când Ucraina nu redobândește "integralitatea teritoriului ei". "Facem apel la partenerii noştri să nu ridice sancţiunile până când Ucraina nu redobândeşte controlul asupra întregului său teritoriu" a subliniat Arseni Iațeniuk, punctând "invazia" rusă în estul Ucrainei. "Nu avem încredere în cuvinte, noi credem doar în fapte şi acţiuni" a declarat premierul ucrainean, cerând Rusiei "să-şi respecte obligaţiile internaţionale”. Arseni Iațeniuk a denunțat atitudinea Rusiei, care "este mai degrabă un membru de insecuritate decât un membru al Consiliului de Securitate" al ONU. "Acesta este un membru al Consiliului de Securitate ce încalcă principiile Cartei Naţiunilor Unite, ceea ce este inacceptabil"
. 

Președintele ucrainean, Petro Poroșenko, a declarat că ţările Uniunii Europene nu pot să manifeste unitate în problema sancţiunilor la adresa Rusiei. „Rusia va avea întotdeauna 5-6 atu-uri care să blocheze acest proces”. În aceste condiții, „nimeni nici nu şi-a putut imagina că Europa, în ceea ce priveşte unitatea şi solidaritatea sa cu Ucraina, va merge atât de departe”. 
Petro Poroşenko a subliniat că „nu au existat dubii în legătură cu SUA, însă au existat dubii în legătură cu Europa”, dar nu a fost întâmpinată „respingere nici (…) în probleme economice, nici în probleme financiare, nici în probleme constituţionale, nici în probleme de apărare”
. 
Ucraina: program pentru depunerea cererii de aderare la Uniunea Europeană în 2020 

Ucraina va depune oficial în 2020 o cerere de aderare la Uniunea Europeană, a afirmat Petro Poroşenko. "Voi prezenta" un program de reforme a căror implementare va permite Ucrainei "să depună în şase ani o cerere de aderare la Uniunea Europeană"
 a declarat  Poroşenko, potrivit serviciului de presă al preşedinţiei ucrainene. Parlamentul de la Kiev a ratificat în 16 septembrie Acordul de asociere între Uniunea Europeană şi Ucraina, calificat de preşedintele ucrainean drept “un prim pas important”
 pentru aderarea la Uniunea Europeană. 

Într-o ordine conexă de idei, în contextul apropierii Ucrainei de Occident, preşedintele Petro Poroşenko a propus, într-un discurs susţinut la Universitatea din Liov, ca engleza să devină a doua limbă de studiu în şcolile ucrainene în locul rusei. "Engleza trebuie să devină a doua limbă de studiu în şcoli pentru că există o legătură între nivelul de trai şi nivelul de stăpânire a englezei de către populaţia unei ţări".a afirmat Petro Poroşenko. El a dat ca exemplu Singapore, al cărei guvern a decis în anii 1950 ca engleza să devină a doua limbă oficială. "Nu mai trebuie să vorbim de statutul limbii ruse, ci de cel al englezei"
 a subliniat. Ucraineana este singura limbă oficială a ţării de la obţinerea independenţei în 1991.

Statele Unite au salutat ratificarea Acordului de asociere între Uniunea Europeană şi Ucraina, subliniind că statul ucrainean a "făcut istorie". "Felicităm poporul ucrainean"
 a subliniat purtătoarea de cuvânt adjunct a Departamentului de Stat, Marie Harf. 
Acordul rămâne, însă, în mare parte, simbolic în acest stadiu, după ce Uniunea Europeană a anunţat amânarea intrării în vigoare a Tratatului de liber schimb de la 1 noiembrie 2014, până la 1 ianuarie 2016 pentru a permite discuţii cu Rusia, care se opune acestui acord.

Poroşenko: partea cea mai grea a conflictului a trecut

Partea cea mai dificilă a conflictului cu insurgenţii separatişti proruşi a trecut, a apreciat preşedintele Ucrainei, Petro Poroşenko, după memorandumul semnat la Minsk între Kiev şi rebeli. “Nu am nici un dubiu asupra faptului că partea principală, cea mai periculoasă, a războiului deja a trecut, graţie eroismului militarilor ucraineni"
. Poroşenko a exprimat convingerea că planul de pace va funcţiona, în pofida refuzului insurgenţilor de a a accepta ofertele politice ale administraţiei de la Kiev.
Poroşenko a "început să înţeleagă"
 că războiul nu este necesar

Preşedintele ucrainean Petro Poroşenko a început să înţeleagă că nimeni nu are nevoie de acţiuni militare, însă cei care fac parte dintr-un "partid al războiului" sunt în continuare influenţi, a declarat şeful administraţiei de la Kremlin, Serghei Ivanov. "Cred că preşedintele Poroşenko a început să înţeleagă că războiul până la victorie, adică până la moartea ultimului ucrainean, nu este necesar" a afirmat Serghei Ivanov. "Cei care fac parte din “partidul războiului” în Ucraina sunt în continuare influenţi, dar sper că tendinţa spre pace va învinge".
Serghei Ivanov a apreciat că autorităţile de la Kiev trebuie "să depună o muncă titanică în următorii ani, pentru a soluţiona criza din ţară". De asemenea, oficialul rus a subliniat "absenţa interesului" din partea altor state pentru situaţia umanitară din estul Ucrainei. "Se pare că nimeni, cu exceptia Rusiei, nu este îngrijorat de situaţia umanitară din Ucraina" a adăugat. "Am o întrebare retorică: pentru ce au luptat separatiştii şi Kievul? Practic, au ajuns în situaţia care a fost la începutul acestui an, însă râzboiul s-a soldat cu mii de morţi, răniţi şi mii de refugiaţi ucraineni"
 a menţionat şeful administraţiei de la Kremlin. 

OSCE dublează numărul observatorilor în Ucraina
Organizaţia pantru Securitate şi Cooperare în Europa îşi va dubla, până la sfârşitul lunii noiembrie, numărul de observatori mobilizaţi în Ucraina, pentru a-şi ridica acest contingent la 500 de persoane, a anunţat şeful observatorilor OSCE în Ucraina, Ertugrul Apakan. În cursul unei conferinţe de presă, la Viena, Ertugrul Apakan a precizat că este vorba de a avea "mai mulţi oameni, mai mobili, mai flexibili" pentru a ajuta punerea în aplicare a încetării focului şi pentru a veghea la securitatea frontierei de partea ucraineană. “Supravegherea încetării focului reprezintă o nouă sarcină"
.

Această mobilizare intră în cadrul unui mandat dat OSCE la începutul anului, care prevede trimiterea până la 500 de observatori în Ucraina. Organizaţia a început prin trimiterea unui contingent de aproximativ 20 de observatori în martie, după care şi-a suplimentat efectivele până la 250. Berlinul a anunţat că intenţionează să trimită 200 de soldaţi în Ucraina pentru a asigura securitatea misiunii OSCE, pentru care Franţa şi Germania au propus avioane de supraveghere fără pilot.

OSCE prevede mobilizarea avioanelor fără pilot de supraveghere a frontierei, a anunţat Ertugrul Apakan, precizând mai sunt necesare ajustări tehnice. În plus, aproximativ 400 de persoane vor fi mobilizate pentru a oferi suport logistic. Măsurile se înscriu în cadrul unu protocol semnat pe 5 septembrie la Minsk între Kiev şi rebelii proruşi, ce a instaurat un armistiţiu în schimbul unei mai mari autonomii în regiunile rusofone din estul Ucrainei. 
NATO: trupele convenţionale ruse s-au retras „semnificativ”

NATO a observat o retragere semnificativă a forțelor ruse din interiorul Ucrainei, dar multe trupe ruse rămân staționate în apropierea graniței, a declarat un reprezentant al Alianței Nord-Atlantice. ''A avut loc o retragere semnificativă a forţelor convenţionale ruse din interiorul Ucrainei, dar multe mii de soldaţi încă sunt desfăşuraţi în apropierea frontierei'' a menționat locotenent-colonel Jay Janzen. ''Unele trupe ruse rămân în interiorul Ucrainei. Este dificil de precizat numărul lor, întrucât separatiştii proruşi deţin controlul asupra mai multor puncte de trecere a graniţei şi trupele trec de o parte şi de alta a acesteia. Mai mult, forţe speciale ruse acţionează în Ucraina şi sunt greu de detectat''
 a adăugat Jay Janzen.  
Reprezentantul NATO a menționat că se constată o scădere a numărului de incidente, inclusiv tiruri de artilerie, între forțele ucrainene și rebelii separatiști proruși. ''NATO salută aceste semne pozitive şi încurajează toate părţile să continue să acţioneze pentru găsirea unei soluţii la această criză''
. 
Există, însă, un punct strategic pe care cele două părţi implicate în conflict sunt decise să nu-l cedeze - respectiv, aeroportul din Doneţk. Lângă aeroportul capitalei Donbasului au fost suplimentate forţele guvernamentale ucrainene, care sunt încercuite de rebelii proruși. Forţele Kievului sunt aprovizionate doar printr-o fâșie îngustă de teren. "Când ei trag, noi replicăm, pentru a arăta că suntem acolo. Ei sunt foarte bine înarmaţi, au tancuri T-74, lansatoare de rachete multiple. Nu avem tot ce ne trebuie pentru a-i alunga"
 a precizat un ofițer al serviciilor de informații militare ale rebelilor, referindu-se la trupele guvernamentale ucrainene. Grupul "Miliţienii din Novorossia", care laudă forţele proruse și le asigură propaganda, a transmis un mesaj legat de importanţa aeroportului "Acest aeroport este o capodoperă a epocii sovietice. Abundă în buncăre, tuneluri, echipate pentru a rezista unui atac nuclear. Are de două ori mai mult decât tot ce este nevoie: apă, guri de evacuare, generatoare diesel, ventilaţie. Noi nu avem materialul necesar pentru a-l cuceri". Paraşutiştii ucraineni „ de acolo au cu ce să reziste şi noi nu reuşim să le tăiem linia de aprovizionare, în pofida tuturor tentativelor noastre. Aeroportul din Doneţk nu este doar o aşchie în piciorul nostru, ci o teribilă durere de cap"
.
Pentru autoritățile ucrainene, care au ordonat forţelor guvernamentale din unele locuri din regiunea Doneţk să-și replieze artileria și să abandoneze poziţii prea izolate și dificil de apărat, este inacceptabil să abandoneze un punct de importanţă vitală precum aeroportul, pe care ar putea să aterizeze avioane-cargo al căror conţinut să le rămână necunoscut. Instalaţiile aeroportuare au avut mult de suferit. Funcţionarea instalaţiilor a fost "temporar suspendată".
Reflexe economice: UE suspendă susţinerea producătorilor de brânză afectaţi de embargoul rus
Comisia Europeană a suspendat, din cauza cererilor considerate exagerate, măsurile de susținere pentru producătorii de brânză pe care le-a adoptat în contextul embargoului rus. Este a doua situație de acest tip cu care se confruntă. „Comisia a pus capăt acestui sistem” adoptat la sfârşitul lunii august „din cauza volumului disproporţionat de cereri trimise de unele regiuni care nu exportă în mod tradiţional mari cantităţi în Rusia”
 a anunțat un purtător de cuvânt. Măsurile ar fi urmat să permită finanțarea stocării temporare, pentru o durată de 90-120 de zile, a brânzeturilor europene excluse de pe piaţa rusă. Partea din acest dispozitiv - în valoare de 20 de milioane de euro - care viza stabilizarea prețului untului și al laptelui praf, nu a fost în schimb întreruptă. 
Decizia reprezintă „o măsură de precauţie pentru a evita să nu fie atins foarte repede plafonul de 155.000 de tone”
 fixat de mecanism, a adăugat purtătorul de cuvânt. UE a exportat în total 250.000 de tone de brânză în Rusia în 2013.  Italia, cu 74.254 de tone, urmată de Irlanda (4.455 de tone), Olanda (3.661 de tone), Suedia (2.324 de tone), Franța (269 de tone) au depus cereri de indemnizare reprezentând 87% din total din prima săptămână, a precizat o sursă europeană. În materie de produse lactate, țările cele mai afectate de embargoul rus sunt totuși Finlanda, Letonia, Lituania și Estonia, dependente în proporție de peste 75% de piața rusă, conform aceleiași surse. 

Confruntată cu o supracerere similară din partea producătorilor de fructe și legume polonezi, Comisia Europeană a suspendat, în 10 septembrie, ajutoarele în valoare de 125 de milioane de euro decise la jumătatea lui august pentru a susține sectorul europene de legume și fructe. Ea se pregătește să reia și să extindă aceste ajutoare, consacrându-le o nouă alocare de peste 125 de milioane de euro, dar înăsprind regulile pentru a combate excesele. Majoritatea fondurilor trebuie astfel repartizate în funcție de volumele exportate în ultimii ani.  Embargoul rus intervine în contextul unei căderi conjuncturale a prețurilor agricole în Europa, legată de producția abundentă. 
ADUNAREA GENERALĂ ONU: AŞTEPTĂRI MARI.

OPTIMISM MODERAT PRIVIND REZULTATELE
New York, transformat într-o „uriaşă fortăreaţă”

Peste 120 de şefi de stat şi de guvern au luat parte la cea de a 69 reuniune a Adunării Generale a Organizaţiei Naţiunilor Unite, desfăşurată la New York, în luna septembrie. "Drepturile omului sunt atacate pretutindeni în lume"
 a declarat Ban Ki-moon, secretarul general al Organizaţiei Naţiunilor Unite, în deschiderea sesiunii anuale a Adunǎrii generale ONU. Anul 2014 este unul "teribil" pentru ONU, care se vede incapabilǎ sǎ intervinǎ pentru stoparea unor contagiuni criminale. Adunarea Generală a Naţunilor Unite a abordat teme fierbinţi ale momentului: ameninţarea reprezentată de gruparea teroristă Statul Islamic, situaţia din Ucraina, epidemia de Ebola, schimbările climatice. 
Metropola americană New York a fost transformată într-o uriaşă fortăreaţă, a relatat CNN. Pentru a preveni orice incident care ar putea tulbura evenimentul, organizatorii au luat măsuri draconice de securitate. Sediul Naţiunilor Unite din Manhattan a fost înconjurat de mai multe rânduri de garduri. Zeci de poliţişti au patrulat pe străzi, însoţiţi de câini special antrenaţi. Pe acoperişurile zgârie-norilor au fost rpezente trupele speciale. Mai mult, pentru a exclude orice eventual atac din partea unui lunetist, a fost construită o arcadă antiglonţ care a acoperit zona de câţiva metri pe care o avut-o parcurs participanţii, de la coborârea din limuzine până la intrarea în sediul ONU. În clădire au fost ridicate parapete care să-i separe pe oficiali de jurnalişti. 
Absenţi de marcă de la sesiunea Adunării Generale ONU
Cea de-a 69-a sesiune a Adunării Generale ONU a debutat la New York, în prezenţa a peste 120 de şefi de stat şi de guvern. Majoritatea liderilor occidentali din întreaga lume s-au întrunit la acest eveniment, însă există şi câteva absenţe notabile, a menţionat CBC News într-o prezentare cu nuanţe critice a evenimentului.
Ţinând cont de contextul internaţional, la sesiunea Adunării Generale ONU din septembrie 2014 ar fi trebuit să fie prezenţi toţi liderii politici marcanţi ai lumii. Efectele schimbărilor climatice, ameninţarea epidemiei Ebola, lupta împotriva grupării Statul Islamic, precum şi criza din Ucraina au fost doar câteva dintre cele mai fierbinţi subiecte ale momentului. Au existat câţiva oficiali de prim rang care nu au participat la eveniment. 
Pe lista absenţilor s-a regăsit premierul Canadei Stephen Harper, care deşi s-a aflat în New York, a anunţat că nu va putea participa la lucrările Adunării Generale. Cu toate acestea, a fpst prezent la un dineu organizat de Secretarul General al Naţiunilor Unite, Ban Ki-moon. Canada a fpst reprezentată de ministrul Mediului, Leona Aglukkaq. Printre absenţii la eveniment s-au mai numărat premierul indian Narendra Modi şi presedintele chinez Xi Jinping. Cele două ţări au trimis, totuşi, reprezentanţi. Potrivit Departamentului american de Energie, China şi India reprezintă prima, respectiv a treia, ţară în topul celor mai mari producători de dioxid de carbon, locul secund fiind ocupat de Statele Unite. Prezenţa celor doi oficiali ar fi fost importantă în contextul discuţiilor privind efectele încălzirii globale.

Barack Obama, atac la Statul Islamic. Reflex european
Preşedintele SUA, Barack Obama, s-a adresat Adunării Generale a Organizaţiei Naţiunilor Unite, principalul subiect al discursului său fiind contracararea şi distrugerea Statului Islamic prin acţiunile coaliţiei internaţionale în Irak şi Siria. Demarată cu dificultăţi şi reţineri neaşteptate din partea unor aliaţi tradiţionali, precum Marea Britanie, coaliţia iniţiată de SUA a repurtat un succes semnificativ, lansând atacuri aeriene susţinute în Siria, la Raqqa, împotriva Statului Islamic, dar şi împotriva unei facţiuni Al Qaida numită Khorasan. Patru state din zona Golfului - Arabia Saudită, Emiratele Arabe Unite, Bahrein şi Iordania – au trimis avioanele militare împotriva ţintelor Statului Islamic, în timp ce Qatarul a avut un rol de sprijin în această operaţiune.
Implicarea activă a Statelor Unite în războiul împotriva Statului Islamic se bucură de sprijinul americanilor, potrivit unui sondaj realizat de două firme – una apropiată de republicani, cealaltă, de democraţi. Astfel, 53% dintre intervievaţi afirmaă că ar aproba trimiterea soldaţilor în condiţiile în care campanie de lovituri aeriene împotriva obiectivelor islamiste nu dă rezultate. De asemenea, 58% dintre participanţi cred că, în cele din urmă, SUA vor constata că raidurile aviaţiei nu sunt suficiente. Semnificativ este faptul că 57% consideră că SUA nu se manifestă “suficient de agresiv”
 în lupta împotriva Statului Islamic. 

Barack Obama a subliniat faptul că Statele Unite nu luptă singure împotriva Statului Islamic, dar împreună cu aliaţii săi. A precizat explicit că această luptă nu este motivată cultural sau religios contra lumii musulmane. Discursul său a avut un ecou imediat. David Cameron a declarat presei americane că lupta împotriva Statului Islamic nu poate fi oprită. „Statul Islamic are petrol, bani, teritorii, arme şi nu am nici o îndoială că au realizat şi realizează planuri pentru lovituri în Europa şi în alte zone”
 a afirmat premierul britanic.

În discursul său, preşedintele american a făcut apel la toate ţările să se gândească în ce măsură sunt pregătite să poarte răspunderea pentru “respectarea normelor internaţionale”. Barack Obama a avut în vedere în primul rând Rusia, a cărei “agresiune” aminteşte de “zilele în care marile naţiuni le ameninţau pe cele mici”. 
În replică, ministrul rus de Externe, Serghei Lavrov, a declarat că în discursul preşedintelui american se întrevede “viziunea ţării care are stipulate în doctrina securităţii sale naţionale dreptul de a folosi forţa la propria discreţie, dără să ţină cont, în acest sens, de deciziile Consiliului de Securitate al ONU”
. 
Şeful diplomaţiei ruse a fost ironic la adresa discursului preşedintelui american, afirmând că nu prea i-a ieșit “pacifist” în pofida faptului că s-a adresat Adunării Generale a ONU și acesta ar fi fost tonul cel nimerit. La fel de ironic, Serghei Lavrov a afirmat că Rusia a "câștigat" locul al doilea în ierarhia pericolelor mondiale actuale, după virusul Ebola - dar înaintea amenințării reprezentate de gruparea Statul Islamic. „Moscova este interesată de rezolvarea conflictelor prin dialog, nicidecum prin lansarea de acuzații reciproce. O să mă întâlnesc cu John Kerry şi îi voi spune ce cred”
 a menţionat ministrul rus de Externe.

Erdogan: Turcia, rol major în “pacea regională şi internaţională”
Preşedintele Recep Tayyip Erdogan, s-a referit la rolul ţării sale în “căutarea păcii regionale”, amintind că Turcia a primit 1,5 milioane de refugiaţi sirieni. “Am primit 1,5 milioane de persoane care au fost nevoite să fugă din Siria. Aceste 1,5 milioane de persoane sunt în ţara mea care le oferă hrană, medicamente, educaţie”
.  

În context, preşedintele Turciei a criticat inerţia statelor occidentale. “Până acum, nu am primit mult sprijin. Ce fac ţările europene bogate şi puternice? Până în prezent, ele acordă refugiu doar pentru 130.000 de refugiaţi sirieni” a subliniat Erdogan, solicitând, în acelaşi timp, Organizaţiei Naţiunilor Unite să dea “dovadă de mai mult curaj”
.  

Recep Tayyip Erdogan a evidenţiat rolul Turciei în acordarea de sprijin, de-a lungul timpului, în situaţii critice. “Turcia şi-a deschis forntiera kurzilor. Turcia este cea care le-a furnizat ajutor umanitar. (…) Ne-am deschis uşile evreilor, i-am protejat totdeauna pe creştini, sunt mândru să spun că Turcia este una dintre cele mai generoase ţări din lume”
. 

Preşedintele Turciei a contrazis opinia potrivit căreia Turcia ar avea o atitudine lipsită de fermitate faţă de jihadişti. “Turcia a încercat din greu să construiască pacea şi prosperitatea în regiune”.  “Doresc să spun că Turcia nu este o ţară care sprijină sau permite terorismul. Turcia a avut, de asemenea, de suferit în urma terorismului timp de treizeci de ani”.  “Suntem gata să sprijinim pacea regională şi internaţională indiferent de cost”
. 
Schimbările climatice - subiect esenţial
Peste 130 de guverne, companii şi organizaţii au adoptat Declaraţia de la New York privind pădurile. Semnatarii s-au angajat să reducă la jumătate defrişările până în 2020 - urmând ca, până în 2030, să stopeze total tăierea pădurilor. Respinsă de Brazilia, Declaraţia solicită, de asemenea restaurarea a 350 de milioane de hectare de pădure şi de teren agricol. Combinate, aceste obiective ar evita, annual, emisia a 4,5 - 8,8 miliarde tone de emisii de gaze cu efect de seră până în 2030. Adevăratele măsuri vor fi publicate, însă, după summit-ul de la Lima, Peru din luna decembrie - după cum a precizat Paul Watkinson, şeful echipei de negociatori francezi, care a apreciat că reuniunea din septembrie a fost “un prilej pentru a se da un impuls iniţiativelor de colaborare profitabile atât pentru climă cât şi pentru dezvoltare”
. Până la sfârşitul primului trimestru al anului viitor, toate statele care sunt parte ale noului Tratat privind schimbările climatice la nivel global trebuie să raporteze obiectivele de reducere a gazelor nocive. Pe aceste baze negociate diplomaţii vor reuşi să ajungă la un acord global care să fie semnat la Paris în decembrie 2015.  
Douăzeci de ţări africane s-au angajat să producă 40% din energia electrică cel puţin din surse regenerabile până în 2030 - faţă de 12% în prezent. Ţărilee vor investi 500 milioane dolari pentru a construi 100 de megawaţi în capacitate de energie solară. 
Şeful Comisiei Europene, José Manuel Barroso, a anunţat că statele membre ale UE vor reduce emisiile de gaze cu 40% până în 2030 şi chiar cu 95% până în 2050. Preşedintele Franţei, François Hollande, a anunţat 750 de milioane de euro la fondul destinat climei, stabilit în urmă cu cinci ani. Astfel, contribuţia Franţei devine egală cu cea a Germaniei. Începând cu anul 2020, la fondul înfiinţat în vederea combaterii poluării ar trebui să se strângă 78 miliarde de euro anual.

Ministrul german al Mediului, Barbara Hendricks, a precizat că intenţionează să prezinte pachetul de măsuri al Germaniei înaintea conferinţei ONU de la Lima. Până în 2020, Germania şi-a propus o reducere cu 40% a emisiilor de gaze cu efect de seră, faţă de valorile înregistrate în 1990. Guvernul de la Berlin ar putea, totuşi, rata ţinta întrucât tranziţia la noile tipuri de energie presupune creşterea emisiilor de bioxid de carbon, pentru o anumită perioadă. Din acest motiv, ministrul Barbara Hendricks are în vedere adoptarea unor măsuri suplimentare.  
Sub tutela Michelin, o duzină de parteneri industriali şi instituţionali, au anuntat lansarea Iniţiativei de Mobilitate Urbană Electrică pentru a dezvolta utilizarea vehiculelor electrice.  Organizarea aviaţiei civile internaţionale a reiterat obiectivul de a reduce la jumătate emisiile din aviaţia comercială până în 2050. Primarii celor mai mari oraşe ale lumii au considerat că ar putea reduce cu 8 miliarde de tone emisiile urbane până în 2050. Multinaţionale petroliere şi comunităţi locale au intrat, de asemenea, într-un parteneriat pentru a reduce emisiile fugitive de metan, un gaz cu efect de seră puternic.

Barack Obama a confirmat că Statele Unite vor reuşi să reducă emisiile cu 17% până în 2020, urmând planul Agenţiei americane pentru Protecţia Mediului. Pe de altă parte, a făcut apel la guvernul chinez pentru a ajunge la un acord "ambiţios"
 în 2015. Totuşi, pentru americani, semnarea unui tratat internaţional este exclusă. 
Viceprim-ministrul Chinei a răspuns apelului american, în sensul că emisiile Chinei vor fi stabilizate "cât mai curând posibil". "China va face eforturi tot mai mari pentru a lupta împotriva schimbărilor climatice şi îşi va asuma responsabilităţi internaţionale"
 a precizat Jang Gaoli. Pe de altă parte, Organizaţia Naţiunilor Unite i-a promis Chinei fonduri suplimentare pentru susţinerea luptei împotriva poluării. 


În cadrul ceremoniei de încheiere a conferinţei, secretarul general al ONU a vorbit despre "o zi istorică". De la liderii politici şi reprezentanţii economiei sau ai societăţii civile prezenţi la summit, Ban Ki Moon a aşteptat decizii îndrăzneţe, iar  "reuniunea le-a oferit"
 a subliniat el. 
Leonardo di Caprio - mesager ONU pentru probleme climatice

Leonardo di Caprio este noul mesager ONU al păcii pentru probleme climatice. Actorul - activist implicat în probleme de mediu - se alătură altor nume celebre care au primit rolul de mesageri din partea ONU, precum Stevie Wonder, Jane Goodall, Paulo Coelho, Michael Douglas, Charlize Theron, George Clooney. 
Rolul mesagerilor ONU ai păcii este de a atrage atenţia lumii asupra scopurilor şi activităţilor Organizaţiei Naţiunilor Unite, prin apariţii publice, în media sau prin acţiuni umanitare. Dacă Leonardo DiCaprio este vocea ONU în probleme climatice, actriţa Charlize Theron este vocea ONU pe problema prevenirii HIV, iar actorul Michael Douglas este vocea dezarmării.
“Domnul di Caprio este o voce credibilă în rândul activiştilor pentru mediu şi poate amplifica în mod considerabil mesajul acestei mişcări. Mă bucur că a ales să se alăture eforturilor ONU de a atrage atenţia asupra urgenţei de a acţiona şi asupra beneficiilor acestei acţiuni în ceea ce priveşte schimbările climatice”
 a declarat secretarul general al Organizaţiei Naţiunilor Unite, Ban Ki-moon. Leonardo DiCaprio s-a implicat în cauze de mediu prin intermediului fundaţiei pe care o conduce. Înfiinţată în anul 1998, fundaţia a atras finanţări substanţiale pentru proiecte de protecţia mediului şi conservare în trei direcţii specifice: protejarea biodiversităţii, conservarea oceanelor şi pădurilor şi lupta contra schimbărilor climatice.
“Sunt onorat să accept rolul de mesager al păcii din partea ONU pe problema schimbărilor climatice şi să îl susţin pe Secretarul General în eforturile sale de a vorbi despre una dintre cele mai importante probleme cu care ne confruntăm, ca societate, în prezent, la nivel global. Cum vom răspunde crizei schimbărilor climatice în anii imediat următori va determina soarta planetei şi a umanităţii pe viitor”
 a declarat actorul. 
Reacţii critice, optimism moderat 


Reacțiile la anunțurile de sprijin financiar din partea unor țări au fost prudente. Astfel, Oxfam-France a apreciat că miliardul de euro anunțat de președintele François Hollande este ”un prim pas timid care riscă să fie insuficient”, subliniind că există „multe amănunte rămase în suspensie”
.
Greenpeace consideră că s-a asistat la ”un semnal important de susţinere a celor mai vulnerabile ţări”, dar regretă faptul că ”administraţia Obama continuă să permită industriei să prospecteze şi să exploateze cărbune, petrol şi gaze pe domeniul public”
. Potrivit unui sondaj realizat de Chicago Council for Global Affairs, jumătate dintre americanii intervievați au apreciat că administrația de la Washington nu face destule eforturi în privinţa remedierii cauzelor schimbărilor climatice. 
Un activist al think tank-ului Focus on the Global South a rezumat rezervele faţă de rezultatele reuniunii. "Potrivit lui Ban Ki-Moon şI altor lideri, conferinţa privind schimbările climatice a fost un succes. Pentru a vedea dacă acest lucru este adevărat, trebuie să ne îndreptăm atenţia către angajamentele anterioare asumate de guverne şi faţă de felul în care au fost valorificate aceste angajamente luate la Organizaţia Naţiunilor Unite pentru a reduce distanţa între ceea ce trebuie realizat şi ceea ce s-a realizat”
.   
Greşeală a preşedintelui american, sancţionată de presă
Preşedintele american a fost criticat dur pe reţelele sociale după ce a salutat un puşcaş marin, la coborârea din elicopterul prezidenţial, în timp ce ţinea în mână o cană de cafea, a relatat CNN. Momentul a fost surprins în înregistrarea video postată pe contul Instagram al Casei Albe în care este prezentată sosirea preşedintelui la Adunarea Generală a ONU de la New York. 
Salutul reprezintă o tradiţie pentru preşedintele Statelor Unite, la coborârea din elicopterul oficial. Un manual al Marinei SUA recomandă ca salutul să nu fie efectuat dacă o persoană are obiecte în mâini sau este atât de ocupată încât salutul nu poate fi practicat. 

Cu altă ocazie, Barack Obama a trecut pe lângă un puşcaş marin fără să salute. Situaţia a fost, de asemenea, reţinută de comentatori. Barack Obama nu este primul preşedinte american care încalcă protocolul. În 2001, fostul preşedinte George W. Bush a salutat în timp ce-şi ţinea câinele în braţe.  
SUMMIT AL ORGANIZAŢIEI DE COOPERARE DE LA SHANGHAI:

„CRIZA UCRAINEANĂ TRANSFORMĂ NATO ÎN INSTRUMENT POLITIC AL SUA”

Summit al Organizaţiei de Cooperare de la Shanghai - porţi deschise pentru noi membri


Capitala Tadjikistanului, Dușanbe, a găzduit în perioada 11-12 septembrie 2014 summit-ul Organizației pentru Cooperare de la Shanghai (OSC). Din Organizaţie fac parte China, Rusia, Kazahstan, Kârgâzstan, Tadjikistan și Uzbekistan. Pe agenda summit-ului au figurat situația din Ucraina și Afganistan, lupta împotriva terorismului, cooperarea în domeniul spaţiului şi energiei nucleare. De asemenea, au fost adoptate noi reguli de primire în rândul OSC. 


După încheierea summit-ului, președinţia Organizației pentru Cooperare de la Shanghai a revenit, timp de un an, Rusiei - care va organiza întîlnirea la vârf în 2015. „Pakistan, India şi Iran care şi-au exprimat dorinţa de a intra în Organizaţie vor putea avea această posibilitate”
 a precizat ministrul rus de Externe, Serghei Lavrov. 


India și Paskitanul, care au statut de observatori vor deveni membri cu drepturi depline în 2015. În cazul Iranului, care este supus sancţiunilor ONU,  situaţia este mai complicată.

Prezenţa viitoare a Indiei în Organizaţia pentru Cooperare de la Shanghai ar putea influenţa puternic raportul general de forţe la nivel mondial. Astfel, Rusia, China şi India ar fi, deopotrivă, membre ale BRICS - cel mai dinamic grup cu valenţe economice al puterilor emergente - şi ale OSC, care are o importantă componentă militară. 

Măsuri pentru decontări reciproce în monede naţionale


Liderii statelor membre OSC vor acorda mai multă atenție problemelor de cooperare militară. În opinia experților, dintr-o organizație regională, OSC va deveni o contrapondere reală la NATO. 

Întrucât Federaţia Rusă preia președinţia Organizaţiei, în capitala Tadjikistanului a fost prezentat mesajul președintelui Vladimir Putin cu privire la priorităţile pentru anul care urmează. Pe listă figurează adoptarea strategiei de dezvoltare a Organizaţiei până în anul 2025, precum și crearea Centrului OSC pentru contracarea riscurilor de securitate, ale ameninţărilor la adresa securităţii. „Astfel de ameninţări sunt tot mai multe în ultimii ani, iar Rusia nu le poate ignora. Recent, a fost luată decizia cu privire la sporirea forţelor NATO în Europa de Est. Criza din Ucraina (…) este folosită în prezent pentru reanimarea acestui bloc militar. Fără îndoială, de toate acestea va trebui să ţinem cont şi vom ţine cont în adoptarea deciziilor pentru asigurarea securităţii ţării noastre”
 a precizat Vladimir Putin.
Sporirea numărului de membri ai Organizației pentru Cooperare de la Shanghai va duce la creșterea semnificativă a influenţei acesteia, a afirmat orientalistul Aleksandr Lukin. „Acest lucru va schimba radical Organizaţia. Deocamdată, există două ţări mari – Rusia şi China. Aderarea Indiei şi Pakistanului la OSC va însemna că Organizaţia va deveni una dintre cele mai mari din lume în ceea ce priveşte influenţa sa. Desigur, deciziile organizaţiei nu vor avea o greutate mai mică decât cele luate de lumea occidentală”
.
Potrivit ministrului rus de Externe, Serghei Lavrov, în perioada în care va deţine preşedinția OSC, Rusia intenţionează să acţioneze pentru punerea în practică a acţiunilor coordonate în domeniile economic, financiar, securităţii energetice şi alimentare. Sunt preconizate măsuri pentru implementarea pe scară largă a decontărilor reciproce în monede naţionale. Există perspective pentru lansarea unor proiecte multilaterale în domeniile transporturilor, energeticii, agriculturii, utilizării paşnice a spaţiului cosmic. 
Turcia vrea sa participe masiv la integrarea eurasicatică

Turcia ar putea juca un tol activ în reorganizarea spaţiului eurasiatic. Conducerea de la Ankara și-a manifestat disponibilitatea de a crea o zonă de comerţ liber cu ţările din Uniunea Economică Eurasiatică. Turcia a anunţat - în timpul negocierilor ruso-turce purtate în cadrul G20 din Australia - că dorește să creeze o zonă de liber schimb cu ţările din Uniunea Economică Eurasiatică. 

Un  factor-cheie care obligă Turcia să caute noi parteneri este dependenţa de importurile de resurse energetice - respectiv, 90% din consumul de petrol și de 98% din consumul de gaz. Potrivit experților locali, citaţi de Vocea Rusiei, cererea de resurse energetice crește anual cu aproximativ 5%, iar tendinţa se va menţine în următorii 15 ani. O astfel de situaţie contribuie la consolidarea cooperării între Turcia și Rusia. 

Turcia a manifestat, în ultimii ani, un interes sporit față de calitatea de membru cu drepturi depline în Organizaţia de Cooperare de la Shanghai. În ultimul timp, Turcia și-a intensificat eforturile sale în vederea integrării în OSC. Guvernul turc și-a anunțat disponibilitatea de a trece la folosirea monedelor naţionale în schimburile comerciale cu Rusia. Participarea simultană în mecanismele UE, NATO, OSC și UEE ar deschide în faţa Turciei și Rusiei un spaţiu larg de manevră. 

Critica dezvoltării sistemelor de apărare antirachetă

Statele din Organizaţia de Cooperare de la Shanghai au lansat critici la adresa Statelor Unite ale Americii, afirmând că dezvoltarea de sisteme de apărare antirachetă unilaterale subminează securitatea globală. În declaraţia finală a summit-ului OCS se arată - fără a se preciza, însă, explicit numele Statelor Unite - că "o capacitate unilaterală şi nelimitată de sisteme de apărare antirachetă aparţinând unor state individuale ori grupuri de state va fi în detrimentul stabilităţii strategice şi securităţii internaţionale". Statele membre OCS consideră că "securitatea naţională nu trebuie obţinută în detrimentul securităţii altor state"
. 

Participanţii la summit-ul de la Dushanbe şi-au exprimat sprijinul faţă de acordul de încetare a focului dintre Kiev şi separatiştii proruşi din estul Ucrainei şi au făcut apel la identificarea unei soluţii durabile pentru încheierea conflictului. Relaţiile Rusiei cu SUA au ajuns la cel mai scăzut nivel de după Războiul Rece din cauza crizei din Ucraina.   
Memento. Exerciţii militare ale OSC - “Misiunea de pace 2014”


La sfârşitul lunii august, în China - Regiunea Autonomă Mongolia Interioară - s-a desfăşurat cel mai mare exerciţiu militar al Organizaţiei de Cooperare de la Shanghai. Manevrele - care au inclus 7.000 de soldaţi, forţe speciale, sisteme de apărare aeriană, şi unităţi de război radi-electronic şi aviaţie - au fost destinate testării eficacităţii trupelor în combaterea terorismului. Rusia a participat cu un grup tactic al Brigăzii Motorizate a 36-a din Districtul Militar de Est şi o aripă a aviaţiei din Forţele de Comandă Aeriană şi Trupele de Apărare Aeriană. 

Expertul chinez în domeniul militar, Meng Xiangqing a afirmat că exerciţiile derulate în comun reprezintă un demers important în cadrul Organizaţiei de Cooperare de la Shanghai şi vor juca un rol important în menţinerea securităţii în regiune. Potrivit Ministerului chinez al Apărării, exerciţiul militar a avut ca scop “înlăturarea terorismului, scizionismului, extremismului şi menţinerea păcii şi stabilităţii regiunii”
.

Rusia ar putea încheia o alianţă politico-militară cu China

Rusia ar putea încheia o alianţă politico-militară cu China pentru a contracara presiunile şi sancţiunile la adresa ei din partea Occidentului, a declarat vicepreşedintele Comisiei pentru Industrie din cadrul Dumei de Stat, Vladimir Gutenev. “O continuare a presiunilor occidentale asupra Rusiei poate duce la o alianţă directă politico-militară cu China. Atâta timp cât America este încurcată acum cu crizele din Ucraina, Irak, Iran, Libia, Siria, Afganistan, Egipt şi atenţia ei este îndreptată spre aceste situaţii, China se foloseşte efectiv de şansa de a deveni un lider mondial”
.
Moscova şi Beijingul au convenit să-şi consolideze legăturile bilaterale, în cadrul unei întâlniri avute de preşedinţii celor două ţări, Vladimir Putin şi Xi Jinping, cu ocazia summit-ului Organizaţiei de Cooperare de la Shanghai. China şi Rusia trebuie “să-şi întindă mâna” în faţa creşterii “riscurilor externe”, a afirmat liderul chinez la întrevederea cu omologul său rus. Rusia şi China şi-au intensificat semnificativ în ultima perioadă relaţiile economice, încheind importante contracte în domeniul energetic, într-un moment în care cele două state se confruntă cu contexte geopolitice tensionate: criza ucraineană pentru Moscova şi diferendele teritoriale din Marea Chinei Orientale şi Meridionale pentru Beijing. 

Putin: Criza ucraineană transformă NATO în "instrumentul politic" al SUA 

Criza din Ucraina are rolul de a reactiva Alianţa Nord-Atlantică în calitatea de "instrument politic" al Statelor Unite, iar "sancţiunile nu aduc niciodată rezultatele aşteptate". "Sancţiunile ca instrument de politică externă au o eficienţă redusă şi nu au adus niciodată rezultatele aşteptate". "Dacă privim problema în integralitate, este mai degrabă pozitivă decât negativă"
 a afirmat preşedintele rus, Vladimir Putin, la summit-ul Organizaţiei de Cooperare de la Shanghai.
Reprezentantul Rusiei la OSCE, Andrei Kelin, a apreciat că NATO pregătea de mai mult timp o "expansiune spre Est şi mobilizarea forţelor sale la frontierele Rusiei", iar criza din Ucraina a fost un "pretext potrivit" pentru realizarea acestui plan, relatează agenţia RIA Novosti. "Acest plan era pregătit de mai mult timp. Criza din Ucraina a devenit doar un pretext pentru a începe în mod deschis realizarea lui. Declaraţiile dure asupra crizei din Ucraina şi posibilele exerciţii militare comune ale Kievului şi unor state din cadrul NATO vor duce la tensionarea situaţiei. Ele pun în pericol progresele obţinute în procesul de pace"
 a precizat Andrei Kelin.  

Reprezentantul rus pe lângă Uniunea Europeană, Vladimir Cijov, a avertizat Kievul să nu încalce armistiţiul în estul Ucrainei. "Este inadmisibilă o regrupare de forţe pentru a consolida apărarea şi a încălca ulterior regimul de încetare a focului"
.  
STATUL ISLAMIC ŞI “LOGICA PRĂDĂTORULUI”

Statul Islamic a publicat Raportul anual. Bilanţ macabru

Statul Islamic - organizaţie nihilistă şi milenaristă, rezultat terifiant al vacuităţii politice din regiune - a întocmit un raport anual, făcut public sub formă de revistă. În tabele şi grafice sunt expuse, ca un mesaj înspăimântător, crimele și răpirile comise până acum. Sub titlul Al-Naba - Ştiri, în arabă - pe copertă apare un luptător în deșert, cu figură marţială şi Kalashnikov-ul pe umăr. 

În paginile sale, revista prezintă, cu lux de amănunte, cele 7681 de "operaţiuni militare" ale Statului Islamic, care controlează un teritoriu îngrijorător de extins - “mai mare decât Franţa”
 - între vestul Irakului și nord-estul Siriei. Astfel, în 2013, doar în Irak au existat 1083 asasinate - cu aproape 50% mai multe faţă de 2012, 4465 de  atentate cu bombă, 537 de atentate cu maşini-capcană şi 160 de atentate sinucigaşe. Statul Islamic enumeră, de asemenea, oraşele ocupate,“necredincioşii” lichidaţi, cartierele şterse de pe faţa pământului.

Publicat în arabă de doi ani consecutivi, documentul prezintă în perspectivă sporirea numărului acţiunilor criminle, strategia de organizare și obiectivele. Potrivit think tank-ului american ISW, specializat în probleme militare, este vorba despre "un instrument pur propagandistic, care nu se bazează pe fapte verificabile"
. 
Indiferent de faptul că faptele prezentate sunt - sau nu - verificabile, raportul este realizat în mod profesionist. Jacob N. Shapiro, profesor la Universitatea Princeton, unul dintre cei mai mari experţi în terorism, a precizat că, pentru a reuşi în acţiunile lor, organizaţiile terpriste trebuie să fie convingătoare şi din perspectivă psihologică, motiv pentru care îşi realizează prezentări impresionante, folosind reţeta multinaţionalelor. “Managerii organizaţiilor teroriste se confruntă cu aceleaşi provocări ca managerii oricărei organizaţii de mari dimensiuni”. Jacob Shapiro condideră că liderii terorişti au nevoie de serioase competenţe manageriale: “În vreme ce majoritatea companiilor urmăresc doar maximizarea profitului, teroriştii au obiective mult mai precis calibrate: un atac prea violent poate să le distrugă reputaţia - la fel, unul prea puţin violent”
.
Statul Islamic, cea mai bogată şi mai puternică organizaţie teroristă

Şocând şi făcând dur sesizată existenţa Statului Islamic, sinistrele clipuri video postate de jihadişti pe YouTube aduc milioane de click-uri. Destinate recrutării de noi luptatori, clipurile tulbură gândirea firească inducând ideea că jihadul şi decapitările ţin de „nobleţea idealurilor”. AFP a subliniat faptul că, în aceeaşi logică a persiaziunii, multe dintre fotografiile date publicităţii de Statul Islamic şi apărute în presa internaţională au fost prelucrate în Photoshop. „Nu e vorba de manipulări simpliste, dar de unele foarte inteligente. De exemplu, roşul sângelui e făcut să pară mai intens, stindardele mişcării sunt scoase în evidenţă folosindu-se filtre de Photoshop sau cadavrele victimelor atacurilor teroriste sunt făcute mai vizibile, în vreme ce ucigaşii sunt bluraţi discret în foografii”
.

Prin Raportul anual, Statul islamic vrea să se prezinte ca o grupare profesionistă, organizată, care controlează cel mai sofisticat software şi transmite mesaje complexe. „Copiază (…) funcţionarea multinaţionalelor. Nimic nu este cu totul nou. Grupările teroriste se profesionalizează, deja, de mulţi ani. Software-urile moderne, sofisticate, le facilitează sarcina, deopotrivă cu tinerii absolvenţi de universităţi din Statele Unite, Anglia sau Germania, care li s-au alăturat”
 a precizat Andrew Liepman, analist-şef la Institutul de cercetări Rand, specializat în spionaj economic şi terorism. 

Cu un buget destinat acţiunilor războinice estimat între 1 şi 3 miliarde de dolari americani și surse de venit periodice, Statul Islamic este cea mai bogată și mai puternică organizație teroristă. Această realitate se dezvălui şi prin compararea bugetului Statului Islamic cu cel al talibanilor din Afganistan - maximum 400 milioane dolari - sau cu bugetul Hezbollah - estimat a fi între 200 şi 500 milioane dolari. Specialiştii apreciază, însă, că astfel de comparaţii nu sunt relevante, date fiind nevoile diferite ale grupărilor „Este o greşeală să fie comparate Al-Quaeda şi Statul Islamic. Nu au nici aceleaşi mijloace, nici aceleaşi nevoi. În primul caz, este vorba de o organizaţie al cărui unic obiectiv este de a semăna teroare şi de a comite atentate punctuale. În al doilea caz, este vorba despre o logică de ocupare şi gestionare a teritoriilor, pentru care trebuie sume enorme”
 a subliniat Andrew Liepman. Gruparea Statul Islamic trebuie să achiziţioneze arme, să-şi plătească luptătorii şi, de asemenea, să finanţeze o administraţie, cu şcoli şi spitale, şi să se îngrijească de familiile martirilor. 

Logica prădătorului
Toate acestea necesită mijloace materiale substanţiale. Din cauza disputelor interne, sursele de finanțare din Arabia Saudita s-au diminuat. Grupul condus de liderul Abu Bakr al-Baghdadi, "care se supune numai lui Dumnezeu", trebuie să se bazeze pe propriile resurse. Acestea sunt uriașe, provenind din răscumpărări, extorcare de fonduri, jafuri, sechestrare de puţuri petroloere, trafic cu arme și combustibil. 

Jihadiştii jefuiesc totul. Doar în cazul preluării oraşului Mosul - al doilea ca mărime din Irak - au fost confisate 425 milioane dolari din filiala locală a Băncii Centrale. Pe de altă parte, însă, The Guardian a precizat că, potrivit declaraţiilor unui ofiţer din serviciul de securitate irakian, jefuirea filialei bancare din Mosul le-ar fi adus jihadiştilor, în realitate, 875 milioane dolari. Brown Moses, observator al grupurilor teroriste din Orientul Mijlociu, a estimat că banii pe care Statul Islamic i-a obţinut în urma jefuirii Băncii centrale din Mosul ar ajuta la recrutarea a peste 60.000 de luptători - o forţă armată impresionantă, cu putere de decizie în regiune. Analiştii precizează că “abordările tradiţionale în domeniul contra-terorismului nu mai sunt valabile”
. Acest lucru este demonstrat de succesele Statului Islamic, care, printr-o remarcabilă organizare, s-a transformat dintr-un grup terorist cunoscut doar de analişti într-o armată care ridică probleme.

Potrivit unui studiu Rand, puţurile de petrol din Siria asigură un venit zilnic de cel puțin 1 milion de dolari. „Logica expansiunii este inerentă modului lor de funcţionare. Este logica prădătorului, care trebuie să cucerească noi teritorii pentru a-şi spori veniturile”
 a subliniat Andrew Liepman.  

CIA: “Statul Islamic are mai mulţi combatanţi decât s-a crezut”

Statul Islamic are între 20.000 şi 31.500 de combatanţi care luptă în Siria şi Irak, potrivit datelor CIA, mult mai mult decât se crezuse iniţial - respectiv 10.000 de luptători. "CIA a aflat că Statul Islamic are între 20.000 şi 31.500 de luptători pe teritoriul Irakului şi Siriei, cifre bazate pe toate rapoartele serviciilor de informaţii" a afirmat purtatorul de cuvant al CIA, Ryan Trapani. Printre aceştia se număra 15.000 de combatanţi străini, inclusiv din Occident, a declarat un oficial al CIA pentru AFP . "Noile date reflectă creşterea numărului de luptători în urma unor acţiuni mai ample de recrutare, succeselor înregistrate pe câmpul de luptă şi instituirii califatului"
 a adăugat oficialul CIA.

Preşedintele american, Barack Obama, a afirmat că serviciile americane de informaţii au subestimat faptul că haosul politic al ultimilor ani în Siria va produce un mediu propice dezvoltării grupării teroriste Statul Islamic, care “a devenit kilometrul zero pentru jihadiştii din întreaga lume"
. Liderul de la Casa Albă a subliniat că Statul Islamic a atras foşti membri ai armatei lui Saddam Hussein din Irak . Aceştia au contribuit cu o strategie militară mai soficsticată, ceea ce "le-a oferit capacitate militară tradiţională, nu numai capacitate teroristă". Pe termen scurt, soluţia SUA este să ca, împreună cu partenerii de coaliţie, să destabilizeze Statul Islamic şi să oprească “fluxul de luptători străini"
.
Peste 20 de ostatici occidentali

Statul Islamic ar putea deţine peste 20 de ostatici occidentali din ţări precum Marea Britanie, Statele Unite, Franţa, Spania sau Italia, răpiţi în Orientul Mijlociu, a precizat The Telegraph.  Aceştia sunt fie jurnalişti, simpli muncitori sau chiar luptători britanici, care au refuzat să comită crime în numele grupării Statul Islamic. În majoritatea cazurilor, identitatea acestora este  ţinută în secret de către statele din care provin.

Ziarul britanic aminteşte dispariţia celor două tinere de origine italiană, Vanessa Marzullo şi Greta Ramelli, capturate în Siria, de către militanţii Statului Islamic. Acestea lucrau pentru o fundaţie care oferă ajutor umanitar refugiaţilor sirieni. Alţi posibili ostatici deţinuţi de Statul Islamic ar putea proveni din rândurile angajaţilor Comitetului Internaţional al Crucii Roşii. The Telegraph menţionează că printre istaticii Statul Islamic se numără o americancă, în vârstă de 26 de ani, care lucra ca voluntar pentru o asociaţie umanitară, precum şi jurnalistul Austin Tice, dispărut în Siria. 
Vânzare-cumpărare de ostatici occidentali - sinistră piaţă neagră
Steven Sotloff, un jurnalist american decapitat de Statul Islamic, a fost vândut grupării teroriste, de un rebel sirian contra sumei de 50.000 dolari, potrivit CNN. "Cineva de la punctul de frontieră a anunţat Statul Islamic prin telefon, iar ei au înfiinţat un punct de control fals cu multe persoane. Steve şi oamenii lui nu au putut scăpa”
. Capturarea jurnalistului american, decapitat ulterior de Statul Islamic, Steven Sotloff, a atras atenţia asupra unui fenomen destul de puţin discutat: piaţa neagră a ostaticilor, a precizat vocativ.com.

Potrivit declaraţiei lui Barak Barfi, purtătorului de cuvânt al  familiei, reporterul în vârstă de 31 de ani a decis să lucreze în zone de conflict întrucât nu putea "întoarce spatele suferinţelor care invadează lumea". Steven Sotloff era fascinat de lumea arabă, a mai declarat purtătorul de cuvânt. Barak Barfi - cercetător specalizat în cultura islamică şi vorbitor fluent al limbii arabe. "El nu a dorit să devină un Lawrence al Arabiei moderne. El dorea doar să reprezinte o voce pentru cei care nu pot vorbi". "De la copii afectaţi de război, până la experienţa instalatorului sirian care îşi riscă viaţa traversând zonele controlate de trupele regimului pentru a cumpăra medicamente - poveştile lor erau poveştile lui Steve". "În final, şi-a sacrificat viaţa pentru a arăta lumii poveştile lor". "Era doar un om care încerca să găsească binele într-o lume întunecată”
. Steven Sotloff a scris articole pentru revista Time, pentru săptămânalul american Christian Science Monitor, pentru Foreign Policy şi pentru cotidianul World Affairs.
Secretarul de Stat John Kerry şi senatorul american John McCain au negat versiunea lui Barak Barfi despre evenimente. În acelaşi sens s-a pronunţat Mouaz Moustafa, director executiv al Forţei de Intervenţie Rapidă a Siriei - grup de lobby cu legături în guvernul american. „Adevărul este că grupul de rebeli “Furtuna Nordică” - acuzaţi că l-au vândut pe Sotloff Statului Islamic - sunt inamici declaraţi ai Statului Islamic“
 a afirmat Mouaz Moustafa. Pe de altă parte, însă, Peter Bouckaert, de la Observatorul pentru Drepturile Omului, a precizat că Statul Islamic nu ar scăpa ocazia să cumpere ostatici străini, fie de la Al-Nusra, fie de la grupări mai puţin cunoscute. „Dată fiind importanţa răscumpărărilor plătite pentru străini (…) ar plăti pentru ostaticii reţinuţi de alte grupări dacă li se oferă ocazia. Cu răscumpărările care ajung şi până la 10 milioane de dolari, răpirea străinilor este ceva foarte atractiv“
.
Potrivit unor rapoarte, Franţa i-a plătit Statului Islamic 18 milioane dolari pentru eliberare a patru ostatici. Germania ar fi plătit pentru eliberarea unui cetăţean german. Atât Franţa cât şi Germania au negat că ar fi plătit bani pentru răscumpărarea prizonierilor, a menţionat vocativ.com. Statul Islamic ar fi solicitat 132 milioane de dolari pentru eliberarea jurnalistului american James Foley. SUA ar fi refuzat să plătească această sumă, respectând politica potrivit căreia nu se negociază cu teroriştii. Jihadiştii l-au ucis pe James Foley. 
Dezumanizare şi contagiune
Parte a război atipic - asimetric - purtat de Statul Islamic este frângerea demnităţii umane, dezumanizarea. The Daily Mail a făcut o remarcă esenţială: bărbaţii executaţi de Statul Islamic în faţa camerelor de luat vederi au afişat o acceptare aparent nepăsătoare - nu demnă - a situaţiei. “Formula a fost identică: trei condamnaţi discutând cu calm decapitările iminente. În filmele cu asasinarea lor, James Foley, Steven Sotloff şi David Haines au respectat scenariul cu o mimică indiferentă în timp ce călăul lor aştepta în spate să-i decapiteze”
. Încercând să explice raţional situaţia, The Guardian a apeciat că “fie nu realizau ce îi aştepta, fie, după o detenţie lungă şi chinuită, orice eliberare ar fi fost preferabilă decât să rămână în mâinile torţionarilor”
.

Au fost aflate detalii despre brutalitatea cu care sunt trataţi ostaticii. Tortura şi înscenarea execuţiilor sunt fapte curente. James Foley a suferit tratamentul cel mai dur, comparativ cu mulţi alţi prizonieri, a precizat Didier François, un jurnalist francez eliberat în aprilie împreună cu alţi trei colegi. La rândul lor, alţi foşti ostatici au relatat încercările jihadiştilor de a-i subjuga psihologic prin înfometare, bătăi, izolare şi frică. 

Reporterul de război Didier Fançois a precizat că prizonierii sunt “ameninţaţi cu execuţia de multe ori“ şi că jihadiştii au făcut “crucificări în batjocură”. Întrebat fiind de ce părea britanicul David Haines atât de calm cu câteva secunde înainte de moarte, jurnalistul francez a răspuns „Ei nu realizează că de data aceasta chiar se întâmplă cu adevărat
“.
La fel de grav - dar mult mai neliniştitor - este că deloc puţini exponenţi ai “lumii raţiuni” decid să se alăture jihadului. Contagiunea este, poate, cel mai grav fenomen asociat acestei barbarii. 

Femeile occidentale se alătură Statului Islamic

Se estimează că aproximativ 60 de femei din Marea Britanie au ajuns în Siria, prin Turcia, pentru a se alătura jihadiştilor Statului Islamic. Până acum, zeci de femei din Statele Unite, Austria, Franţa, Olanda, Canada, Norvegia şi Suedia au ales să lupte alături de extremiştii musulmani, a precizat BBC. Unele dintre femei pleacă în Siria pentru a se căsători cu luptătorii Statului Islamic. În alte cazuri, femeile occidentale aleg să plece în zonele de luptă mânate de iluzii politice şi ideologice. Centrul pentru Terorism şi Studii de Securitate de la Universitatea din Massachusetts a avertizat că multe dintre tinere sunt persuadate să se alăture grupării doar pentru a aduce pe lume copii care urmează să populeze regiunile controlate de extremişti.

Există şi alte mijloace prin care jihadiştii atrag femeile occidentale de partea lor. De exemplu, le promit locuri de muncă sau chiar funcţii. Mai mult, extremiştii islamişti doresc prezenţa femeilor “pentru versatilitatea lor”. În unele imagini date publicităţii acestea apar purtând centuri cu explozibil sau arme AK47. O parte din femeile care s-au alăturat Statului Islamic critică societăţile occidentale în care au trăit. Se întâlneşte, însă, şi categoria „romanticelor naïve”
. Este vorba despre acele femei care decid să-şi părăsească familiile doar pentru a ajunge alături de jihadişti.

Britanicii, atraşi de jihad

Statul Islamic atrage britanici de orice etnie, nu doar pe cei cu descendenţă siriană. Un oficial englez a precizat pentru CNN că mulţi britanici care s-au alăturat juhadiştilor, în Siria, nu au vreo legătură cu această ţară – dorinţa lor fiind, pur şi simplu, de a duce un „război sfânt“. Alarmat de ameninţarea reprezentată de cetăţenii britanici care luptă în Siria, guvernul de la Londra a refuzat să emită - sau chiar a anulat – paşapoarte. De asemenea, a revocat cetăţenia a opt britanici, potrivit Biroului de Securitate şi Contraterorism.

CNN a subliniat şi ameninţarea reprezentată de alţi cetăţeni europeni care au plecat în Siria şi care pot călători liber prin Uniunea Europeană, inclusiv în Regatul Unit, şi care, de asemenea, ar putea ajunge şi în Statele Unite ale Americii fără viză. Potrivit guvernului britanic, 700 de luptători au plecat din Franţa în Siria, 400 din Germania, 300-500 din Belgia, 130 din Olanda, peste 100 din Danemarca, 100 din Austria, 80 din Suedia şi 50-100 din Spania. Totodată, guvernul britanic a estimat că 100 de canadieni şi-au părăsit ţara pentru „a susţine sau a se antrena cu grupările teroriste din străinătate. Este posibil ca majoritatea acestora să se afle în Siria“
. Pe lângă aceştia, aproximativ 60 de australieni luptă în Siria şi Irak şi aproape 100 de alţi australieni facilitează călătoriile acestora. Potrivit Biroului britanic de Securitate şi Contraterorism, numărul occidentalilor care luptă alături de jihadişti este între 2.620 şi 2.870, a precizat CNN. 

Rezoluţie ONU: “Cei ce se alătură Statului Islamic vor fi acuzaţi de acte criminale”

Persoanele care îşi părăsesc ţara natală pentru a lupta alături de Statul Islamic vor fi acuzate de acte criminale, potrivit unei rezoluţii cu caracter obligatoriu adoptată de Consiliul de Securitate al ONU. Iniţiată de preşedintele american Barack Obama, rezoluţia are caracter obligatoriu şi este un nou pas făcut de ţările occidentale pentru a opri fluxul de extremişti străini în Siria şi Irak. „Singura limbă pe care o vorbesc aceşti criminali este cea a forţei. SUA inteţionează să creeze o coaliţie vastă pentru a lupta împotriva acestei reţele teroriste. Nu vom trimite trupe combatante la sol, însă vom oferi tot sprijinul nostru forţelor irakiene şi siriene pentru a lupta împotriva Statului Islamic”
 a declarat Barack Obama, în cadrul Consiliului de Securitate al ONU. Preşedintele american a subliniat, totodată, că, în ultimii ani, peste 12.000 de luptători străini s-au înrolat în grupările extremiste din Orientul Mijlociu.
Rezoluţia, adoptată în unanimitate, impune statelor să oprească înrolarea propriilor cetăţeni în grupări extremiste precum Statul Islamic. „Toţi cei care se alătură organizaţiei teroriste Statul Islamic vor fi acuzaţi de acte criminale”
 se arată în textul rezoluţiei, care mai prevede de asemenea şi blocarea conturilor celor care îşi părăsesc ţările pentru a lupta alături de extremiştii islamişti. „Statele membre trebuie să garanteze că, prin intermediul legilor naţionale, vor aplica sancţiuni celor care se înrolează, cât şi celor care recrutează aceşti luptători străini”
 se mai precizează în rezoluţie.

Khamanei acuză: Statul Islamic, creaţie a SUA şi a guvernului britanic

Liderul suprem al Iranului, Ayatollahul Ali Khamanei a învinuit Statele Unite şi "vicleanul" guvern britanic pentru crearea Statului Islamic. "America, sionismul şi, mai ales, veteranul specializat în crearea diviziunilor - vicleanul guvern britanic - au amplificat eforturile de a crea sciziuni între sunniti şi şiiţi". Ali Khamanei a adăugat “Ei au creat al Qaida şi grupul terrorist Statul Islamic pentru a lupta împotriva Republici Islamice Iran. Dar, astăzi, Statul Islamic s-a întors împotriva lor"
.
Iranul consideră că Statele Unite şi Marea Britanie se folosesc de ameninţarea Statului Islamic pentru a-şi justifica prezenţa în regiune. "O privire analitică asupra evoluţiei arată că Statele Unite şi aliaţii săi, în falsele eforturi de a combate Statul Islamic, caută să creeze divizare şi duşmănie între musulmani, în loc să distruga rădăcinile care au cauzat acest curent"
 a afirmat ayatollahul Ali Khamanei. 

Președintele iranian Hassan Rouhani a denunţat strategia eronată a Occidentului în Orientul Mijlociu, criticând “ingerințele nepotrivite” în Siria şi “agresiunile militare” împotriva Afganistanului și Irakului.  Președintele iranian nu a comentat, însă, în mod direct, atacurile occidentale și arabe efectuate în Irak și în Siria împotriva jihadiștilor Statului Islamic. “Am considerat întotdeauna că democraţia nu poate fi transplantată din exterior (...), nu este un produs comercial care să poată fi exportat din vest în est. Când generalii pătrund cu forţa într-o regiune, nu vă aşteptaţi ca diplomaţii să îi primească în mod călduros. Când războiul începe, diplomaţia se încheie. Când sunt impuse sancţiuni, ura pentru cei care le impun se dezvoltă”
 a subliniat Hassan Rouhani, în condiţiile în care Iranul este vizat de sancţiuni internaţionale din cauza controversatului său program nuclear. 

“Orientul Mijlociu îşi doreşte să se dezvolte şi este epuizat de război” a precizat preşedintele iranian, adăugând că în regiune există politicieni și elite moderate, care beneficiază de încrederea populației. Pe de altă parte, a afirmat că țara sa este hotărâtă să continue negocierile privind dosarul nuclear. “Noi sperăm că negocierile în curs vor conduce spre un acord final”
. A reafirmat dreptul Iranului de a îmbogăți uraniu, unul dintre principalele puncte de divergență din negocieri. “Suntem hotărâţi să ne continuăm programul nuclear paşnic, inclusiv activităţile de îmbogăţire, şi să profităm pe deplin de drepturile noastre nucleare pe teritoriul iranian, în cadrul legislaţiei internaţionale”
.
Un înalt responsabil iranian a acuzat Washingtonul că încearcă să "încalce suveranitatea unor state, sub pretextul luptei împotriva terorismului", in condiţiile în care Statele Unite ale Americii le-au declarat război jihadiştilor din Statul Islamic, care operează în Irak şi în Siria ."Sub pretextul luptei împotriva terorismului, SUA vor să-şi continue politica unilaterală şi să încalce suveranitatea unor state"
 a declarat Ali Shamkhani, secretar al Consiliului suprem al securităţii naţionale. "Acţiunea Statelor Unite ale Americii vizează deturnarea opiniei publice mondiale de la rolul central al acestei ţări şi al aliaţilor săi în crearea, înarmarea şi dezvoltarea unor grupări teroriste cu scopul de a contribui la înlăturarea puterii legale din Siria". "Crearea unei coaliţii antiteroriste de către SUA cu ţările care sunt principalele susţinătoare ale teroriştilor este suspectă" a subliniat Ali Shamkhani, facând aluzie la Arabia Saudită şi Qatar.

Bagdadul, ameninţat de invazia Statului Islamic

Gruparea extremistă Statul Islamic avansează şi în Irak, nu doar în Siria, în pofida operaţiunii aeriene internaţionale. Analiştii apreciază că, dacă va cuceri Anbar, Statul Islamic şi-ar putea trimite forţele să întărească poziţiile din jurul Bagdadului, pregătind un atac împotriva capitalei irakiene.

Ministrul irakian pentru Electricitate şi fost guvernator al provinciei Anbar, Qasim Mohammad al-Fahdawi, a precizat că Statul Islamic controlează peste 80% din Anbar - restul aflându-se sub controlul armatei irakiene şi liderilor tribali. Qasim Mohammad al-Fahdawi a avertizat că situaţia din Anbar este "foarte gravă". Provincia are nevoie de asistenţă suplimentara - în caz contrar, capitala provinciala Ramadi ar putea fi cucerită de jihadişti. Un avertisment asemănător a fost formulagt de oficialii locali.

Institutul pentru Studierea Războiului a precizat că operaţiunea Statului Islamic din Anbar are legatură cu ofensiva grupării din "centurile Bagdadului" - mai exact, în zonele rezidenţiale, agricole şi industriale din jurul capitalei irakiene. "Dacă Statul Islamic îşi poate consolida puterea în Anbar, atunci forţele care comit atacuri în aceste zone se vor transfera pentru a întări centurile Bagdadului dinspre nord şi sud, si vor pregăti atacul asupra capitalei"
.

Statele Unite au anunţat că au lansat ajutoare pentru reaprovizionarea forţelor de securitate irakiene, în timp ce coaliţia internaţională continuă loviturile aeriene împotriva grupării Statul Islamic. "La cererea Guvernului irakian", armata americană “a efectuat multiple lansări” în apropiere de Badji, oraş situat la 200 km nord de Bagdad a anunţat Centrul de comandament american responsabil pentru Orientul Mijlociu şi Asia Centrala (CENTCOM). Au fost livrate 36 de pachete conţinând 7.328 mese halal, 7.800 litri de apă şi peste 7.200 kg muniţie. "Lansările pot ajuta forţele de securitate irakiene, care continuă să controleze Badji. Zonele din jurul Badji, în schimb, sunt disputate de Statul Islamic, care îşi continuă operaţiunile în regiune"
 a precizat CENTCOM.

John McCain, dezamăgit de operaţiunile militare americane

Senatorul republican John McCain şi-a exprimat dezamăgirea faţă de operaţiunile militare americane împotriva grupului jihadist Statul Islamic. A evaluat sumbru acţiunile întreprinse, apreciind că luptătorii Statului Islamic câştigă. "Ei câştigă şi noi nu"
 a tranşat senatorul american evoluţia conflictului 
Pe de altă parte, John McCain s-a exprimat în favoarea trimiterii trupelor terestre în operaţiuni pe teren. Senatorul a susţinut că trupele terestre irakiene şi combatanţii kurzi nu pot susţine eficient confruntarea cu Statul Islamic.
Lupta împotriva Statului Islamic necesită costuri uriaşe

Eforturile armatei SUA pentru a stăvili avansul grupării extremiste Statul Islamic au costat până la începutul lunii octombrie un miliard de dolari. Se estimează că vor ajunge la 2,4 - 3,8 miliarde de dolari dacă operaţiunile aeriene şi terestre continuă în acest ritm. Extinderea operaţiunilor anti-Statul Islamic cu mai multe misiuni aeriene şi sporirea efectivelor pe teren ar putea duce costurile totale până la 13-22 miliarde dolari anual, a avertizat Center for Strategic and Budgetary Assessments. "Costurile viitoare depind, în mare măsură, de cât timp continuă operaţiunile, de nivelul operaţiunilor aeriene şi de detaşarea forţelor terestre suplimentare faţă de ceea ce este deja prevăzut"
.


Armata SUA nu poate bombarda gruparea Statul Islamic "până la disoluţie", fiind nevoie de răbdare în lupta împotriva jihadiştilor, a precizat purtătorul de cuvânt al Pentagonului, amiralul John Kirby. "Nimeni nu a spus că va fi uşor sau rapid şi nimeni nu trebuie să se lase înşelat că loviturile aeriene garantează securitatea. Nu îi putem bombarda până la disoluţie"
. Comandanţii americani au arătat de la început că loviturile aeriene nu vor fi suficiente, fiind nevoie de un efort pe termen lung de antrenare şi înarmare a forţelor rebele siriene şi întărire a armatei irakiene. "Deşi împărtăşim senzaţia de urgenţă, legat de acest efort trebuie să avem şi răbdare startegică. Cred că asta lipseşte"
 a punctat John Kirby.

Ministrul francez de Interne, Bernard Cazeneuve, a declarat cǎ forţele coaliţiei trebuie sǎ se adapteze fǎrǎ încetare în faţa unei ameninţǎri în mişcare. "Rǎzboiul împotriva terorismului este şi unul de anticipaţie şi de mişcare"
.

O campanie îndelungată nu va învinge Statul Islamic


"Adevărata teamă a liderilor europeni este legată de poveştile oamenilor care se întorc în Europa şi se folosesc de sprijinul oferit de Statul Islamic şi de antrenamentul sau experienţele din Orientul Mijlociu pentru a comite potenţiale atentate aici. Cred că aceasta este marea îngrijorare"
 a apreciat Yan St. Pierre, directorul companiei de securitate Mosecon din Berlin. Yan St. Pierre a precizat că sistemele de securitate bine puse la punct în Europa ar putea feri Bătrânul Continent de atacuri ale militanţilor Statului Islamic - despre care oficialii europeni avertizează că sunt probabile - dar simbolurile UE şi cetăţenii de peste graniţe reprezintă deja ţinte în ochii extremiştilor.  

Unii analişti din Orientul Mijlociu consideră că o campanie întinsă pe mai mulţi ani nu va înfrânge Statului Islamic. Ar putea chiar să-i dea mai multă putere organizaţiei teroriste, potrivit directorului Centrului de Studii Americane Strategice din Beirut, Kamel Wazne. "Nu-ţi poţi permite să spui: va dura ani. Chiar va dura ani? Probabil, vom vedea mai multe recrutări decât distrugere a acestei infrastructuri teroriste. Trebuie stabilit un interval"
 a subliniat Kamel Wazne. Specialistul a afirmat că loviturile aeriene nu vor înfrânge zecile de mii de jihadişti bine înarmaţi care controlează teritorii vaste din Siria şi Irak. "Când spui că vrei să lupţi împotriva terorismului (…) trebuie să vii cu toată puterea pe care o ai (…). Trebuie să lupţi din aer şi, uneori, la sol"
. În opinia lui Kamel Wazne, dacă Occidentul nu vrea să trimită forţe pe teren, trebuie să colaboreze cu guvernul sirian pentru a lupta cu jihadiştii Statului Islamic din Siria.

Barack Obama l-a acuzat pe Bashar al Assad că a comis acte teroriste împotriva poporului şi că sprijină rebelii Siria, dar SUA trebuie să depăşească “acest aspect” dacă vor să obţină pacea. "Americanii continuă să subestimeze faptul că încetarea războiului din Siria şi găsirea unei soluţii politice alături de guvernarea actuală este, probabil, cea mai bună opţiune pentru securitatea şi stabilitatea în regiune"
 a apreciat Kamel Wazne, adăugând că securitatea din Siria sub conducerea lui Bashar al-Assad nu va dura dacă problemele cauzatoare de insecuritate - precum sărăcia şi ideologiile extremiste - nu sunt atacate cu aceeaşi forţă pe care coaliţia o foloseşte împotriva jihadiştilor.  
Moscova sprijină lupta împotriva Statului Islamic

Rusia sustine eforturile statului irakian în lupta împotriva ameninţărilor teroriste – în principal, împotriva celor venite din partea Statului Islamic. Ideea a fost confirmată de şeful diplomaţiei ruse, Serghei Lavrov, în cadrul întâlnirii cu premierul irakian, Haider al-Abadi.

"În timpul întâlnirii, Lavrov a confimat că Rusia susţine independenţa, integritatea şi suveranitatea Irakului. Moscova continuă sprijinirea eforturilor statului irakian în lupta cu ameninţarea terorista şi mai ales cu Statul Islamic”
 a transmis Ministerul rus de Externe. 
Turcia participă la coaliţie - Turcia nu participă la coaliţie

Turcia a dezminţit că ar fi autorizat folosirea bazelor sale aeriene pentru a lovi Statul Islamic - aşa cum afirmaseră Statele Unite. Turcia a conservat o atitudine echivocă faţă de conflictele existente la sud de frontierele sale. După zile de negocieri, Statele Unite au precizat că Ankara ar fi autorizat folosirea bazelor sale aeriene pentru atacarea Statului Islamic, cu precizarea că „detaliile acordului se află în curs de negociere”
. Acordul a fost dezminţit, ulterior, de Turcia. În răstimp, la câteva sute de metri de frontiera sudică a Turciei, Kobani – al treilea oraş kurd al Siriei – ameninţa să fie ocupat de jihadişti. 
Turcia le permite americanilor să fie prezenţi la baza din Incirlik, dar, pe de altă parte, americanii nu au primit autorizaţia de a lovi Statul Islamic de pe teritoriul turc. „Ambigutatea turcă provine dintr-o anumită convergenţă de interese cu islamiştii”. Turcia şi islamiştii au „doi inamici comuni”: regimul lui Bashar al-Assad şi autonomiştii kurzi. „Turcia consideră ameninţarea kurdă mai puternică decât cea reprezentată de Statul Islamic”
. 

 Cu Siria, dezacordul este, la bază, de natură teritorială. Sirienii reclamă alipirea unei provincii din surdul extrem al Turciei cedată de Franţa - în epocă, administrator al ţării. Ulterior, dezacordul a luat o turnură ideologică: graniţa dintre cele două ţări a devenit una dintre liniile de demarcaţie între între Best şi Est în timpul Războiului Rece - Turcia fiind membru NATO, iar Siria fiind susţinută de fosta Uniunea Sovietică. 

La nivel minimal, Turcia este acuzată de a fi „închis ochii” privitor la deplasarea juhadiştilor pe teritoriul său, precum şi asupra aprovizionării „Califatului enclavizat”
. Pe de altă parte, Turcia le-a dat garanţii occidentalilor, deschizând calea pentru primirea de trupe străine pe teritoriul său. 

“ACTUALA EXPLOZIE DE ANTISEMITISM NU PRIVEŞTE DOAR EVREII”

“Explozia actuală de antisemitism nu-i priveşte doar pe evrei, aşa cum crimele în masă teroriste ale Statului Islamic, ori ale grupării Boko Haram nu-i vizează doar pe creştinii sirieni, irakieni şi nigerieni”
.

Analiza unora dintre cele mai predominante violenţe antisemite apărute în vara anului 2014 conturează o imagine definită de premierul francez Manuel Valls prin “noul antisemitism”. Deutsche Welle analizează acestă sintagmă. “Extrem de versatilă, această ură împrumută în permanenţă forme variabile. E proteică şi histrionică şi îmbracă deopotrivă veşminte vechi şi noi, fără să-şi modifce vreodată natura profundă. Cât de periculoasă este, nu în ultimul rând pentru democraţie şi statul de drept, în fapt pentru întreaga civilizaţie europeană, (…) nu mai este un secret de la Hitler şi Holocaust încoace”
. 

The New York Times a precizat că, în Bruxelles, unii evrei au descris o atmosferă schimbată, punându-şi întrebarea dacă nu ar trebui să părăsească Europa. Patru oameni au fost împuşcaţi mortal, în luna mai, la Muzeul Evreiesc din Bruxelles. The Guardian a subliniat că recrudescenţa antisemitismului ar trebui să antreneze o reacţie fermă, de respingere, în toată Europa. “Pe acest continent, nu ne putem permite să fim, încă o dată, martori pasivi. Trebuie să recunoaştem amploarea problemei, să înţelegem ce forţe se află în spate şi să punem capăt: toleranţă zero”
. 

La nivelul Europei, organizaţiile evreieşti pentru drepturile civile au observat o intensificare a incidentelor antiseminte proporţională cu escaladarea conflictului israeliano-palestinian. Pe măsură ce se accentuează susţinerea europeană pentru cauza palestinienilor, mulţi evrei descriu o graniţă înceţoşată între a fi anti-Israel şi a fi anti-evrei.  

Europenii încă se refac după austeritatea fiscală, iar unii evrei afirmă că se simt izolaţi din punct de vedere politic, fără a avea un cămin ideologic. Multe partide de stânga sunt anti-Israel. Unele partide de dreapta sunt extremiste. Mulţi evrei care au votat cu socialiştii în Franţa şi Belgia se îngrijorează că respectivele formaţiuni politice devin din ce în ce mai dependente de voturile în creştere ale musulmanilor. 

A apărut, crescândă, îngrijorarea că Islamul radical din Orientul Mijlociu, poate prinde rădăcini în Europa. Mehdi Nemmouche, un musulman francez arestat în legătură cu uciderile de la Muzeul Evreiesc din Bruxelles, a luptat ca jihadist în Siria. Un jurnalist francez care a fost captiv în Siria până în aprilie a precizat că Mehdi Nemmouche a fost unul dintre torţionarii săi. „Suntem un microcosmos al Orientului Mijlociu“ spunea Philip Carmel, director al politicilor europene pentru Congresul Evreiesc European.
 Într-un timp scurt, au fost atacate sinagogi, au fost sparte şi jefuite magazine aparţinând evreilor, au fost molestaţi evrei - bărbaţi, femei, copii - în plină stradă. Agresorii din suburbiile Parisului au strigat "moarte evreilor". Liderul comunităţii evreieşti din Franţa, Shimon Samuels, a afirmat că nu a simţit o ameninţare mai mare în ultimele decenii. „Atingem noi limite“
 a afirmat Shimon Samuels. În Germania, susţinătorii palestinienilor au distrus case de evrei, au bătut militanţi pro-Israel, au atacat sinagogi. În mai multe oraşe germane, pe timpul demonstraţiilor pro-palestiniene s-a scandat  „evreii la gaz".  "Acestea sunt cele mai grave infracţiuni motivate de ura împotriva evreilor de după perioada nazistă"
 a declarat Dietar Graumann, preşedintele Consiliului Central al Evreilor din Germania. 
Franţa, confruntată cu valul antisemitismului

Franţa s-a confruntat cu un puternic curent antisemit, după ce Parisul a devenit scena unor conflicte - multe dintre acestea, violente - între manifestanţii pro-palestinieni şi comunitatea evreiască, în contextul confruntărilor dintre Israel şi Palestina, avertizează publicaţia Financial Times. Demonstranţi pro-palestinieni, înarmaţi cu bare de metal, au atacat sinagogi, magazine, etnici evrei. În Franţa se află cea de-a doua comunitate de evrei din lume, ca mărime, după cea din Statele Unite ale Americii. Potrivit Societăţii Franceze pentru Protejarea Comunităţii Evreieşti, media anuală a actelor antisemite este de şapte ori mai mare decât în anii 1990. Premierul francez Manuel Valls a calificat drept „intolerabile“ incidentele, adăugând că „atacul asupra unui evreu doar pentru că este evreu echivalează cu atacul asupra Franţei“
. 

Catalizatorul acestor confruntări este, după cum apreciază analiştii, conflictul din Orientul Mijlociu, deopotrivă frustrarea şi furia pe care acesta o produce în rândul celor 6,5 milioane de musulmani care trăiesc în Franţa - aproape 10% din întreaga populaţie. Liderul comunităţii evreieşti din Franţa, Shimon Samuels, a relevat că, în ultimii 35 de ani, Franţa a cunoscut trei valuri puternice de antisemitism - fiecare dintre acestea apărând odată cu escaladarea tensiunilor dintre Israel şi statele vecine

Andrew Hussey, care conduce Institutul Universităţii din Londra de la Paris, a precizat că antisemitismul de astăzi are rădăcini adânci care se leagă de trecutul colonial al ţării. În plus, ura faţă de israelieni a găsit un teren fertil în conştiinţa tinerilor musulmani, pe fondul nemulţumirii lor tot mai mari. „De fiecare dată când un grup se simte ameninţat în Franţa, antisemitismul devine un mijloc potrivit de a-i blama pe alţii pentru lipsa ta de viziune“
 a afirmat Andrew Hussey.   

Pe fondul conflictului israelo-palestinian, numărul actelor antisemite pe teritoriul Frantei aproape s-a dublat, în primele şapte luni ale anului 2014. Consiliul Reprezentativ al Instituţiilor Evreieşti din Franta (CRIF) a evocat un "fenomen de masă" comentând numărul acţiunilor şi ameninţărilor cu caracter antisemit. În total, 527 de acte antisemite (acţiuni sau ameninţări) au fost înregistrate între 1 ianuarie şi 31 iulie 2014, faţă de 276 în aceeaşi perioadă a anului trecut, a precizat CRIF, citând cifre prezentate de Serviciul de Protecţie a comunităţii evreiesti (SPCJ), pornind de la datele furnizate de Ministerul francez de Interne. "Aceste acte, prin importanţa şi, mai ales, prin violenţa lor, adâncesc, zilnic, neliniştea crescândă care apasă evreii din Franţa"
 a subliniat CRIF într-un comunicat. 

CRIF a denunţat şi "apariţia unor noi forme de violenţă: atacurile în bande organizate asupra lăcaşurilor comunităţii, agresiunile planificate şi ţintite asupra sinagogilor, actele de vandalism asupra magazinelor evreieşti şi, în final, atentatele teroriste". SPCJ a evidenţiat două "vârfuri importante" ale actelor antisemite în acest an. Este vorba despre luna ianuarie - după scandalul Dieudonné şi provocările antisemite ale comediantului şi activistului politic - şi în timpul mitingului de Ziua Maniei, o manifestaţie ostilă preşedintelui socialist François Hollande organizată de asociaţii de dreapta şi extrema-dreapta, în timpul căreia s-a strigat "Moarte evreilor!". Apogeul a fost atins prin incidentele produse în apropierea sinagogilor sau care vizau magazine evreiesti în timpul manifestaţiilor pentru susţinerea palestinienilor, în special la Sarcelles, în apropiere de Paris, unde traieşte o importantă comunitate de evrei. 

Ministrul francez de Interne, Bernard Cazeneuve, a apreciat drept "legitimă neliniştea manifestată de compatrioţii noştri de confesiune iudaică". "Aceasta trebuie înţeleasă şi necesită un răspuns puternic din partea instituţiilor publice şi a comunităţii naţionale" a subliniat ministrul într-un comunicat, precizând că "de la începutul anului şcolar, şcolile evreieşti fac obiectul unei protecţii sporite”
. În Franţa, curentul antisemit şi ameninţarea resimţită de evrei au determinat peste 1.400 de membri ai comunităţi să plece în Israel, doar în primul trimestru al anului. Numărul este de patru ori mai mare faţă de aceeaşi perioadă a anului trecut. 
„Poliţia Sharia” - grupare antisemită - „patrulează” în Germania


În Germania, la Wuppertal - oraş mândru de diversitatea sa etnică şi religioasă - un atac cu sticle incendiare al unei sinagogi a expus tensiuni ascunse. Tensiunile au devenit foarte clare în luna septembrie, când tineri musulmani au patrulat în vecinătatea sinagogii purtând uniforme pe care scria „Poliţia Sharia“. Procurorii locali au deschis dosare şi au adus acuzaţii. Oficialii germani, inclusiv calcelarul Angela Merkel, au reacţionat cu indignare şi au tras un puternic semnal de alarmă. Un neonazist local a apărut cu propriul grup, îmbrăcat în roşu şi anunţând că protejează publicul de islamişti.
Pentru Leonid Goldberg, liderul comunităţii evreieşti de la sinagoga din Wuppertal, radicalii islamişti nu reprezintă o surpriză. Înaintea atacului de la sinagogă, pe un zid al clădirii fusese scris cu vopsea mesajul „Eliberaţi Palestina”.. În ultimii ani, Leonid Goldberg a folosit prilejul sărbătorii Rosh Hashana, ţinută la sinagogă - eveniment care reunea aleşii oraşului, dar şi lideri religioşi, inclusiv musulmani - pentru a atrage atenţia asupra antisemitismului în creştere din rândurile musulmanilor extremişti din oraş.  „Nimeni nu a vrut să audă de asta“
 a spus Leonid Goldberg. 
Incidentele anti-semite au sporit numeric şi s-au agravat în Europa
Potrivit unei statistici realizate de Anti Defamation League şi dată publicităţii în 25 septembrie 2014, de la începutul anului incidentele anti-semite au crescut numeric şi s-au agravat ca manifestări, cuprinzând o bună parte a Europei. 

Belgia 

- 16 septembrie 2014 - Anderlecht - o sinagogă a fost ținta unei incendieri premeditate. 
- 14 septembrie 2014 - Bruxelles - au fost aruncate pietre și sticle la Memorialul Evreilor Martiri. 
- 10 septembrie 2014 – Un individ a strigat într-un tramvai că musulmanii sunt uciși în Irak iar "Belgia nu face nimic, fiind condusă de evrei, care trebuie ucişi". 
- 11 august 2014 - Ghent – De un balcon a fost atârnat un banner pe care scria "Netanyahu și armata sa sionistă să fie trimişi la Dachau pentru uciderea a peste 1.800 de palestinieni". 

- 30 iulie 2014 - Anvers - Un medic belgian a refuzat sa trateze o femeie evreică, spunându-i fiul ei " trimite-o în Gaza timp de câteva ore şi va scăpa de suferinţă". 

- 23 iulie 2014 - Liège - O cafenea a afişat, în turcă și franceză: "Câinii au voie în acest loc - evreii, în nici un caz." În textul francez s-a folosit "sioniști" în loc de „evrei”.  Poliția a înlăturat afişele. 
- 24 mai 2014 - Bruxelles - Un atacator necunoscut a deschis focul în interiorul Muzeului Evreiesc, omorând patru turiști israelieni. Agresorul a fugit din muzeu. 
Bulgaria 

- 04 iunie 2014 - Sofia - Pe gardul Sinagogii Centrale din Sofia a fost desenată o svastică, alături de cuvintele "Moarte evreilor". 

Denemarca 

- 21 August, 2014 - Copenhaga - Ferestrele unei școli evreieşti au fost sparte, iar pe ziduri a fost scris cu vopsea "nu e pace în Gaza" și "nici voi nu veţi avea pace, porci sionişti".

Franţa 

- 12 august 2014 – Marsilia - un bărbat evreu, aflat în autoturismul său, a vrut să parcheze în garajul unei clădiri, dar un alt autoturism bloca intrarea. Când a claxonat, un tânăr a ieşit din clădire spunând "Evreu împuţit, aici nu eşti în Gaza. O să te omor împreună cu familia ta”. Victima a încercat să fugă în clădire, dar a fost urmărit de tânăr și de membri ai familiei acestuia, care l-au lovit peste față șI în cap. 
- 1 august 2014 - Nisa - Doi indivizi au insultat doi evrei lângă o sinagogă locală, într-o seară de vineri. S-au întors sâmbătă, la ora 3,30, înarmaţi cu bare de fier, spărgând o ușă vitrată și o cameră de supraveghere. Poliţiştii aflaţi în apropiere i-au arestat pe loc. 
- 26 iulie 2014 - Toulouse - În timpul unei demonstraţii anti-Israel, un protestatar a aruncat două cocktail-uri Molotov către ghereta de securitate a Centrului Comunităţii Evreieşti. Cocktail-urile Molotov au explodat fără a-şi atinge ținta.  Atacatorul a fost arestat de urgenţă. 
- 24 iulie 2014 - Bobigny - Un evreu a fost atacat de un grup de indivizi după ce adresa lui fusese postată pe Facebook. El a suferit răni ușoare. 
- 23 iulie 2014 - Paris - Poliţiştii au arestat 16 persoane, în majoritate minori, pentru a fi țipat "Moarte evreilor" către un patron de restaurant din Rue du Rosier - una dintre cele mai faimoase străzi din vechiul cartier evreiesc din Paris. 

- 22 iulie 2014 - Gap - În timpul unei demonstrații anti-Israel desfăşurată în Gap (sud-estul Franței), cu 300 de participanți, zece indivizi care purtau glugă au spart o fereastră decorată cu Steaua lui David. Au ameninţat-o cu moartea pe femeia aflată în interior, dar nu au intrat și au fugit înainte de sosirea poliţiei. 
- 20 iulie 2014 - Sarcelles - Un magazin kosher a fost atacat cu un cocktail Molotov în timpul unei demonstraţii ilegale anti-Israel. În 2012, magazinul mai fusese atacat cu o grenadă improvizată. 
- 18 iulie 2014 - Lyon - Un tânăr evreu a fost lovit în cap. Atacatorul - care a fost arestat pe loc de poliţişti - a strigat: "Vreau sa omor toţi evreii". 
- 18 iulie 2014 - Lyon - Un banner pe care era înscris "Israelul asasin" a fost atârnat pe poarta unei sinagogi. 

- 13 iulie 2014 - Paris - În timpul unei ample demonstraţii anti-Israel au fost atacate două sinagogi. Zeci de demonstranţi s-au oprit și au încercat să atace sinagoga din Roquette, în timp ce alţi demonstranţi au încercat să intre în sinagoga de pe strada Tournelles. În timpul celor două incidente au fost strigate sloganuri anti-semite. Pe parcursul demonstraţiei participanţii au cântat "Moarte evreilor!". 
- 07 iulie 2014 - Paris – O adolescentă evreică în vârstă de 17 de ani a fost atacată cu un spray cu piper, în timp ce agresorul a făcut remarci antisemite. 

-  07 iunie 2014 - Sarcelles - Doi adolescenți evrei au fost atacaţi cu gaze lacrimogene. 
- 30 mai 2014 - Paris - Un evreu a fost atacat de trei indivizi care i-au spus: “Ştim că tu au chemat, ieri, poliţiştii. Voi, evreii, sunteţi toţi la fel”.Apoi, l-au agresat fizic, fracturându-o cotul şi strigând "Ești un evreu împuţit. Ştim unde locuiești, îţi ştim soţia, copiii, maşina”.
- 24 mai 2014 - Paris - Doi frați evrei, cu vârste cuprinse între 19 și 22, care se îndreptau către o sinagogă, au fost bătuți cu boxuri de doi agresori. Unul dintre fraţi a fost internat cu o grave leziuni oculare. 

- 13 mai 2014 - Paris - O evreică şi copilul său au fost atacaţi în timp ce aşteptau autobuzul. O femeie neidentificată a zguduit cărucior copilului și a strigat către mamă: "Evreică împuţită, m-am săturat de copiii tăi, voi evreii aveţi prea mulţi copii, mi-e silă". 
- 10 martie 2014 - Paris - Un evreu a fost atacat de doi indivizi cu un pistol cu electroşocuri lângă o sinagogă. Nu a fost grav rănit, dar a necesitat spitalizare. 

- 02 martie 2014 - Paris - Un evreu ultraortodox a atacat și bătut într-un metrou de patru indivizi. Cei patru - descrişi ca fiind de origine arabă - au strigat "evrei", înainte de atac. 

Germania 
- 29 iulie 2014 - Wuppertal - au fost aruncate cocteiluri Molotov la uşile unei sinagogi. 
- 25 iulie 2014 - Frankfurt am Main - Un rabin a primit un telefon de la un individ care a amenințat că va ucide 30 de evrei din oraș dacă va fi afectată familia sa în Gaza. 
- 25 iulie 2014 - Berlin - Un evreu a fost lovit peste față în timp ce mergea pe jos pe stradă. Atacatorul a fugit înaintea sosirii poliţiei.
Grecia 
- 30 mai 2014 - Salonic – Persoane neidentificate au vandalizat un cimitir evreiesc din oraș. Vaze, ornamente, pietre şi plăci funerare au fost zdrobite. 
Olanda 
- 02 august - Gorinchem – Pe un monument destinat Holocaustului a fost scris cu vopsea "Gaza liberă". 

- 29 iulie 2014 - Amsterdam - O bombă incendiară a fost aruncată, pe geam, într-un apartament aparţinând unei evreice care arborase în balcon steagul israelian. 
- 17 iulie 2014 - Amersfoort - Au fost aruncate pietre, prin fereastră, în casa  rabinului şef al locului.
Ungaria 

- 04 august 2014 - Erpatak - Primarul orașului a spânzurat efigiile premierului şi fostului președinte al Israelului. A declarat pentru Associated Press că "terorismul de stat evreiesc" încearcă să șteargă palestinienii de pe faţa pământului și că se opune "eforturilor depuse de masoneria evreiască pentru a conduce lumea".
- 08 mai 2014 - Szikszó - Peste 50 de morminte evreieşti au fost sparte și răscolite într-un cimitir local. 

- 14 martie 2014 - Tatabanya – Pe pietre funerare evreiești au fost desenate svastici şi au fost scrise sloganuri anti-semite - "evrei împuţiţi!", "HoloMinciună" și "Nu a existat Holocaustul, dar va exista !!!".

Irlanda 

-18-19 iulie 2014 - Belfast - Ferestrele unei sinagogi au fost sparte în două zile consecutive. 
Italia 

- 09 august 2014 - Roma - Au apărut postere având drept cap de afis "Boicot Israelului!" pentru “sacrificarea poporului Palestinian”. Urma solicitarea “nu cumpăraţi de la evrei” și enumerarea magazinelor deţinute în Roma de evrei italieni. 
- 06 august 2014 - Gorizia - Pe ușă unei sinagogi a fost scris, foarte vizibil. “Porci de evrei. Vă vom omorî pe capete!!!". 
- 26 iulie 2014 - Roma – În cartierul evreiesc istoric au fost găsite inscripţii cu graffiti - inclusiv svastici - pliante anti-semite și afișe pe care era scris "Anna Frank, mincinoasă". 
- 25 ianuarie 2014 - Roma - La sinagogă, Muzeul Evreiesc și Ambasada Israelului au fost trimise prin poştă cutii cu capete de porci. Sinagoga a primit şi o ameninţare anonimă cu bombă. Într-un incident separat, într-un cartier din Roma, pe o clădire municipală, au fost descoperite desene graffiti cu zvastica şi sloganuri anti-semite "Holocaustul este o minciună", "Anna Frank este o mare mincinoasă".

Suedia 

- 02 august 2014 - Malmo - Indivizi neidentificaţi au atacat un rabin, aruncând o sticlă în mașina lui şi strigând expresii obscene la adresa evreilor. 
- 31 iulie 2014 - Malmo - Sinagoga principală a orașului a fost vandalizată de indivizi necunoscuţi, care au aruncat cu sticle în clădire, spărgând trei ferestre. 
- 27 martie 2014 - Malmo - Doi adolescenţi au fost arestaţi după ce au încercat să intre cu forţa într-o clădire a comunităţii evreieşti, în timpul unei demonstraţii în care s-au strigat îndelung sloganuri antisemite. 
- 10 martie 2014 - Stockholm - Pe pereţii unui liceu în care există clase speciale pentru elevii au apărut, în graffiti, o zvastică şi expresii anti-semite - "porci de evrei", "evreii scârboşi" și numărul "1488" - referire la salutul nazist "Heil Hitler". 
Spania 
- 22 august 2014 - Azuqueca de Henares - Un imam a rostit o predică anti-semită, calificând poporul evreu ca fiind agresiv, format din trădători şi criminali.  S-a rugat ca Dumnezeu să "distrugă evreii jefuitori” “până când nu va mai rămâne nici unul”. 
Elveţia 
- 12 august 2014 - Davos - Un evreu a fost atacat de un individ necunoscut, care a strigat “Afară cu evreii”.

Turcia 

- 11 septembrie 2014 - Istanbul - Faruk Kose, editorialist al ziarului Yeni Akit, a scris un text în care afirma că evreii din Turcia trebuie impozitaţi cu scopul de a plăti reconstrucţia clădirilor avariate în Gaza în timpul conflictului dintre Israel şi Hamas. 
- 04 septembrie 2014 - Istanbul - Pe peretele unui magazine dintr-o zonă cu numeroase afaceri ale evreilor a fost scris "Câinii de evreii nu pot veni aici". 
-22 iulie 2014 - Istanbul - În timpul unor proteste anti-Israel, au fost aruncate ouă în fața Ortaköy Sinagoga. 
- 06 februarie 2014 - Babaeski - Doi evrei - cetăţeni turci - mâncau într-un restaurant, când au fost atacați de proprietar Aceasta a strigat expresii antisemite și i-a gonit din restaurant.
Ucraina 
- 24 septembrie 2014 – Kiev – o bombă incendiară a fost aruncată la Sinagoga mare din Kiev, în ajunul Rosh Hashanah. Nu au fost înregistrate victime. În 23 septembrie 2014, a fost descoperită o svastică desenată cu vopsea pe monumental Holocaustului din Kiev.
- 19 aprilie 2014 - Nikolaev - Doua cocktail-uri Molotov au fost aruncate la ușa și la fereastra unei sinagogă. Nu se afla nimeni în clădire la momentul respective. Un trecător a stinge focul cu un extinctor. 
- 13 martie 2014 - Kiev - Un rabin a fost atacat fizic și insultat, cu expresii anti-Semite, de doi indivizi neidentificați. 
- 28 februarie 2014 - Simferopol – Pe pereţii sinagogii Ner-Tamid a fost scris, cu vopsea, "Moarte evreilor" și au fost desenate svastici. 
- 24 februarie 2014 - Zaporojie - cocteiluri Molotov au fost aruncate înspre sinagogă și Centrul Comunitar Giymat Rosa. Au fost acariaţi pereţii, în exterior. Nimeni nu a fost rănit. 
- 26 ianuarie 2014 - Kiev - Un evreu a fost agresat de un individ neidentificat, când se întorcea de la sinagogă. A fost al treilea incident de gen în interval de două săptămâni. 

- 17 ianuarie 2014 - Kiev - Un student evreu în vârstă de 28 ani a fost bătut și înjunghiat de trei tineri, când se întorcea acasă de la sinagogă. A reușit să se întoarcă la sinagogă, unde s-a prăbuşit. A fost dus la spital şi operat de urgenţă. 

- 11 ianuarie 2014 - Kiev - Un profesor evreu a fost urmărit când se întorcea acasă de la sinagogă și bătut. 
Marea Britanie 

-12 septembrie 2014 - Hertfordshire - unor elevi evrei li s-a refuzat intrarea într-un magazin de articole sportive de către un agent de securitate, care le-a spus că evreii "nu au voie” în incintă. Ulterior, magazinul a cerut scuze iar paznicul a fost concediat. 
- 13 iulie 2014 - Hendon - pe uşa unei case evreieşti a fost desenată, cu vopsea, o zvastică. 
- 12 iulie 2014 - Manchester -  După un miting pro-palestinian, unii participanţi s-au suit în automobile, au trecut printr-un cunoscut cartier evreiesc  strigând "Heil Hitler" și injuriind pietonii cu sloganuri anti-semite. De asemenea, pietonii au fost agresaţi cu borcane și ouă. 
- 22 iunie 2014 - Manchester - 40 de pietre funerare au fost dislocate și distruse în Cimitirul Evreiesc.  
VARIA
PARTICIPAŢIA STRĂINĂ ÎN MASS MEDIA DIN RUSIA, REDUSĂ
Camera inferioară a Parlamentului rus a adoptat o lege care limitează participarea acționarilor în mass-media naţionale, scopul invocat fiind de a proteja Rusia de "ingerinţe străine". Textul a fost aprobat în cea de-a treia și ultima lectură cu votul pentru a 430 de deputaţi şi două voturi împotrivă. 
Legea, elaborată de grupul parlamentar comunist și cel ultranaționalist, prevede limitarea la 20% a părţilor ce pot fi deţinute de străini în capitalul mass-media naţionale, inclusiv online. Aceeași restricţie se aplică şi în cazul proprietarilor de societăţi media cu dublă cetățenie. Legislaţia în vigoare stipulează o limită de 50% pentru participarea străinilor la capitalul posturilor de radio și televiziune. “Trebuie să punem capăt ingerinţelor străine în spaţiul informaţional naţional” a declarat unul din iniţiatorii proiectului de lege menţionat, deputatul ultranaţionalist Vadim Denghin. “Trebuie să evităm a ajunge în situaţia în care oricine poate forma opinia publică în Rusia” a adăugat el. Textul este “legat în special de viitoarele alegeri prezidenţiale”
 din 2018, a precizat deputatul.
Legea votată de Duma de stat urmează să intre în vigoare începând cu  ianuarie 2016. Mass-media vizate - aproape jumătate din media din Rusia, potrivit cotidianului Novîie Izvestia - vor avea la dispoziţie peste un an, mai exact până în data de 1 februarie 2017, pentru a se conforma prevederilor legislative sau a-și închide porţile. Printre cele vizate de noul text normativ AFP menționează ziarele Vedomosti și The Moscow Times, versiunea rusă a revistei Forbes, postul de radio Eho Moskvi. 


Rusia a adoptat o serie de măsuri pentru întărirea controlului statului asupra mass-media și Internetului. Astfel, deputaţii Partidului Liberal-Democrat rus au solicitat ca articolele din Wikipedia privind anexarea Crimeei de către Moscova sǎ fie interzise. Deputatul Roman Hudiakov s-a adresat şefului serviciului federal Roskomnadzor, Aleksandr Jarov, cerând interzicerea paginilor online cu articole în care “aderarea” Crimeei la Rusia este calificată drept “anexare“. “În calitate de parlamentar şi patriot al ţării mele, sunt foarte indignat de faptul că în Wikipedia sunt prezente afirmaţii privind o presupusă anexare a Crimeei. Consider că instituţiile competente trebuie să ia măsuri în mod urgent. Din acest motiv, noi am trimis către Roskomnadzor o scrisoare cu privire la acest subiect”
.

 Holdingul NMG - Grupul media naţional - care deţine o parte din Pervîi Kanal și care controlează cotidianul Izvestia a anunţat, la mijlocul lunii septembrie, numirea în fruntea Consiliului său de Administrație a fostei campioane olimpice la gimnastică artistică Alina Kabaeva, după ce aceasta a renunţat la mandatul de deputat în Duma de Stat.
GEOSTRATEGIE, MAREA NEAGRĂ ŞI DRUMUL MĂTĂSII
Geostrategul american George Friedman, preşedinte fondator al Stratfor, a afirmat că viitorul regional şi politic al Republicii Moldova poate fi alături de România, fie că vorbim despre unire sau despre aplicarea modelul austriac - ori poate fi alături Rusia. Prezent la deschiderea filialei Chişinău a Fundaţiei Universitare a Mării Negre, George Friedman a precizat că această decizie stă la baza formării unei naţiuni şi nu doar a unui stat, subliniind că doar Republica Moldova se poate hotărî dacă vrea să facă istorie sau nu. În opinia sa, Republica Moldova este foarte tentantă în acest moment, dar atenţia trebuie focalizată pe Kiev, chiar dacă Uniunea Europeană întâmpină dificultăţi majore.

“De la Baltica la Marea Neagră există o diagonală care trece prin Republica Moldova şi stabileşte graniţa geopolitică dintre două peninsule, cea europeană şi Rusia. Rusia vrea să se proteje de Napoleoni sau Hitleri, de aceea strategia este să înainteze spre vest şi să-şi formeze zone tampon” a afirmat George Friedman. “Întrebarea Rusiei, astăzi, este simplă: care este tamponul din noi şi NATO, dintre noi şi Uniunea Europeană?”
.
 Friedman: „Ucraina nu este guvernată în acest moment”

George Friedman a precizat că Vladimir Putin doreşte o economie care să funcţioneze cu restaurarea puterii regionale a Rusiei. În opinia preşedintelui fondator al Stratfor, liderul de la Kremlin nu vrea reîntregirea URSS-ului, deorece „raţiunea imperială costă mai mult decât valorează în realitate”. Strategia Rusiei conţine „o încărcătură negativă” care invocă „o geopolitică proprie exclusivistă, de a nu face parte din strategia vestică”. 

George Friedman a subliniat că Ucraina şi Rusia au legături economice puternice, mai ales că „prin Ucraina există un canal de tranzit a energiei ruseşti”. Geostrategul american a punctat cadrul internaţional, afirmând că  „SUA nu au nici un interes să distrugă Rusia şi, din acest motiv, nu le pasă cine conduce Kievul. Ucraina nu este guvernată în acest moment”
. 
În viziunea sa, SUA pot trăi cu Ucraina sub tutela Rusiei, dar nu pot trăi cu perspectiva unei alianţe între Germania şi Rusia. În schimb, o alianţă între China şi Rusia reprezintă o cooperare posibilă dar dificilă şi, mai ales, deficitară în plan geopolitic. 
„Doar malul vestic al Mării Negre rămâne în pace. România - singura ancoră de stabilitate”

Prezent la Bucureşti, la Bucharest Forum 2014, organizat de Institutul Aspen România, George Friedman a apreciat că un nou Drum al Mătăsii este un concept extrem de provocator, dar care se confruntă cu dificultăţi geopolitice  greu de surmontat.  „Problema de astăzi cu această idee este că toate porţiunile sale se află în criză. Ne uităm la Europa şi ne amintim cum era în 2004. Vedem că Germania, principala putere, exportă doar 40% în ţări din UE, iar restul în afară. Rezultatul a fost o masivă destabilizare a Europei de Sud, iar Europa de Est a ajuns într-o poziţie dificilă, pentru că restului lumii nu îi pasă de problemele sale cu Rusia. China se află în procesul de adaptare la un ritm de creştere mult mai scăzut decât s-a obişnuit în ultimii ani, ceea ce are repercusiuni economice şi sociale. Nu poate exista schimbare economică fără criză socială şi mă uit la cum tratează China problema din Hong Kong. Vedem un drum lung pe care este foarte dificil să mergi. Cum treci prin Mesopotamia, către coasta Mediteranei, cum treci prin Marea Neagră?”
.
Potrivit opiniei geostrategului american, Marea Neagră este epicentrul  crizelor de la graniţa Europei cu Asia - dar, probabil, tot aici se află soluţia rezolvării lor. În jurul Mării Negre, singurul actor care oferă stabilitate este România, a apreciat George Friedman. În contextul discuţiei despre Drumul Mătăsii, România este cel mai potrivit loc pentru a face pasajul între Europa şi Asia. „Când priveşti această criză, vezi că Marea Neagră este acum în centrul ei. La Sud, în sudul Turciei, în Irak, este un haos extraordinar. Nimeni, în 2004, nu se gândea că, după intervenţia SUA, acesta va fi rezultatul. (...) La Nord, avem o luptă teribilă între Rusia şi Occident. Pentru Rusia, Ucraina este o problemă existenţială, este zona tampon unde au distrus Wermacht-ul, au un mare interes energetic şi industrial. Pentru SUA şi Europa, este mult mai puţin importantă. La est avem Caucazul, unde Rusia a invadat în 2008, iar nesiguranţa este un mod de viaţă. Doar malul de Vest al Mării Negre este în pace. Nu mă refer la Bulgaria, ci la România - singura ancoră de stabilitate care rămâne intactă, alături de Turcia, care vrea să devină o mare putere, dar are grijă să nu fie prinsă în haosul din regiune. Bineînţeles că nu le poate avea pe amândouă”
.
„Europa nu se integrează - se dezintegrează”

Legat de Drumul Mătăsii, George Friedman a afirmat că există semne de întrebare şi provocări foarte serioase pentru transpunerea în realitate a acestui concept. „Ideea Drumului Mătăsii există şi este diversă. Toţi cei care sunt parte a acestui Drum (...) au două probleme: conceptul abstract de Drum al Mătăsii şi întrebarea cum poate deveni realitate. Răpunsul este că azi trebuie acţionat foarte atent. (...) Drumul Mătăsii este acolo, este o realitate care nu poate fi evitată, însă acum geografia trebuie să fie dinamică, pentru că anumite părţi ale acestui Drum se deschid, iar altele se închid”
.
Marile provocări pentru conceptul unui nou Drum al Mătăsii sunt, în opinia lui George Friedman, Rusia şi divizarea Europei, respectiv lipsa unui obiectiv comun, în special economic. „Prima provocare este Rusia (...) care se bazează covârşitor pe un singur bun al cărui principal client se află în haos, Europa. Când vorbim de UE şi de instituţiile sale din Est, problema este că Uniunea nu a construit instituţii sustenabile. Grecia şi Spania au şomaj de 25%, Europa de Sud este o catastrofă, restul Europei este indiferentă faţă de Estul Europei. Aceasta nu este o entitate care poate lua decizii colective. Este cea mai mare problemă. SUA nu vrea să aibă rolul de poliţist global. (...) SUA sunt mult mai interesate ca problema Rusiei să fie rezolvată de o Europă puternică. Problema este că nu există Europa, există Franţa, Germania, Italia. Ideea că există o politică externă europeană sau o entitate care că promoveze o astfel de politică este greşită. Ca Drumul Mătăsii să supravieţuiască, cele două capete ale sale trebuie să supravieţuiască”
 a precizat George Friedman.
Geostrategul american a subliniat că pentru realizarea unui Drum al Mătăsii, este nevoie de o gândire care să nu ia în calcul Europa ca pe un întreg, dar naţionali cu interese diverse. „Dacă Turcia ar vrea să se asocieze unui lider pentru a-şi rezolva problemele de la sud, nu ar avea către ce putere europeană să privească. În cazul în care China ar vrea să contrabalanseze infuenţa Rusiei în Asia de Sud, nu ar avea la ce putere europeană să apeleze. Este o problemă de balanţă a puterii euroasiatice. (...) Nu mi se pare deloc hazliu faptul că Scoţia a vrut să se desprindă de Regatul Unit, iar 45% din scoţieni au fost de acord cu ideea. Europa nu se integrează, se dezintegrează. În ce priveşte Drumul Mătăsii, să nu vorbim de Europa, ci de ţări individuale, pentru că nu există un interes comun”
.

PREDARE DE ŞTAFETĂ LA VÂRFUL NATO
Fostul premier norvegian Jens Stoltenberg preia conducerea NATO, succedându-i lui Anders Fogh Rasmussen. Misiunea sa va fi dificilă, în contextul sporirii agresivităţii la nivel mondial şi eforturilor de a convinge ţările membre ale Alianţei Nord-Atlantice să sporească investiţiile militare.   
În urmă cu un an, Alianţa Nord-Atlantică se afla în pragul apropierea retragerii soldaţilor săi din Afganistan, unde luptaseră timp de 13 ani fără a reuşi să înlăture influenţa talibanilor şi să contribuie la instalarea unui regim stabil. "Am traversat un an de turbulenţe"
 a afirmat ambasadorul Estoniei la NATO, Lauri Lepik, referindu-se la anexarea Crimeei de Rusia şi la emergenţa jihadiştilor în Irak şi Siria. Liderii aliaţi au decis, la începutul lunii septembrie, să doteze NATO cu un "plan de reacţie" care să permită mobilizarea de trupe în câteva zile în caz de agresiune, de consolidare a bazelor din Ţările Baltice şi Polonia şi de a asigura o "prezenţă continuă" a aliaţilor în est organizând rotaţia trupelor şi prepoziţionând arme şi echipamente. Ei au promis, de asemenea, să sporească cheltuielile militare la 2% din PIB în zece ani, răspunzând unei cereri a Statelor Unite, care finanţează trei sferturi din bugetul NATO.

 În actualul context, baza structurală a bugetelor apărării "face ţările NATO subdotate pentru a disuada cu adevărat Rusia în estul Europei, în timp ce se confruntă cu tulburări tot mai mari în Africa de Nord şi Orientul Mijlociu"
  a subliniat Alexandra de Hoop Scheffer – director al filialei pariziene a think tank-ului american German Marshall Fund. "Noul secretar general va trebui să se concentreze pe punerea în aplicare a acestor opţiuni" a precizat Jan Techau, directorul institutului Carnegie Europe. Dar creşterea cheltuielilor "va fi foarte dificil" de obţinut din partea aliaţilor, a apreciat el. "Va trebui jucat un joc politic cu tact. Dacă Stoltenberg reuşeşte acest lucru, va fi un real succes"
. Planul de reacţie va fi un test de credibilitate pentru NATO. "Acesta va fi urmărit îndeaproape. Va trebui să funcţioneze pe o perioadă lungă, nu doar un an sau doi".
Cooperarea cu Rusia trebuie “păstrată” - "Stoltenberg ştie să le vorbească ruşilor"

“O abordare pragamatică şi prudentă cu privire la viitorul Ucrainei" este necesară pentru "păstrarea posibilităţii de cooperare cu Rusia pe termen lung"
 pe subiecte precum terorismul, conflictul din Siria, proliferarea nucleară, Afganistanul, a precizat Alexandra de Hoop Scheffer. Principala provocare a NATO va fi identificarea tonului potrivit pentru a se adresa Rusiei, acuzată că desfăşoară un "război hibrid" în Ucraina, care combină o intervenţie militară neasumată, o propagandă antioccidentală virulentă, o alternanţă de şantaj şi concesii şi atacuri informatice.
"Stoltenberg ştie să le vorbească ruşilor" a precizat un diplomat la Bruxelles. "Norvegienii au frontieră comună cu Rusia, ei sunt obişnuiţi să trateze cu marele vecin rus şi o fac cu o anumită filozofie, ceea ce este mai degrabă util în circumstanţele actuale"
.
În luna aprilie, cooperarea militară şi civilă între NATO şi Rusia au fost întrerupte. Consiliul NATO-Rusia, organism de consultare politică creat în 2002, "este în comă profundă" a afirmat Timo Koster, oficial NATO. "Nu vom putea trezi pacientul" pentru moment "dar punctul nostru de vedere este că va trebui să păstrăm canalul politic deschis"
.
Jens Stoltenberg a rezolvat cu succes un conflict frontalier cu Rusia în timpul mandatului său de premier al Norvegiei. În comentariile făcute în legătură cu el anterior preluării mandatului de secretar general al Alianţei Nord-Atlantice s-a subliniat că ar avea relaţii mai bune cu puterea de la Moscova decât predecesorul său, Anders Fogh Rasmussen. Chiar şi în aceste condiţii, Jens Stoltenberg nu va putea reconstrui, de unul singur, parteneriatul strategic NATO-Rusia. O astfel de situaţie depinde, în mare măsură, de Kremlin.  
Ţările membre NATO - bugete sporite pentru Apărare
„Nu va fi uşor pentru social-democratul norvegian să-i convingă pe aliaţii europeni să aloce apărării un buget mai mare (...)Germania nu are probabil de gând să se achite de această obligaţie şi nici alţi numeroşi aliaţi europeni. Economiile făcute de europeni la apărare au tot fost de altfel condamnate în ultimii ani de Rasmussen şi de SUA, pe un ton din ce în ce mai ridicat. Dar, fără efect”
. Comentariul Deutsche Welle reflectă realitatea. În Europa, tendinţa generală este de reducere a cheltuielilor militare într-o perioadă în care Statele Unite sunt obligate de situaţie să facă economii în domeniu şi, pe de altă parte, să se concentreze asupra evoluţiilor din spaţiul Asia-Pacific. 

Marea Britanie şi Franţa alocă fonduri substabţiale pentru Apărare - situaţie care nu este valabilă, de exemplu, pentru Germania. Presa germană a atacat puternic planurile de înarmare ale Bundeswehr-ului. 
VLADIMIR PUTIN, SINGUR ÎN TAIGA LA MOMENT ANIVERSAR
Președintele rus Vladimir Putin şi-a serbat ziua de naștere în taigaua siberiană. Dmitri Peskov, purtător de cuvânt al președintelui rus, a precizat că locul ales de Vladimir Putin se află „la 300-400 de kilometri de cea mai apropiată aşezare umană” unde nu există „condiţii de hotel”
. 

Dmitri Peskov a precizat că locul a fost ales din motive logistice: imediat după ziua sa de naştere, în programul lui Vladimir Putin a fost prevăzută o acțiune în Districtul federal Siberia. „În acest an, Putin nu are doar un program încărcat, ci extrem de plin, uneori stând la birou aproape 24 din 24 de ore” a afirmat purtătorul de cuvânt, subliniind că, din acest motiv, Vladimir Putin a decis să facă un popas în taiga, în drum spre o altă acțiune. 
Întrebat ce fel de cadou i-au pregătit președintelui rus colaboratorii săi, Dmitri Peskov a afirmat că „i se va trimite, ca de obicei, o telegramă de felicitare”. „Nişte cuvinte calde pentru şef”
. Este pentru prima dată când Vladimir Putin îşi petrece ziua de naştere izolat, a precizat Ria Novosti.
Memento
Cu doi ani în urmă, purtatorul de cuvant al Kremlinului, Dmitri Peskov preciza că Vladimir Putin îşi petrece ziua de naştere împreună cu prietenii şi familia. Mai multe posturi naţionale de televiziune au prevăzut emisiuni speciale. Astfel, Vladimir Putin a fost prezentat în "momente neoficiale"
. El a fost filmat galopând în stepă cu pieptul gol, stingând un incendiu, pilotând un avion, pe  pista de bob sau zburând cu deltaplanul alături de cocori, în Siberia şi îndrumându-i spre zonele calde. În epocă, gestul lui Vladimir Putin a stârnit comentarii. Numit „Ţarul cocorilor”, el a replicat. "Din prima încercare, singurii care nu au zburat au fost cocorii slabi. Din a doua, au zburat toţi" a precizat preşedintele rus, care a făcut trei zboruri către Peninsula Yamal, destinaţia cocorilor. În timpul celui de al doilea, cocorii l-au urmat. "Ce este de spus despre asta? Încercaţi să-i faceti voi să zboare"
 a replicat Vladimir Putin. 
Cu doi ani în urmă, Rossiiskaia Gazeta a consacrat o pagină zilei de naştere a liderului de la Kremlin, publicând urările "prietenilor lui Putin", printre care Anna Chapman - spion rus expulzat din Statele Unite - sau Taghir Haibulaev, campion olimpic de judo - sport la care liderul de la Kremlin deţine centura neagră. "Îi urez preşedintelui să-şi păstreze forma sportivă, chiar dacă, personal, eu cred că el este deja la înălţime"
 a declarat campionul.

ALEX YOUNGER, NOUL ŞEF AL MI6

Alex Younger a fost desemnat drept noul șef al Serviciilor de informații secrete britanice (MI6), a relatat Reuters. Alex Younger, în vârstă de 51 de ani,  de formație economist, “a făcut carieră în spionaj”
. Astfel, lucrează în cadrul MI6 din 1991 - an în care Uniunea Sovietică s-a dezmembrat. A supervizat munca agenţilor MI6 pe probleme de combatere a terorismului până la Jocurile Olimpice de la Londra. A supravegheat operaţiuni de informaţii ale MI6 din întreaga lume, în ultimii doi ani. A activat în Europa, Orientul Mijlociu și Afganistan.
“Activitatea Serviciilor de informaţii secrete este de clasă mondială, iar funcţionarea MI6 este vitală pentru siguranţa şi securitatea Regatului Unit” a afirmat ministrul britanic de Externe, Philip Hammond. “Alex Younger aduce un plus de experienţă în domeniu, inclusiv prin activitatea sa în Afganistan şi prin implicarea sa în menţinerea securităţii în perioada Jocurilor Olimpice de la Londra din 2012”
.
Alex Younger l-a înlocuit la conducerea MI6 pe Sir John Sawers, care a demisionat. “Numirea sa survine după o perioadă turbulentă pentru spionajul britanic, cauzată de dezvăluirile fostului colaborator al Agenţiei de Securitate Naţională a SUA (NSA), Edward Snowden”
. Dezvăluirile respective au aruncat o umbră asupra serviciilor secrete americane și britanice, acuzate de abuz de putere, în timp ce detractorii lui Snowden au susținut că dezvăluirile lui nu au făcut altceva decât să ajute teroriştii.
Alex Younger va avea de gestionat spionajul britanic într-o perioadă dificilă. Marea Britanie se confruntă, acum, cu una dintre cele mai grave ameninţări teroriste din ultimii ani, pe fondul turbulenţelor din Orientul Mijlociu. Pe de altă parte, în Europa, continuă criza din Ucraina. După numirea sa, Alex Younger a declarat: “Sunt încântat şi onorat să devin şef al MI6 şi să conduc una dintre cele mai importante agenţii de informaţii din lume. Colaborând îndeaproape cu MI5 şi cu GCHQ, personalul nostru activează cu un neobosit devotement împotriva unei serii de ameninţări cu care se confruntă ţara. Vreau să-i aduc un omagiu lui John Sawers pentru a-şi fi dedicart viaţa ţării sale, cu precădere în perioada în care a fost şef al MI6. El ne-a adus într-o nouă epocă şi sunt decis să constuiesc pe această temelie şi să-mi pun ideile în slujba unui serviciu modern”
.
Necesitatea reformelor şi a modernizării a fost relevată de adevăratul “dezastru” existent în serviciile de informaţii britanice odată cu afirmaţiile legate de presupusele arme de distrugere în masă ale lui Saddam Hussein şi cu atacurile sinucigaşe comise în iulie 2005, în mijloace de transport londoneze. “Pe perioada celor cinci ani de mandat al lui Sawers nu au existat atacuri teroriste majore în Marea Britanie”
. 
25 DE ANI DE LA CĂDEREA ZIDULUI BERLINULUI:

ESTUL GERMANIEI NU A AJUNS LA NIVELUL VESTULUI
După 25 de ani de la căderea Zidului Berlinului, diferențele economice dintre estul și vestul Germaniei continuă să se facă simţite, în pofida unor progrese realizate în fosta RDG, indică un raport guvernamental. ''În Germania reunificată în 1990, ne aflăm în faţa unei provocări istorice fără precedent, restructurarea estului. Astăzi, după 25 de ani, se poate face un bilanţ îmbucurător în ansamblu, dar în sectoare importante ale economiei sau pe piaţa muncii persistă, totuşi, o diferenţă notabilă'' a subliniat Iris Gleicke, reprezentantă a guvernului în problema noilor landuri înfiinţate după reunificare.  

''Produsul Naţional Brut pe cap de locuitor în noile landuri echivalează cu două treimi din cel din landurile din vest''
 s-a precizat în Raportul anual privind starea uniunii germane. Astfel, în 2013,  Produsul Naţional Brut pe cap de locuitor era de 23.585 de euro în est, faţă de 35.391 de euro în vest. În 1991, PNB-ul în est reprezenta doar o treime din cel din vest. 

Iris Gleicke a menţionat că, printre altele ''lipsa marilor întreprinderi continuă să fie un factor ce explică faptul că productivitatea se dovedeşte net mai slabă şi că procesul de convergenţă a progresat lent în ultimii ani''.  În acest sens, raportul subliniază că, în Germania, anul 2013 a fost caracterizat prin ''cea mai scăzută rată a şomajului pe piaţa muncii est-germane de la reunificare''
. Dar, șomajul este, încă, ''mult prea mare'' în cele cinci landuri în cauză - Brandenburg, Meklenburg-Pomerania Inferioară, Turingia, Saxonia și Saxonia Inferioară - cu o rată de 10,3% în est, față de 6% în vest.  
Potrivit unei anchete a institutului de economie Info pe aceeași temă, ''economia fostei RDG a înregistrat o creştere de 20%, dar cea a fostei Germanii de Vest a fost de 27% în perioada 1995-2013''
. Un sondaj al institutului Infratest Dimap a indicat că pentru aproximativ 75% dintre germanii din est bilanțul reunificării este unul pozitiv - comparativ cu 48% dintre cei din vest. Potrivit estimărilor, după reunificare, în estul Germaniei s-au investit între 1.500 de miliarde și 2.000 de miliarde de euro, îndeosebi prin intermediul unui Pact de solidaritate, valabil până în anul 2019. 

FLASH. OPINII DE PRESĂ
„Democraţiile au nevoie de mai mult timp pentru a înţelege semnele timpului”

Frankfurter Allgemeine Zeitung consideră întâlnirea la vârf a statelor membre NATO, din Ţara Galilor, un „summit al gesturilor”. „NATO încearcă să compenseze prin vorbe şi summituri ce-i lipseşte în materie de voinţă de acţiune” în problema Ucrainei. „Deşi guvernul rus stăruie să afirme că n-ar fi angrenat în conflictul din Ucraina, Putin a dictat de facto, cu planul său în şapte puncte, condiţiile unei încetări a vărsărilor de sânge”. Ziarul subliniază că la summit-ul din Ţara Galilor. „Simbolic, (...) li se semnalizează ucrainenilor susţinerea vestului. Lipseşte, în schimb, ajutorul concret, de tipul livrărilor de arme”
. 
În cadrul reuniunii la vârf din Ţara Galilor, Alianţa a ajuns la o concluzie: Moscova a depăşit linia roşie. „Summit-ul din Ţara Galilor n-a fost zgârcit în proteste zgomotoase, declaraţii de solidaritate şi angajamente simbolice. Cu toate acestea, în conflictul cu Rusia, Ucraina e pe cont propriu. Alianţa nu-i poate oferi sprijin concret. Or, Ucraina se găseşte dincolo de linia roşie. Iar Putin sigur a înţeles lucrul ăsta”
.

Die Welt cere Occidentului să manifeste mai multă fermitate faţă de Moscova. „Dată fiind dezlănţuita agresiune rusă, (...) să încetăm să ne tot privim ca fiind (...) mai slabi decât Kremlinul. Şi democraţiile sunt în stare să lupte. Atâta doar că, din cauza naivităţii lor şi a confortului dat de prosperitate, au uneori nevoie de ceva mai mult timp înainte de a înţelege semnele timpului”
.

Unele publicaţii manifestă scepticism în privinţa satisfacerii cererii de sporire a cheltuielilor militare ale Alianţei - altele, manifestă mari rezerve faţă de o confruntare cu Rusia. Presa germană critică planurile de înarmare ale Bundeswehr-ului. 
Frankfurter Allgemeine Zeitung abordează problema din perspectiva medicului chemat să reanimeze pacientul: "Ursula von der Leyen - medic şi ministru german al Apărării - a înţeles, între timp, de ce cei care îi doreau binele s-au luat cu mâinile de cap atunci când cancelarul Merkel i-a încredinţat acest portofoliu. Şi de ce duşmanii ei au sperat că îşi va asuma responsabilitatea. A preluat odată cu funcţia şi planurile de înarmare pe termen lung, planuri în care se ascund mine nedetonate. De situaţia actuală se face responsabilă în mod direct însăşi ministra von der Leyen, care a făcut parte şi din guvernul anterior. Acum însă ea trebuie să dovedească dacă poate să rezolve vechile probleme şi să facă faţă noilor provocări. Dacă vrea să consolideze un minister precum cel al Apărării, atunci trebuie să treacă peste multe orgolii masculine"
.

Neue Osnabrücker Zeitung afirmă că există "dovada negru pe alb" în sensul că planurile de înarmare sunt profund criticabile. "Situaţia armatei şi planurile de înarmare nu sunt deloc îmbucurătoare. Majorări masive de costuri de ordinul miliardelor de euro, întârzieri de până la 10 ani, greşeli eclatante de management. Lista problemelor prezentate de experţi este una lungă şi ea ar trebui să coincidă cu lista priorităţilor responsabilei de resort. Dacă până acum von der Leyen putea da vina pe predecesorii ei, acum trebuie să arate că este mai bună ca ei"
.

Süddeutsche Zeitung abordează frontal situaţia. "Dacă von der Leyen reuşeşte să scoată din impas sectorul de armament, atunci ea reuşeşte o performanţă remarcabilă - de care nu va profita ea, ci mai degrabă cel care îi va urma la conducerea ministerului. Un prim pas ar fi analizarea în linişte a studiului pe care ea însăşi l-a comandat. Chiar şi cu preţul ca, timp de câteva zile, să nu mai apară în lumina reflectoarelor"
.
Westfälische Nachrichten consideră că „întreaga Europă iubitoare de pace e speriată. NATO are nevoie urgentă de o nouă strategie. A revenit subit la modă noţiunea descurajării”
. Augsburger Allgemeine recomandă „urgenta” acceptare a unui armistiţiu. Pe de altă parte, însă, precizează că „pacea nu se va realiza astfel, ci doar dacă taberele angrenate în conflictul din Ucraina, dacă Rusia şi vestul vor da dovadă de multă bunăvoinţă”
.

Süddeutsche Zeitung apreciază că dacă Petro Poroşenko acceptă concesia, e posibil ca această atitudine să-l coste poziţia politică la alegerile din octombrie, întrucât forţele naţionaliste „întărite de războiul purtat de Rusia s-ar putea simţi trădate” şi „s-ar putea chiar să ajungă la putere”. Astfel „s-ar îndeplini proorocirile făcute timp de luni de zile de Moscova, care a avertizat că Rusia s-ar vedea confruntată cu o alianţă NATO pe cale de a se reînarma şi cu un guvern dominat de naţionalişti la Kiev”
. Publicaţia insistă asupra necesităţii rapidei reformări a Consiliului de Securitate al ONU. Apreciază că trebuie revocat dreptul de veto al celor cinci puteri cu statut de membru permanent al Consiliului de Securitate. 
Rusia se apropie de o criză economică care ar putea provoca o "repetare a revoluţiei din 1917" a apreciat fostul patron al companiei petroliere Iukos, Mihail Hodorkovski.  "Mi-e teamă că preşedintele Vladimir Putin are de gând să ducă ţara la o criză mult mai repede decât mulţi şi-ar dori".  Rusia ar putea, în cele din urmă, să se confrunte cu o "repetare a anului 1917, când o persoană a dus ţara spre o criză economică, iar noi ne mişcăm acum într-o astfel de direcţie" a afirmat Mihail Hodorkovski, făcând referire la revolta populară din 1917, care a fost ulterior deturnată de bolşevici. "Toate regimurile autoritare, în special cele care, precum acesta rus, nu se bazează pe ideologie, ci pe o anumită persoană, sunt extrem de instabile. Pentru a-şi menţine puterea, astfel de lideri autoritari se văd forţaţi să ardă pământul în jurul lor”
. 
„În faţa ororii violenţelor comise de Statul Islamic”

Kurzii vânaţi în masă, în Siria, de teroriştii islamişti ai Statului Islamic sunt nevoiţi să fugă în Turcia. Frankfurter Allgemeine Zeitung publică o fotografie cu grănicerii turci având armele automate îndreptate de pe partea turcă a frontierei spre femeile, copiii şi civilii kurzi care, aflaţi de cealaltă parte a graniţei, se refugiază de urgia islamistă.

Süddeutsche Zeitung abordează, la rândul său, subiectul uciderii în masă a kurzilor. „Turcia se aşteaptă la un nou val de refugiaţi”
 dat fiind că sute de mii de oameni sunt ameninţaţi de Statul Islamic. Ziarul menţionează că serviciilor secrete de la Ankara ar fi reuşit eliberarea ostatecilor turci capturaţi de Statul Islamic la consulatul din Mossul şi în alte locuri. Dar, potrivit publicaţiei, circumstanţele sunt departe de a fi clare. 
L’Humanité trage un puternic semnal de alarmă în sensul că jihadiştii Statului Islamic au asediat oraşul sirian Kobane, situat la graniţa cu Turcia. Oraşul este apărat cu încrâncenare de kurzi, care au nevoie de ajutor. Gharib Hassu, reprezentant al Partidului Uniunii Democratice din Siria a lansat un apel pentru sprijinirea celor care apără oraşul. „Situaţia oraşului Kobane este strategică. Dacă Statul Islamic îl cucereşte, ar fi separate celelalte două cantoane kurde, Afrin şi Jezire. Acest lucru ar slăbi rezistenţa kurdă şi ar lărgi frontierele Statului Islamic. Dincolo de aspectul strategic există un aspect simbolic (...). Statul islamic vrea să slăbească moralul kurzilor sirieni prin adjudecaea acestui puternic simbol”
. 

Publicaţia La Dépêche du Midi precizează că jihadiştii au cucerit trei cartiere din oraşul sirian kurd Kobane. Iniţial, au cucerit „Maqtala al-Jadida şi Kani Arabane, la est de Kobane, după lupte violente cu Unităţile de protecţie ale poporului kurd" a precizat directorul de Observatorului sirian al Drepturilor Omului, Rami Abdel Rahmane, care a evocat  scene de "gherilă urbană". Îngroziţi de înaintarea jihadiştilor - cunoscuţi ca autori de violuri, crime, răpiri - sute „de civili care locuiau în cartierele din est au fugit în Turcia vecină”
 a menţionat Rami Abdel Rahmane. 

Potrivit ziarului Libération, un militant kurd originar din Kobane a precizat că islamiştii „au lansat atacul în urma unor explozii sinucigaşe”. Anterior cuceririi celor trei cartiere, Statul Islamic îşi ridicase „drapelele negre la o sută de metri în estul şi sud-estul oraşului Kobane, cunoscut şi sub numele Ain al-Arab”
.

Le Figaro sesizează că principalul partid kurd din Turcia le-a cerut kurzilor să iasă în stradă pentru a denunţa intrarea jihadişrilor Statului Islamic în oraşul sirian de frontieră Kobane şi refuzul guvernului de la Amkara de a interveni. „Situaţia este extrem de critică. Facem apel la poporul nostru să ocupe străzile, să denunţe atacurile grupării Statul Islamic şi poziţia formaţiunii politice AKP, aflată la putere”
 a precizat Partidul Democratic al Poporului într-un comunicat. 
Die Welt  apreciază că „în momentul actual, cea mai presantă sarcină în Orientul Apropiat este zăgăzuirea Statului Islamic. Dar a miza, în acest scop, pe ajutorul unor despoţi ca fiind „răul mai mic” ar fi o eroare fatală”. Ziarul subliniază „rolul foarte dubios jucat de Turcia”, supectată de a fi tolerat în gruparea Statul Islamic. În regiune „are loc o luptă a tuturor contra tuturor care aminteşte de războiul de 30 de ani”. Este criticată „lipsa de fermitate” a oficialităţilor din Washington şi „iluziile administraţiei Obama”, care a crezut că poate „conduce din fundal”, prin intermediul „unor forţe locale responsabile care s-ar găsi la un moment dat” - dar „puterile din zonă, obişnuite doar cu logica forţei şi violenţei, au interpretat această strategie drept slăbiciune”
.
Un oficial militar francez a declarat că autorităţile din Turcia au reţinut un individ cu dublă cetăţenie, franceză şi marocană, despre care se crede că este unul dintre cei mai importanţi recrutori de jihadişti pentru războiul din Siria. Oficialul francez a declarat că Mourad Fares, în vârstă de 29 de ani, a fost extrădat de Turcia şi adus în Franţa, a precizat Fox News. Peste 2000 de femei şi copii sunt ţinuţi prizonieri de către membrii Statului Islamic, a precizat Business Standard.
Sute, poate mii de europeni au fost recrutaţi de jihadiştii grupării teroriste Statul Islamic şi au decis să lupte în Siria şi Irak, afirmă The Lancashire Telegraph. Fostul ministru de Externe britanic, Jack Straw, actualmente parlamentar, a detaliat în ce constă atracţia jihadului şi cum pot fi oprite recrutările. „În faţa ororii violenţelor comise de Statul Islamic (...) trebuie amintit că, de-a lungul secolelor, omenirea, indiferent de rasă sau religie, a dat dovadă de comportament barbar. (...) ce anume atrage sute de europeni să lupte alături de Statul Islamic, în numele Dumnezeului lor?” Fostul şef al diplomatiei britanice enumeră "nemulţumirile", "alienarea" şi "apartenenţa la o grupare". Cetăţenii europeni care pleacă să se alăture jihadiştilor o fac pentru putere, statut, bani, lucruri de care se simt privaţi acasă. „Îi entuziasmează şi ideea de a-i trata cu violenţă pe alţii. Acţiunile lor devin justificabile odată ce liderii lor carismatici le spun că fac totul în numele lui Dumnezeu”. Cum pot fi descurajaţi să se alăture jihadiştilor? „În primul rând,  trebuie demascată această justificare religioasă a barbariei. Liderii religioşi (...) şi alte figuri importante trebuie să continue să-şi exprime oroarea faţă de aceste grupări. În al doilea rând, trebuie facut tot ce este posibil pentru a opri aceşti indivizi alienaţi să se îndrepte spre o viaţă de crimă. (...) În al treilea rând, e nevoie de o politică occidentală mai echilibrată. În al patrulea rând,  e nevoie de mai multe eforturi în sensul inţelegerii între comunităţi”
.

În contextul recrutării tinerilor, ziarul Le Parisien semnalează cercetările întreprinse de poliţia franceză după dispariţia „neliniştitoare”, la sfârşitul lunii septembrie, a unui adolescent kurd, în vârstă de 17 ani, născut în Turcia şi domiciliat în localitatea Limay, din Yvelines - nu departe de Paris. Adolescentul a păsăsit domiciliul familial având cu el paşaportul - se pare, cu intenţia de a pleca în Turcia. Era însoţit de un prieten kurd, în vârstă de 18 ani. „Nu se ştie dacă plecarea sa a fost generată de scopuri personale sau dacă se înscrie într-o recrutare organizată de combatanţi”
. Părinţii au declarat că fiul lor urmărea, de câteva luni, clipurile video postate de jihadişti, potrivnice kurzilor şi şiiţilor. Era fevent împotriva Statului Islamic şi s-a manifestat vehement la auzul ştirii decapitării ostaticului francez Hervé Gourdel, de o grupare afiliată la Statul Islamic. 

Courrier International semnalează, într-o ordine conexă de idei, că, în mod total neobişnuit, Pentagonul nu a stabilit un nume de cod pentru ofensiva împotriva Statului Islamic. Pe prezentările PowerPoint ale Pentagonului se poate citi doar Operaţiuni în Irak şi în Siria. Strategii armatei au propus Pentagonului ca operaţiunea să poate numele Rezoluţie inerentă. Pentagonul a refuzat. 

Potrivit The Wall Street Journal, absenţa unui nume pentru misiunea în Irak şi Siria ar avea, printre altele, motive politice. Acest nou război nu este foarte popular în cadrul regimului Obama. Un oficial al Apărării americane a dat o explicaţie, mai degrabă sugestivă. „Cei care îi dau un nume ar fi asociaţi direct cu acest război. Or, nu doresc să fie războiul lor”
. 

Războiul împotriva organizaţiei teroriste Statul Islamic ar putea dura 30 de ani, a declarat fostul ministru american al Apărării şi fost director al CIA, Leon Panetta, preluat de USA Today. “Cred că avem în faţă un război de 30 de ani. Va fi nevoie de o perioadă lungă de timp pentru a duce la bun sfârşit lupta împotriva acestor grupuri. Cred că, dacă am fi început în urmă cu doi ani, astăzi ne-am afla într-o poziţie mai bună”
 a sublinuat Leon Panetta. Fostul ministru american al Apărării a criticat deciziile luate de preşedintele Barack Obama în ultimii trei ani. În opinia sa, retragerea trupelor americane din Irak a creat un “vid” în securitatea acestei ţări, care a permis proliferarea teroriştilor.

Tensiuni în Hong Kong - „nu suntem anarhişti, vrem democraţie”
 
Cotidianul Neue Zuercher Zeitung relatează filmul escaladării protestelor şi ciocnirilor dintre manifestanţi şi forţele guvernamentale, care au „replicat” la demonstraţii cu spray-uri şi grenade lacrimogene, în Hong Kong. Ziarul se opreşte asupra cauzei directe a protestelor - respectiv, tentativa regimului chinez de a impune o aşa-zisă reformă electorală. Preconizata lege stipulează alegerea directă a unor candidaţi despre care se consideră că sunt stabiliţi de regimul de la Beijing, în „regiunea administrativă specială”
, cum este numit Hong Kong-ul. Fosta colonie britanică a trecut, în 1997, sub jurisdicţia Chinei. Potrivit ziarului elveţian, forţele de securitate din Hong Kong ar fi fost luate prin surprindere de amploarea protestelor, tensiunile provocând ciocnirile. Duritatea intervenţiei poliţiei ar fi îngroşat masiv rândurile protestatarilor. Acestora li s-a alăturat Occupy Central, o mişcare de sorginte universitară care militează pentru nesupunere civică, spre a determina regimul să-şi reducă tutela impusă locuitorilor metropolei. 
Protestatarii prodemocraţie din Hong Kong au curăţat străzile după  confruntările cu forţele de ordine, potrivit ziarului The Independent. De asemenea, protestatarii au lăsat un bilet după atacarea unui vehicul al poliţiei. "Ne pare rău, nu ştim cine a făcut acest lucru, noi nu suntem anarhişti, vrem democraţie"
 se putea citi pe bilet.

People’s Daily, ziar oficial al Partidului Comunist chinez, a avertizat că solicitările manifestanţilor "nu sunt nici legale şi nici rezonabile". Manifestanţiile contravin "principiiilor legale şi sunt sortite eşecului"
, iar Beijingul nu va face nici o concesie. Purtătorul de cuvânt al Ministerului chinez de Externe, Hua Chunying, a calificat manifestaţiile drept "acţiuni ilegale care ameninţă statul de drept şi securitatea publică"
.

"Guvernul a utilizat forţe organizate şi chiar bande ale triadelor pentru a încerca să disperseze cetăţenii" a declarat deputatul James To. Amnesty International a condamnat pasivitatea forţelor de poliţie, acuzându-le că au privit în timp ce manifestanţii, tineri şi neînarmaţi, erau atacaţi de o mulţime ostilă printre care se aflau şi persoane mascate. Ministrul chinez al Securităţii, Lai Tung-kwok, a dezminţit aceste "acuzaţii fabricate" şi "excesive"
. 

Scene rar întâlnite în Hong Kong: poliția a folosit în 28 septembrie gaze lacrimogene și spray cu piper împotriva manifestanților prodemocrație. “Presa locală şi internaţională a evocat, cu emoţie şi fără menajamente, spectrul  represiunii mişcării democratice din Piaţa Tienanmen”
 în 1989 - acum, temându-se pentru  sorta participanţilor la “revoluţia umbrelelor”. 

“Să lăsăm raţiunea să prevaleze" a îndemnat China Daily, ziar oficial chinez de limbă engleză. "Este greu de crezut că se poate ajunge la o societate mai bună prin acţiuni violente" adaugă cotidianul, care lansează un nou atac la adresa "extremiştilor politici" aflaţi la conducerea mişcării de protest Occupy Central. "Se conturează un scenariu întunecat", avertizează publicaţia, susţinând că organizatorii manifestaţiilor au recunoscut că "mulţimea de oameni aflată în stradă a scăpat de sub control"
.
La rândul său, cotidianul chinez de limbă engleză Global Times a afirmat că  "dacă oponenţii îşi continuă campania, vor provoca mai multe probleme locuitorilor, investiţiile vor avea de suferit, iar Bursa şi pieţele vor fi afectate". Acest lucru "va lovi în interesele populaţiei", iar "Guvernul central nu va ceda în faţa haosului". Cu precizarea "oponenţii au avut succes în mobilizarea susţinătorilor lor", publicaţia oficială consideră, însă, că aceştia se află acum "în impas"
.
Preşedinţia Statelor Unite a îndemnat autorităţile din Hong Kong să aibă o atitudine de "reţinere" faţă de manifestanţii care solicită prerogative politice suplimentare în fosta colonie britanică. "Administraţia Statelor Unite urmăreşte cu atenţie situaţia din Hong Kong" a declarat Josh Earnest, purtător de cuvânt al Casei Albe. "Statele Unite le cer autorităţilor din Hong Kong să dea dovadă de reţinere; de asemenea, manifestanţii trebuie să se exprime în mod paşnic" a precizat purtătorul de cuvânt. "Statele Unite susţin sufragiul universal în Hong Kong, în conformitate cu legea fundamentală, şi susţinem aspiraţiile poporului din Hong Kong. Am informat Beijingul în legătură cu poziţia noastră şi vom continua să facem acest lucru. Credem că o societate deschisă, cu un grad de autonomie sporit şi în care să fie respectate drepturile, este esenţială pentru stabilitatea şi prosperitatea în Hong Kong"
 a adăugat Josh  Earnest.

Die Tageszeitung apreciază că amploarea protestelor din Hong Kong se leagă de raţiuni economice. În speţă, este vorba despre „reducerea clasei de mijloc şi sărăcirea ei progresivă în paralel cu îmbogăţirea peste măsură a magnaţilor financiari şi patronilor de industria turismului”
.
Süddeutsche Zeitung manifestă simpatie faţă de mişcarea pro-democraţie, observând că „marionetele instalate la putere, în Hong Kong (...) nu au obligaţii (...) faţă de cetăţeni, motiv pentru care s-au instaurat în zonă nepotismul şi corupţia”. Se ţine seama doar „de interesele mogulilor, nu şi de cele ale cetăţeanului de rând. Se pune întrebarea oare cât de înţelept are de gând regimul chinez să reacţioneze? Va recurge oare Beijingul la violenţe de tipul celor care au devastat Piaţa Tienanmen în iunie 1989?” Ziarul apreciază că răspunsul la această întrebare depinde, între altele, de „gradul de pericol de contaminare democratică a celorlalţi chinezi” pe care Beijingul îl va „atribui protestelor populaţiei din Hong Kong”, întrucât „partidul comunist se teme că Hong Kong-ul a constituit şi în trecut terenul, pregătind evoluţii ulterioare în China”
. 
Potrivit liderului fondator al Partidului Democratic, de opoziţie, Martin Lee, sensul protestelor opoziţiei este clar. "Mesajul nostru scoate în evidenţă că oamenii de aici iubesc democraţia. Ei cred că democraţia e bună pentru Hong Kong şi, în mod cert, şi pentru China". Aflat sub o crescândă presiune, şeful guvernului din Hong Kong, Leung Chun-Ying, a promis să renegocieze "reforma electorală", după cum s-a exprimat, cerând totodată celor care au ocupat zona guvernamentală să-şi înceteze "acţiunea ilegală"
.
Frankfurter Allgemeine Zeitung a precizat că regimul chinez „nu s-a mai confruntat, de la protestele studenţeşti din 1989, cu o mişcare pentru democraţie de asemenea amploare”. Pe cale de consecinţă, se pune întrebarea dacă modelul chinez, „o ţară, două sisteme” va putea rezista şi ce nume va obţine actuala generaţie tânără din Hong Kong, care „nu e (...) precum cea precedentă” şi „s-a obişnuit cu democraţia, nemaivoind să renunţe la ea”. Ziarul susţine ideea compromisurilor de ambele părţi, dar relevă că acest cuvânt „nu face parte din vocabularul actualului lider al partidului comunist chinez, Xi Jinping”. Potrivit publicaţiei, regimul  de la Beijing se teme "mai mult de o posibilă secesiune" a fostei colonii britanice "decât de extinderea protestelor"
 din Hong Kong asupra Chinei continentale. 
„Doctrina unificării Europei nu cunoaşte noţiunea de separatism”

La Vanguardia a precizat că în guvernul de la Londra situaţia era atât de încordată în perioada premergătoare referendumului din Scoţia, încât unii deputaţi au cerut ca scoţienii să nu voteze la alegerile din 2015 dacă rezultatul consultării populare ar fi favorabil independenţei. Motivul: pentru a evita ca parlamentarii unei „ţări străine să obţină locuri în Camera Comunelor”
. 
Din perspectiva ziarului Thüringische Landeszeitung, cel mai important este că scoţienii au decis paşnic direcţia spre care se îndreaptă. Ziarul austriac Die Presse consideră că modul în care a fost tratată „năzuinţa” spre independenţă a scoţienilor este „pilduitoare”. Ziarul danez Politiken relevă că opţiunea scoţienilor este şi o opţiune a Europei, întrucât vor exista reverberaţii la nivel continental. Dar, Europa are "nevoie de coeziune şi nu de refugieri în separatisme naţionale"
.

Nürnberger Nachrichten evidenţiază că, în Scoţia, adepţii independenţei sperau că, astfel, ar avea un plus de bunăstare economică. Realitatea contrazice, însă, o asemenea opinie. În cazul victoriei secesoniştilor, comerţul cu Marea Britanie ar fi fost „îngreunat”. „Votul pentru independenţă” ar fi fost „o victorie a burţii asupra raţiunii”. În plus, „viitorul Europei nu poate fi o fărâmiţare a statelor membre”, iar „scoţienii nu trăiesc într-o închisoare a naţiunilor”. Dimpotrivă, „au avut parte de tot mai multă libertate iar prosperitatea lor a crescut”. Aceste realizări ar fi fost „ameninţate tocmai de independenţă”
.

General Anzeiger atrage atenţia asupra pericolului contagiunii separatismului. Dacă tabăra separatistă s-ar fi impus la referendumul din Scoţia "catalanii, flamanzii sau germanii din sudul Tirolului” ar fi fost „încurajaţi să le urmeze exemplul”. Dar „doctrina unificării Europei nu cunoaşte noţiunea de separatism”. De aceea, „victoria naţionaliştilor scoţieni” i-ar fi prins „pe picior greşit"
 pe susţinătorii integrării europene.

În perioada imediat premergătoare referendumului din Scoţia, au fost subliniate îngrijorările de pe pieţele financiare. Cu două săptămâni înainte de plebiscit, un  sondajul realizat de institutul YouGov pentru cotidianele britanice The Sun şi The Times a relevat un avans al ideii favorabile rămânerii Scoţiei în componenţa Marii Britanii.  Premierul britanic, David Cameron, a avertizat că, în cazul ruperii de Londra, Scoţia nu va putea păstra lira sterlină ca monedă de schimb, cu urmări negative asupra economiei scoţiene. Un alt punct esenţial în dezbaterea pro şi contra independenţă s-a referit la statutul Scoţiei în Uniunea Europeană. David Cameron s-a referit la Marea Britanie ca fiind "una dintre cele mai vechi şi de succes pieţe unice din lume"
 amintind că volumul comerţului pe care Scoţia îl face cu Marea Britanie este de două ori mai mare decât cel cu restul lumii. Prin urmare, în joc ar fi nu mai puţin de un milion de locuri de muncă, a precizat premierul britanic. În context, publicaţia The Scottish Daily Mail i-a reproşat şefului naţionaliştilor scoţieni, Alex Salmond, că este avid de putere. 

Chiar dacă, în Scoţia, tabăra unionistă s-a impus, tendinţele separatiste prezente în câteva puncte din Europa au atras atenţia analiştilor, care au subliniat că pericolul naţionalismului este departe de a fi fost depăşit, aşa cum se afirmase. „Dosarul scoţian şi cel catalan ilustrează pregnant cât de grav au greşit elitele europene alimentându-şi iluzia cu privire la prezumtivul caracter depăşit al naţionalismului. (...) Mulţi ani la rând, liderii de opinie din vestul Europei au crezut şi au susţinut că, în condiţiile globalizării, naţionalismul ar fi învechit, că nu mai are loc în lumea modernă, că e o recuzită de secolul XIX, care n-ar mai avea ce căuta în Mileniul III. Prin corolarul acestui argument se scoatea în evidenţă că doar în societăţile rămase mult în urmă, precum cele est-europene, ieşite acum un sfert de veac din comunism, naţionalismul şi-ar mai păstra oarece potenţial manipulator şi că, în Occident, n-ar mai avea nici o şansă. Entuziasmul secesionist al catalanilor, nu cu mult mai virulent decât al scoţienilor, demonstrează că, în această privinţă, elitele europene au dat greş”
. 

FMI în centrul atenţiei - fost şi actual director, anchetaţi; piaţă secundară pentru credite neperformante

Fostul director al FMI - şi fost ministru spaniol al Economiei - Rodrigo Rato, a fost citat în instanţă, într-un caz privind emisiuni ilegale de carduri în perioada când era director la băncile Caja Madrid şi Bankia, potrivit The Wall Street Journal. Bankia a fost formată prin fuziunea Caja Madrid cu alte şase case de economii din Spania, în anul 2010. Instanţa supremă din Spania a citat şi alţi doi foşti directori ai Caja Madrid, Miguel Blesa şi Ildefonso Sanchez Barcoj, conform unei surse judiciare.  Directorii citaţi ar fi cheltuit 15,2 milioane de euro cu carduri emise în perioada 1999-2012 de Caja Madrid şi apoi de Bankia, fonduri a căror origine este necunoscută. La aceste carduri se adaugă, potrivit El Mundo, împrumuturi de 62 milioane euro acordate între 2004 si 2011, unele în termeni mult mai favorabili decât cei din piaţă. Informaţiile au reaprins nemulţumirea provocată de pierderile uriaşe ale Caja Madrid, care au dus la un program de salvare european fără precedent pentru sectorul bancar spaniol şi la ruinarea multor spanioli. Un alt caz ar putea fi deschis în legătură cu casele de economii Catalunya Caixa şi NovaCaixaGalicia, potrivit ministrului spaniol al Economiei, Luis de Guindos. Oficialul a precizat că au fost identificate 20 de tranzacţii suspecte, legate de operaţiuni de creditare şi de natură imobiliară.

Cazul a fost deschis în urma unei plângeri depuse cu doi ani în urmă împotriva Bankia - „simbol al exceselor bulei imobiliare în Spania”
. Potrivit Le Monde, în epocă au izbucnit puternice manifestaţii. Protestatarii acuzau banca de a fi prezentat participaţiile preferenţiale ale Bankia drept plasamente sigure. În realitate, aceste titluri purtătoare de risc au fost puternic devaluate după programul de salvare al băncii. 

Christine Lagarde, director al Fondului Monetar Internaţional, este pusă sub acuzare, în Franţa, pentru „neglijenţă” în urma unei anchete privind un arbitraj controversat. Potrivit publicaţiei Les Echos, în timp ce era ministrul francez al Economiei, Christine Lagarde a dispus un arbitraj în urma căruia statul fancez i-a plătit despăgubiri de 400 milioane euro omului de afaceri Bernard Tapie - un apropiat al fostului preşedinte Nicolas Sarcozy. Din suma respectivă, 45 milioane euro reprezentau prejudicii morale. Arbitrajul viza rezolvarea litigiului dintre Bernard Tapie şi banca Credit Lyonnais asupra vânzării de către aceasta a unei participaţii deţinute de omul de afaceri la compania de echipament sportiv Adidas. Magistraţii încearcă să determine dacă decizia a fost luată în urma unui „simulacru”
 de arbitraj organizat cu sprijinul puterii din perioada respectivă. 
MarketWatch precizează că Fondul Internaţional Monetar a recomandat statelor europene să intensifice eforturile de sprijinire a băncilor în procesul de curăţare a bilanţurilor, atenţionând că nivelul ridicat al împrumuturilor neperformante a dus la încetinirea creditării. Potrivit raportului FMI asupra Stabilităţii Financiare Globale, nivelul creditelor neperformante din zona euro a depăşit 800 de miliarde de euro la sfârşitul anului trecut. Cele mai multe dintre împrumuturile neperformante se regăsesc pe segmentul business, se arată în raport, iar curăţarea bilanţurilor băncilor ar conduce la o creştere a creditării cu aproape 8% în Spania şi cu aproximativ 5% în Italia şi Franţa. FMI recomandă autorităţilor de supraveghere să încurajeze băncile să constitue provizioane, să revizuiască în scădere valoarea activelor şi să creeze fonduri-tampon pentru a reduce pierderile. Printre măsurile sugerate de FMI se numără înfiinţarea unei pieţe secundare pentru credite neperformante şi utilizarea unor companii din exterior pentru administrarea împrumuturilor care nu mai pot fi recuperate. 

